مه‌لا به‌ڕێزه‌کان،کێ تۆبه بکات؟ … کاروان عومه‌ر کاکه‌سوور – Dengekan\nbyKarwan Kakaswr\tNovember 30, 2018\tGeneral, Opinion, Slider\nداواتان له نووسه‌ران کردووه تۆبه بکه‌ن. باشه من ئه‌وه یه‌که‌مین که‌سم ئاماده‌م تۆبه بکه‌م، به‌ڵام ئێوه مه‌به‌ستتان له تۆبه چییه؟ ئایا مه‌به‌ستتان له‌وه‌یه، که مرۆڤ له ئه‌نجامی گوناهه‌وه له خوای خۆی دوور که‌وتووه‌ته‌وه و ده‌بێت به هۆی په‌شیمانییه‌وه بۆی بگه‌ڕێته‌وه؟ ئێوه چۆن و به چ پێوه‌رێک گوناهه‌کانی ئێمه ده‌ستنیشان ده‌که‌ن؟ به پێی قورئان و حه‌دیس؟ ئۆکه‌ی، من ڕازیم، به مه‌رجێ ئێوه خۆتان له‌و قورئان و حه‌دیسه‌تان لانه‌دابێت. با بۆ سه‌ره‌تاییترین شت بگه‌ڕێینه‌وه. به پێی حه‌دیس فریشته نا‌چنه ماڵێکه‌وه، ئه‌گه‌ر وێنه و په‌یکه‌ری تێدابێت.\nپێم ناڵێن له‌ناو ماڵ و مزگه‌و‌ته‌کانی ئێوه‌دا، که پڕه له‌م ده‌عبایانه، چۆن نوێژتان قه‌بووڵه، مادام یه‌ک فریشته ڕوویان تێ ناکات؟ ئه‌رێ چۆن فریشته‌تان بۆ هات و پێی وتن ئه‌و نووسه‌رانه له خوا هه‌ڵگه‌ڕاونه‌ته‌وه، له کاتێکدا ئێوه به‌و بتانه هه‌موو ڕێگاکانتان لێ گرتوون؟ سێ ساڵ له‌مه‌وبه‌ر له‌و گفتوگۆیه‌ی له‌باره‌ی (ئه‌نفال)ه‌وه له‌گه‌ڵمدا کراوه، وتوومه، که له سه‌رده‌می (عومه‌ری کوڕی خه‌تتاب) له کووفه ڕه‌شماڵه‌کانیان فڕێ دا و خانوویان دروست کرد، به‌ڵام (عومه‌ری کوڕی خه‌تتاب) هه‌موویانی سووتاند. پاشان به‌و مه‌رجه ڕێگای دروستکردنی خانووی دا، که له سنووری خۆیان ده‌رنه‌چن. واته نه‌وی بن و ڕووبه‌ریان که‌م بێت.\nوه‌رن مه‌لا به‌ڕێزه‌کان له‌سه‌ر ده‌ستی ئێوه و هه‌موو مه‌لاکانی دیکه‌ی دنیا من تۆبه ده‌که‌م، ئه‌گه‌ر مه‌رجه‌کانی ئیسلام له خانوو و جلوبه‌رگ و که‌لوپه‌لی ناوماڵ و شته‌کانی دیکه‌تاندا هه‌بوو. من کوڕی ئه‌و کۆمه‌ڵگایه‌ی ئێوه‌م و به‌شی خۆشم قورئان و حه‌دیس و مێژووی ئیسلامم خوێندووه. له هه‌رزه‌کاریم قوتابیی سێ چوارێک له مه‌لاکان بووم، که ئه‌مڕۆ زۆر ناسراون. هه‌مووشیان ده‌زانن باوکم له‌گه‌ڵ ئه‌وه‌شدا پیاوێکی خواپه‌رسته، به‌ڵام ڕێگای نه‌ده‌دام له مزگه‌وت بخوێنم، بۆیه به دزییه‌وه ده‌چووم. ئێستاش هاوڕێکانم بیریان ماوه، که له‌سه‌ر ئه‌وه چ جنێوێکی سه‌یری پێ داوم و به پێکه‌نینه‌وه ده‌یگێڕنه‌وه.\nئێوه ناتوانن به‌و قسانه‌تان من فریو بده‌ن، چجای داوای تۆبه‌م لێ بکه‌ن. ئه‌گه‌ر ئێوه به پێوه‌ری قورئان و حه‌دیس و کرده‌وه‌ی ئه‌سحابان من به کافر ده‌زانن، ئه‌دی خۆتان چین، له کاتێکدا شته‌کانتان هه‌ر له مۆبایل، ته‌له‌ڤزیۆن، سه‌ته‌لایت، کۆمپیوته‌ر و نازانم چی و چیتان کتومت له هیی من ده‌چن، ته‌نیا فیکرتان نه‌بێت؟ خۆزگه چاره‌کی (عومه‌ری کوڕی خه‌تتاب) ڕاستگۆ بوونایه و به بێ پێچوپه‌نا دینه‌که‌تان پێ بگوتمایه، نه‌وه‌ک دنیای کافرانتان قه‌بووڵ بێت و خۆتانی تێدا غه‌رق بکه‌ن، به‌ڵام وای پێشان بده‌ن، که دژی فیکری کافرانن. کێ فریو ده‌ده‌ن مه‌لا به‌ڕێزه‌کان؟ من؟ تۆ بڵێی هه‌موو مه‌عریفه‌که‌م به‌شی ئه‌وه نه‌کات له‌وه تێبگه‌م، که چ پێوه‌ندییه‌ک له‌نێوان فیکر و شته‌کاندا هه‌یه؟ ئێوه به‌رهه‌می فیکری کافرانتان قه‌بووڵ کردووه، ناتوانن پێم بڵێن سه‌رچاوه‌ی ئه‌و به‌رهه‌مانه‌تان داوه‌ته به‌ر نه‌فره‌ت، که فیکره.\nئێوه له‌ناو ئه‌و بتانه‌دا ده‌ژیین، که (عومه‌ری کوڕی خه‌تتاب) خانووی سووتاندن. هه‌تا ئێوه خاوه‌نی ئه‌و بتانه بن، من تۆبه ناکه‌م. ئێوه نه ڕێگای (عومه‌ری کوڕی خه‌تتاب) ده‌گرن و نه ڕێگای هه‌ندێک له میره‌کانی ئه‌نده‌لووسیش، که له‌پاڵ کردنه‌وه‌ی مزگه‌وت و که‌نیسه‌دا، بایه‌خیان به فه‌لسه‌فه، هونه‌ر، ئه‌ده‌ب، ئه‌ندازه، موزیک و بواری دیکه ده‌دا. نه داخراویی (عومه‌ری کوڕی خه‌تتاب)تان قه‌بووڵه و نه کرانه‌وه‌ی هه‌ندێک له‌و میرانه‌ی ئه‌نده‌لووسیش.\nئێوه کائینی سه‌رده‌می ته‌کنه‌لۆجیای کافرانن. ئێوه له بابه‌تی ئه‌و مه‌لایانه‌ن، که نه‌فره‌ت بۆ جوو و کافران ده‌نێرن و له کۆمپانیای (یاهوو) و (گمه‌یل) و (هۆتمه‌یل)ی ئه‌وانیشدا ئیمه‌یل ده‌که‌نه‌وه. به مانا ئێلکترۆنییه‌که‌ی ماڵ له‌وێ داده‌مه‌زرێنن.\nئه‌و مه‌لایانه هه‌ر به پێوه‌ره‌که‌ی خۆیان کرێچیی جوو و کافرانن و ئێمه به‌وه تاوانبار ده‌که‌ن، که چاو له ڕۆژئاوا ده‌که‌ین. ئێوه له بابه‌تی ئه‌و مه‌لایانه‌ن، که داوا له موسڵمانان ده‌که‌ن له ڕێگای ئیمه‌یلی جوو و کافرانه‌وه پێغه‌مبه‌ر بپارێزن. ئه‌مه کفری مه‌لاکانه، که‌چی ئه‌وان نووسه‌ر و ڕۆشنبیران به کافر ده‌زانن. ئه‌گه‌ر بڕیاره تۆبه بکرێت، ئه‌وا ده‌بێت ئێوه له‌پێش هه‌ر که‌سێکی دیکه‌وه بیکه‌ن.\nئێوه چۆن پێغه‌مبه‌ر ده‌پارێزن؟ بیرتان چوو، که له‌وه‌ته‌ی هه‌ن پێمان ده‌ڵێن هه‌ر که‌سێک قسه به پیاوچاکێک بڵێت، خوا ڕووی ڕه‌ش ده‌کات؟ (نازانم بۆچی هێنده دوژمنی پێستی ڕه‌شیشن، له کاتێکدا به‌شی هه‌ره زۆری ئه‌سحابه‌کان ڕه‌شپێست بوون). ئه‌گه‌ر پیاوچاکێکی نۆرماڵ توانای ئه‌وه‌ی هه‌بێت له‌سه‌ر شێوازی فۆتۆشۆپ ڕووی خه‌ڵک له ڕه‌نگێکه‌وه بۆ ڕه‌نگێکی دیکه بگۆڕێت و ده‌ست و قاچیان به قنگیانه‌وه بنووسێنێت، چۆن ئێوه پێغه‌مبه‌ری ئه‌و پیاوچاکانه ده‌پارێزن؟ نه‌خێر، ئێوه‌ش پشتتان له قورئان و حه‌دیس کردووه و وه‌کو ئێمه له‌م دنیایه‌ی کافراندا ده‌ژیین. ئه‌وه‌نده هه‌یه ئێمه ئه‌م دنیایه به هیی هه‌مووان ده‌زانین و ئێوه ته‌نیا به هیی که‌سانێکی دیاریکراو.\nئه‌گه‌ر (عومه‌ری کوڕی خه‌تتاب) جووی له دوورگه‌ی عه‌ره‌ب ده‌رده‌کرد، ڕاستگۆییی خۆی نیشان ده‌دا، چونکه ده‌یویست ناوه‌رۆکی دینه‌که‌ی پراکتیزه بکات. کاتێکیش هه‌ندێک له میره‌کانی ئه‌نده‌لووس هه‌وڵیان ده‌دا مافی جوو و کریستانه‌کان بپارێزن، ئه‌وا ئه‌وانیش ڕاستگۆ بوون، چونکه ده‌یانویست ڕاستگۆییی خۆیان پێشانی سه‌رده‌م بده‌ن و به‌رانبه‌ر به دین و نه‌ته‌وه‌کانی دیکه لێبورده بن.\nمرۆڤ کاتێ له به‌رانبه‌ر لایه‌نێکدا ده‌وه‌ستێته‌وه، که ڕاستگۆیه، ئه‌وا هاوکات سه‌ره‌ڕای بوونی جیاوازییه‌کان، له به‌رده‌م ئه‌خلاقیشدایه، به‌ڵام کاتێ لایه‌نی به‌رانبه‌رت ڕاستگۆ نییه و ده‌بڵمۆڕاڵه، ئه‌وا تۆ له‌گه‌ڵ ئه‌خلاقدا مامه‌ڵه ناکه‌یت. ئێوه تا سه‌ر ئێسقان دوژمنی کافرانن و له خوتبه ئاگراوییه‌کانتاندا هه‌زارویه‌ک جنێویان بۆ ده‌نێرن، به‌ڵام خۆتان له‌پێش هه‌ر که‌سێکی دیکه‌وه به‌رهه‌مه‌کانیان ده‌کڕن.\nهه‌ر به‌و به‌رهه‌مانه‌ی ئه‌وانیش له تیڤی و سایته ئێلکترۆنییه‌کان باس له‌وه ده‌که‌ن، که ئه‌وانه غه‌یره‌دینن، خوا غه‌زه‌بی لێ گرتوون، له په‌لوپۆی خستوون و هیچیان له ده‌ست نایه‌ت… سه‌یره! بۆ تاقه جارێکیش بیری خۆتان و ئه‌و خه‌ڵکه‌ی ناخه‌نه‌وه، که به هۆی بیرکردنه‌وه‌ی ته‌سکتانه‌وه هه‌ر له\nجلوبه‌رگه‌وه هه‌تا خانووبه‌ره‌ی به‌رزتان جوو و کافر بۆیان دابین کردوون. ئه‌گه‌ر هه‌ندێک له میره‌کانی ئه‌نده‌لووس، که له‌گه‌ڵ کرانه‌وه‌دا بوون، نوێترین ته‌کنه‌لۆجیایان به کار ده‌هێنا، ئه‌وا هاوکات دژی فیکر و فه‌لسه‌فه‌ی بێگانه‌ش نه‌بوون، بگره ئه‌وان خۆیان پاڵپشتی ئه‌وانه‌یان ده‌کرد، بۆیه ئه‌وان له‌گه‌ڵ زه‌مه‌ن ڕاستگۆ و له به‌رانبه‌ر ئه‌وانی دیکه‌شدا به‌هێز بوون.\nئێوه قاچێکتان له سه‌رده‌می کۆن و قاچێکتان له سه‌رده‌می مۆدێرنتی داناوه، جا چۆن هاوسه‌نگیی خۆتان پێ ڕاده‌گیرێت!! چۆن تووڕه نابن و هێرش ناهێنن!! ئه‌مه حاڵه‌تێکی سایکۆلۆجییه، میکانیزمێکی به‌رگرییه،\nکاتێ مرۆڤ هه‌ست به گوناهه‌کانی خۆی ده‌کات و ده‌یخاته سه‌ر ئه‌وانی دیکه.\nئه‌گه‌ر به نیازن ئیمانی خۆتان له‌ناو کۆمپیوته‌ر و مۆبایلی کافراندا سه‌یڤ بکه‌ن، واته بیپارێزن، ئه‌وا دڵنیا بن، به هه‌ڵه‌دا ده‌چن و به‌رگه‌ی چه‌ند ساڵێکی دیکه ناگرن.\nئه‌و (مارکس)ه‌ی ئێوه به بێ ئه‌وه‌ی یه‌ک دێڕتان له کتێبه‌کانی خوێندبێته‌وه و به دوژمنی خۆتانی ده‌زانن، سه‌د و شه‌ست ساڵ له‌مه‌وبه‌ر وتوویه‌تی ته‌کنه‌لۆجیا ئه‌خلاق ده‌گۆڕێت. ئێوه ده‌تانه‌وێت ئه‌و بتانه‌مان هه‌بێت و ئه‌خلاق و بیرکردنه‌وه‌شمان وه‌ک خۆی بمێنێته‌وه؟ ئه‌وه‌ی یه‌ک دێڕی له کتێبێکی فیکری خوێندبێته‌وه، ده‌زانێت شتی وا مه‌حاڵه. بۆ نایه‌ن له ئاستی حوکومه‌تی هه‌رێمدا ناڕه‌زایی ده‌رببڕن، که چیتر ئه‌و بتانه هاورده نه‌کات و له خوتبه‌کانیشتاندا به خه‌ڵک بڵێن نه‌یانکڕن، چونکه کافر و جوو له فرۆشتنیان قازانج ده‌که‌ن.\nئایا ده‌توانن؟ نه‌خێر. بۆچی ناتوانن؟ وه‌ڵامه‌که‌ی دیاره. بزانن ئه‌و کۆمپیوته‌ر و مۆبایل و شته‌کانی دیکه‌ی ناو ماڵتان چه‌ند ساڵێکی دیکه چ کاریگه‌رییه‌کی له‌وه گه‌وره‌تری له‌سه‌ر خۆتان و نه‌وه‌کانتاندا ده‌بێت، که له ئێستاشه‌وه هه‌یانه. ئه‌و شێوه دیندارییه‌ی ئێوه به‌م کۆمپیوته‌ر و مۆبایله ناکرێت و من له‌وه زیاترتان پێ ناڵێم.\nئێوه وه‌کو ئێمه وان، به‌ڵام ئێمه له‌مڕۆدا ده‌ژیین و ئێوه نازانن له کوێدا. با ئه‌مه‌تان به نموونه بۆ ڕوون بکه‌مه‌وه مه‌لا به‌ڕێزه‌کان. له شه‌سته‌کان و حه‌فاتاکان، که تازه ئامێری تلیڤیژن، یان با بۆ خاتری ئێوه بیکه‌مه عه‌ره‌بی، ته‌لفاز هاتبوو، ئێوه ده‌تانوت هه‌ر که‌سێک ئه‌و بته‌ی له ماڵدابێت، نوێژ و عیباده‌تی قه‌بووڵ نییه، به‌ڵام کاتێ خه‌ڵک هه‌ر سوور بوون له‌سه‌ر ئه‌وه‌ی بیکڕن، ئینجا ئێوه‌ش کڕییتان، یاخود با بڵێین به دیاری له سه‌رۆکی فه‌رمانده‌وه بۆتان هات (بێگومان مه‌به‌ستم هه‌مووتان نییه).\nئێستا نه‌ک ته‌لفاز، به‌ڵکو سه‌ته‌لایت و کۆمپیوته‌ر و له‌وانه خراپتریشتان هه‌یه. دینه‌که هه‌مان دینی جارانه و ئه‌مانه‌ش چیتر به حه‌رام نازانن، به‌ڵکو له ڕێگای ئه‌و شته حه‌رامانه‌وه هه‌ڕه‌شه له خه‌ڵک ده‌که‌ن.\nئه‌مجاره‌یان شتی ترتان خستۆته لیستی حه‌رامه‌کانه‌وه. سبیه‌نێ خۆشتان هه‌مان شت ده‌که‌ن و ئینجا شتی تر به حه‌رام ده‌زانن. نه‌که‌ن پێم بڵێن سه‌رده‌م گۆڕاوه و ده‌بێت خۆمان له‌گه‌ڵ واقیعه نوێیه‌که‌دا بگونجێنین، ئه‌گینا پێتان ده‌ڵێم بۆچی ئێوه ئه‌و هه‌قه‌تان هه‌یه و من نیمه؟ تێکستی دینی بۆ زه‌مه‌نی دیاریکراو نییه، به‌ڵکو بۆ هه‌تاهه‌تایه. بۆچی ده‌بێت من چاوه‌ڕێ بکه‌م ئێوه کفر بکه‌ن و ئینجا من دواتان بکه‌وم؟ ئه‌وه‌ی سه‌رده‌می (عومه‌ری کوڕی خه‌تتاب) حه‌رام بووه، ئێستا و دواتریش هه‌ر حه‌رامه، ئه‌وه‌یان ناڵێم ئه‌گه‌ر به پێی په‌یمانێکی کۆمه‌ڵایه‌تی ڕێک بکه‌وین، که له‌م دنیایه که‌سمان ده‌ست نه‌خاته ناو ژیانی ئه‌ویدیکه‌مانه‌وه. ئێوه خه‌ڵکێکی ده‌بڵمۆڕاڵیشتان دروست کردووه.\nئه‌مڕۆ که‌سانێک په‌یدا بوون له ڕۆژێکدا دیندار و بێدینن. کرده‌وه‌کانیان، جلوبه‌رگ و ستایلی قژیان هیی کافرانه، که‌چی له‌پڕ لێت ده‌بنه مه‌لا و وه‌عزت بۆ ده‌ده‌ن. له کتێبخانه کارمه‌ند بووم. کێشه‌ی گه‌وره‌مان له‌گه‌ڵ ئه‌و گه‌نجه موسڵمانانه‌دا بوو، که کۆمپیوته‌ریان بۆ شتی سێکسی به کار ده‌هێنا و به پێی ڕێنوێنییه‌کانی به‌ڕێوه‌به‌رایه‌تیی کتێبخانه‌ی گشتیی دانمارکیش ئه‌وه قه‌ده‌غه‌یه.\nکاتێکیش له ده‌ره‌وه قسه‌ت له‌گه‌ڵ ده‌کردن، تۆمه‌تی کافربوونیان ده‌دایته پاڵ. وێنه‌ی (سه‌دام حسێن) و (بن لادن)یان هه‌ڵده‌واسی و له‌سه‌ر دیواره‌کان درووشمی دژ به ڕۆژئاوایان ده‌نووسی. ئه‌مڕۆ له دنیای ئیسلامیدا که‌سانی له‌م شێوه‌یه دروست بوون، بۆیه هیچ کاتێک وه‌کو ئێستا ئیسلام لاواز نه‌بووه. ((بڕۆ چی ده‌که‌یت، بیکه، به مه‌رجێ بیرت بێت تۆ موسڵمانیت)). ئه‌مه‌یه درووشمیان. کابرا پیتزامانه و له پیتزا گۆشتی به‌راز ده‌فرۆشێت، له‌پڕ له‌سه‌ر هه‌ڵسوکه‌وتێکت لێت تووڕه ده‌بێت و به کافر له قه‌ڵه‌مت ده‌دات:\n((_ بۆ به قاچی ڕاست نایه‌یته ژووره‌وه؟ تۆ موسڵمان نیت؟\n_ ئه‌ی تۆ بۆ ئه‌مه به دانمارکییه‌کان ناڵێیت؟\n_ ئه‌وان خه‌نزیرن، به‌ڵام خۆ تۆ خه‌نزیر نیت. تۆ خه‌ڵکی کوێیت؟\n_ کوردستانی چی؟ بڵێ شیمالی عێراق. هه‌ر سه‌دام حسێن بۆ ئێوه باش بوو)).\nئه‌مه به‌سه‌رهاتی هاوڕێیه‌کمانه له‌گه‌ڵ پیتزامانێکی ئیسلامدا و پیتزامانه‌که‌ش ده‌ناسین. سه‌یره‌که له‌وه‌دایه ئه‌و هاوڕێیه‌مان نه‌چووه پیتزای لێ بکڕێت، چونکه ئه‌و موسڵمانی ئاساییه و گۆشتی به‌راز ناخوات، به‌ڵکو له پۆستخانه کار ده‌کات و نامه‌ی بۆ بردوون. ڕۆژانه مرۆڤ له‌گه‌ڵ ئه‌و شتانه‌دا ڕووبه‌ڕوو ده‌بێته‌وه. هه‌ر زوو زوو مه‌لاکان له سایت و ڕۆژنامه‌کاندا ده‌ڵێن دوو میلیارد موسڵمان له جیهاندا هه‌یه و نابێت شعوریان بریندار بکرێت.\nناڵێن به‌شێکی زۆری ئه‌وانه خۆیان شعوری خۆیان ده‌خه‌نه به‌ر تیغ، ئه‌گینا که‌س ناتوانێت له گوڵ کاڵتریان پێ بڵێت. ناڵێن به‌شێکی هه‌ره زۆری ئه‌و دوو میلیارده کرده‌وه‌ی ڕۆژانه‌یان له‌ناو ئه‌م دنیا ئێلیکترۆنییه‌دا به موو له کرده‌وه‌ی کافران جیا ناکرێته‌وه و ئه‌وه هه‌ستی قه‌ومییه، نه‌وه‌ک دینی ده‌یانجووڵێنێت.\nناڵێن به‌شێکی ئه‌و دوو میلیارده سه‌دان سایتی سێکسییان به زمانی عه‌ره‌بی و تورکی داناوه و ئه‌وانه‌ی سه‌ردانیان ده‌که‌ن، له ژماره نایه‌ن. ناڵێن به‌شی تایبه‌ت له‌و سایتانه‌دا بۆ ژنی له‌چکبه‌سه‌ر کراوه‌ته‌وه. ناڵێن به‌شێکی زۆر له‌و دوو میلیارده باوه‌ڕی به عیباده‌تمان نییه، چونکه سوننه‌ین و به‌شه‌که‌ی دیکه‌یان به کافرمان ده‌زانن، چونکه کوردین. هه‌ر له چوارده‌و‌ری خۆماندا ده‌یان میلیۆن موسڵمان ئاماده‌ن به قورسترین چه‌کی کافران هێرشمان بکه‌نه سه‌ر و به ناوی ئه‌نفال و غه‌زا و جیهاده‌وه منداڵی ساوا و پیره‌کانیشمان قڕ بکه‌ن و کردووشیانه. من لێره به هه‌ر مه‌لایه‌ک ده‌ڵێم بلێتی فڕۆکه و هۆتێل و ته‌واوی مه‌سروفی له‌سه‌ر من، ئه‌گه‌ر ده‌یه‌وێت بچێته هه‌ر یه‌كێک له‌و ده‌وڵه‌ته ئیسلامییانه و له خوتبه‌یه‌کیدا به خراپه باسی (سه‌دام حسێن) و (عه‌لی کیماوی) بکات، یه‌ک جار ناوی کورد بهێنێت. من ته‌نیا بلیتی چوونی بۆ ده‌بڕم، چونکه سوور ده‌زانم به ساغی نایه‌ته‌وه.\nلێره‌دا هه‌رگیز مه‌به‌ستم ئه‌وه نییه ئێمه‌ش له‌سه‌ر هه‌مان ڕێتمی خۆیان دژایه‌تییان بکه‌ین، بگره باوه‌ڕم وایه ده‌بێت ئێمه له‌وه تێبگه‌ین، که ئه‌وانه خۆیان قوربانیی ده‌ستی جه‌هل و بیری ته‌سکی شۆڤینیزمن. زۆرترین ڕێژه‌ی نه‌خوێنده‌واری، هه‌ژاری، نه‌خۆشی، بیکاری و بێشوێنی له‌ناو ئه‌و دوو میلیارده‌دایه و هۆکاره‌که‌شی ده‌گه‌ڕێته‌وه بۆ بوونی ئه‌قڵییه‌تی هاوشێوه‌ی ئه‌قڵییه‌تی ئێوه به‌سه‌ر سیستمه‌کانی ئیکۆنۆمی و سیاسی و که‌لتووریدا.\nئه‌گه‌ر وایه، له‌مه‌و‌دوا باسی ئه‌و دوو میلیارد موسڵمانه بۆ ئێمه مه‌که‌ن. ئه‌رێ ئێوه بۆ له‌جیاتی نووسه‌ران، ئه‌وانه لغاو ناکه‌ن، که ئه‌و دوو میلیارده ده‌که‌نه سووته‌مه‌نی و به گژ ئێمه و ئه‌وانی دیکه‌یاندا ده‌به‌ن؟\nپێمان ده‌ڵێن دنیای ئیسلامی بۆیه دوژمنمانن، چونکه کورد سووکایه‌تیی به ئیسلام ده‌کات. یان ده‌ڵێن ئه‌وان دوژمنی کورد نیین، به‌ڵکو دوژمنی پارتی و یه‌کییه‌تیین، گوایه له‌پاڵ ئه‌مریکادا شه‌ڕی موجاهیده‌کانی فه‌لووجه‌یان کردووه. ئه‌گه‌ر وایه هه‌ر ئه‌و سه‌رکرده ئیسلامییانه بۆچی نه‌ک هه‌ر دوژمنی نه‌ته‌وه‌ی عه‌ره‌ب و تورک نیین، که هه‌موو ئه‌وانه‌ی خه‌ڵکی ئێمه و زیاتریان کردووه، به‌ڵکو پێیان وایه ئه‌و دوو نه‌ته‌وه‌یه فه‌زڵیان به سه‌ر هه‌موو نه‌ته‌وه‌کانی دیکه‌دا هه‌یه؟ ده‌وڵه‌ته عه‌ره‌بییه‌کان له‌پێش حوکومه‌تی هه‌رێمه‌وه شان به شانی ئه‌مریکا و ئیسرائیل شه‌ڕی یه‌کتریان کردووه و که‌سیش ناڵێت ئێمه ده‌بێت دوژمنی عه‌ره‌ب بین.\nپێوه‌ندیی تورکیاش له‌گه‌ڵ ئه‌مریکا و ئیسرائیل له که‌سمان شاراوه نییه. ئایا ئێوه تورکیاتان دیوه؟ ئایا له‌و وڵاته شتێک هه‌یه سیمای ئیسلامی پێوه بێت؟ بۆ به‌راوردێکی ئه‌ستانبۆل و هه‌ولێر ناکه‌ن؟ له‌و ئه‌ستانبۆله‌ی پایته‌ختی ئیسلام هه‌ندێک دیارده هه‌ن، هه‌ندێک شوێنی ڕابواردن هه‌ن، هێشتا له ستۆکهۆڵم، به‌رلین، کۆپنهاگن و شاره‌کانی دیکه‌ی ئه‌وروپا ده‌رنه‌که‌وتوون.\nباسی میسر و سوریا و لوبنانیش هه‌ر ناکه‌م، به‌ڵام له‌و هه‌ولێره به‌شێکی یه‌کجار یه‌کجار که‌می خه‌ڵکی لێ ده‌ربچێت، ئه‌وی دیکه‌ی وازی له هونه‌ر، موزیک، شانۆ، خوێندنه‌وه و هه‌موو شتێک هێناوه و خه‌ریکی خواپه‌رستییه. له‌و هه‌ولێره نه‌ک وشه‌ی سه‌هیۆنی، به‌ڵکو ناوی جوویش وه‌کو کفرێکی گه‌وره گوێی لێ ده‌گیرێت. بۆچی ئه‌و سه‌رکرده ئیسلامییانه له‌سه‌ر ئه‌م شتانه نابنه دوژمنی عه‌ره‌ب و تورک، بگره شه‌ڕیان بۆ ده‌که‌ن، به‌ڵام دوژمنی کوردن و ئێوه‌ش پاساویان بۆ ده‌هێننه‌وه؟ داوایان لێ ده‌که‌ن به خێرایی ده‌ست بخه‌نه ناو کوردستانه‌وه، گوایه بووه‌ته کافرستان، له کاتێکدا ئه‌وه‌نده‌ی دین له کوردستان هه‌یه، له هیچ وڵاتێکی عه‌ره‌بیی ئیسلامیدا نییه.\nفرمێسک بۆ فه‌لوجه مه‌ڕێژن مه‌لا به‌ڕێزه‌کان، له کاتێکدا هه‌ر ئه‌و موجاهیدانه کورد به مرۆڤ نازانن و ده‌ڵێن (سه‌لاحه‌دینی ئه‌یوبی) بۆیه وه‌کو کورده‌کانی دیکه نه‌بووه‌ته دڕنده، چونکه له تکریت له دایک بووه، خۆ ئه‌گه‌ر له شاخه‌کان له دایک بووبووایه، ئه‌ویش وه‌ک ئه‌وان ده‌رده‌چوو.\nهه‌ڵه‌بجه زۆر له فه‌لووجه زیاتر ئیسلامی بوو مه‌لا به‌ڕێزه‌کان، بۆچی ئه‌و سه‌رکرده ئیسلامییانه نه‌ک هه‌ر به قسه به‌رگرییان لێ نه‌کرد، به‌ڵکو به کرده‌وه‌ش له‌پاڵ به‌عسدا وه‌ستان و تاوانه‌کانیشیان شارده‌وه، بگره سوێندیان به خوا و پێغه‌مبه‌ر خوارد، که (ئه‌بو عوده‌ی) خوا بیپارێزێت، چه‌کی کیماویی به کار نه‌هێناوه؟ بۆچی مه‌لا به‌ڕێزه‌کان، بۆچی؟ ئێستا ئه‌و سه‌رکرده ئیسلامییانه‌ی ئێوه داوایان لێ ده‌که‌ن بێن له فه‌ساد بمانپارێزن، خۆیان لێ کردووینه‌ته زانای حه‌وتڕه‌نگ و ده‌یانه‌وێت به به‌ڵگه‌ی زانستییه‌وه بیسه‌لمێنن، که ئه‌وه (سه‌دام حسێن) و (عه‌لی کیماوی) نه‌بوون هه‌ڵه‌بجه‌یان گازڕشێن کرد، به‌ڵکو ئێرانی سه‌فه‌وی بوو. من یه‌کێکم له‌وانه‌ی پێیان وایه ئه‌وه‌ی به خه‌ڵکی فه‌لووجه کرا، تاوانه، به‌ڵام بۆ ده‌بێت شارێکی کوردی و یه‌کێکی عه‌ره‌بی له دیدگای ئه‌و سه‌رکرده ئیسلامییانه و هیی ئێوه‌شدا ئه‌و هه‌موو جیاوازییه‌یان له‌نێواندا بکرێت؟ باسی دنیای ئیسلامیمان بۆ مه‌که‌ن، ئه‌گه‌ر ئه‌مڕۆ یه‌کێک له مه‌رجه‌کانی ئیسلامبوون ئه‌وه‌بێت، که کورد به دوژمن و (سه‌دام حسین) به شه‌هید و ئه‌ندامانی حزبی به‌عس به‌و موجاهیدانه بزانرێت، که شه‌ڕی ئه‌مریکای کافر و ئیسرائیلی زایۆنی ده‌که‌ن.\nبه‌شێکی زۆری خه‌ڵکی ئێمه له‌مێژه پێیان وایه ئه‌مریکا و ئیسرائیل دوو ده‌وڵه‌تن، که له‌سه‌ر عه‌داله‌ت دانه‌مه‌زراون و من خۆم یه‌کێکم له‌وانه، به‌ڵام به‌عس به چه‌کی ئه‌وانه ئه‌نفالی کرد و به‌رده‌وامیش لای سه‌رکرده‌کانی عه‌ره‌بیی ئیسلامی کراوه‌ته دوژمنی ئه‌مریکا و پارێزه‌ری ماڵی ئیسلام. کورد له سه‌رده‌می به‌عس کاتێ کیمیاباران کرا نه قورئانی سووتاندبوو و نه ئیسرائیلی هێنابوو، به‌ڵکو ئه‌وه ڕژێمی (سه‌دام حسێن) بوو قورئانی ده‌سووتاند و دۆستی ئیسرائیل و ئه‌مریکا بوو.\nله هه‌شتاکان خه‌ڵک ده‌گیران و بێسه‌روشوێن ده‌کران، ئه‌گه‌ر ڕه‌خنه‌یان له ئه‌مریکا بگرتایه، چونکه ئه‌وانه‌یان به کۆمۆنیست، یان به دۆستی ڕژێمی ئیسلامیی ئێران تۆمه‌تبار ده‌کرد. ئه‌دی بۆچی ئه‌وساش ئه‌و سه‌رکرده ئیسلامییه عه‌ره‌بییانه هه‌ر (سه‌دام حسێن)یان به ڕابه‌ری خۆیان و ئێمه‌یان به دوژمن و کافر ده‌زانیی؟ ئایا هه‌ق نییه ئیتر واز له‌وه بێنن ئه‌م قسانه بۆ خه‌ڵکی ساویلکه بکه‌ن و له‌وه زیاتر فریویان بده‌ن؟ هه‌روه‌ها واز له‌وه‌ش بێنن، که له Paltalk به‌و خه‌ڵکه ساده و بێگوناهه بڵێن فکری ڕۆژئاوا هه‌مووی نه‌زۆکه.\nلانی که‌م ئه‌وه‌نده له‌گه‌ڵ ئه‌و گوێگرانه ڕاستگۆ بن، که پێیان بڵێن ئه‌وه ئه‌و کافرانه‌ن توانییویانه من بگه‌یه‌ننه ئێوه، هه‌تا بتوانم به ئاره‌زووی خۆم جنێویان پێ بده‌م و بڵێم فاشیلن. له خۆتانه‌وه باسی (هیگڵ)، (فرۆید)، (نیچه)، (مارکس) و زۆری دیکه مه‌که‌ن مه‌لا به‌ڕێزه‌کان، مادام دوور و نزیک نایانناسن. ئێوه شتی وایان له‌باره‌یه‌وه ده‌ڵێن، که مرۆڤی هۆشیار له قاقای پێکه‌نین ده‌دات.\nئه‌گه‌ر ڕاست ده‌که‌ن و ئێوه له‌وانه تێگه‌یشتوون، فه‌رموون وه‌رن له کتێب، یان له سایته‌کاندا بۆمان بنووسن و با ئێمه‌ش باوه‌ڕتان پێ بکه‌ین، که به‌رهه‌می ئه‌وانه‌تان خوێندووه‌ته‌وه و تواناتان هه‌یه ڕه‌خنه‌یان لێ بگرن. با ئه‌و موسڵمانانه‌ی دیکه‌ش له‌و ڕه‌خنانه‌ی ئێوه سوودمه‌ند ببن.\nئایا ڕاسته (لینین) له خوارووی ئه‌فریکا (ترۆتسکی)ی تیرۆر کردووه؟ ئایا ڕاسته مرۆڤێک له ساڵی 1924 بمرێت، ده‌توانێت ساڵی 1940 که‌سێک بکوژێت؟ یان ڕاستییه‌که‌ی ئه‌وه‌یه (ستالین) له مه‌کسیک، نه‌وه‌ک له خوارووی ئه‌فریکا، شانزده ساڵ دوای مه‌رگی (لینین) ئه‌و پیاوه‌ی تیرۆر کرد؟ ئه‌گه‌ر ڕۆژئاوا هه‌مووی وه‌کو (ستالین) بووایه مه‌لا به‌ڕێزه‌کان، ئێوه نه‌تانده‌توانی ئێستا ئاوا ئازادانه ته‌عبیر له خۆتان بکه‌ن.\nئه‌گه‌ر هه‌رچی بیروباوه‌ڕی ڕۆژئاوا هه‌یه هه‌مووی نه‌زۆکه، ئه‌دی چۆن ئێوه له‌ژێر سایه‌ی ئه‌و خۆشگوزه‌رانییه‌ی هه‌تا ئێستا له‌و ڕۆژئاوایه به ده‌ست هاتووه، حه‌واونه‌ته‌وه؟ نه‌ڵێن ئێمه له‌گه‌ڵ ده‌ستی خۆماندا هێناومانه، چونکه ئێمه کاتێک له چنگی ئه‌و ده‌وڵه‌ته دیکتاتۆرییانه ده‌رباز ده‌بین، سه‌دان کیلۆمه‌تر به پێ ده‌بڕین، له برسان ناڵه‌مان لێوه دێت، زۆرجار به ڕووتی ده‌گه‌ین، چونکه جلوبه‌رگ و پێڵاوه‌کانمان دڕوان. ئه‌گه‌ر هه‌ر کۆڵ ناده‌ین و ده‌مانه‌وێت به هه‌ر شێوه‌یه‌ک بێت بگه‌ینه ڕۆژئاوا، له‌به‌ر ئه‌وه‌یه، که سوور ده‌زانین ڕۆژئاوا له سایه‌ی ئه‌و فه‌یله‌سووف و ڕه‌خنه‌گرانه‌ی ئێوه به هیچیان ده‌زانن، توانیویه‌تی به هه‌ندێک خۆشگوزه‌رانی بگات، که لای خۆمان له خه‌ونیشدا نایبینین.\nکه‌واتا ده‌بێت بزانن هه‌رچی ئه‌مڕۆ به ده‌ست هاتبێت، ئه‌وه هه‌مووی به‌رهه‌می ئه‌و فه‌یله‌سووفانه‌یه، که ئێوه به بێ ئه‌وه‌ی یه‌ک دێڕتان له کتێبه‌کانیان خوێندبێته‌وه، به جاهیلیان ده‌زانن. ئێوه به‌م بیرکردنه‌وه و خوتبه ئێلیکترۆنیانه‌تان ته‌نیا مرۆڤی ده‌بڵمۆڕاڵ به‌رهه‌م ده‌هێنن مه‌لا به‌ڕێزه‌کان. مرۆڤێک، هه‌موو سیماکانی هیی کافرانه و تا بینه‌قاقای له کفردا نقووم بووه، که‌چی له‌ناکاو ده‌بێته موجاهید و هێرش بۆ سه‌ر ئه‌وانی دیکه ده‌بات.\nهه‌ر یه‌کێکمان هه‌زاران نموونه‌ی سه‌یری له‌باره‌ی ئیسلامیی ئه‌مڕۆوه هه‌یه. ئیسلام به‌وانه ده‌پارێزن مه‌لا به‌ڕێزه‌کان؟ ئێمه له ڕه‌وشت و ئادابمان لاداوه، یان ئه‌وانه؟ کاتێکیش نووسه‌رێکی وه‌کو (ئه‌حمه‌د ئه‌لبه‌غدادی) دێت و باس له‌و ده‌بڵمۆراڵییه ده‌کات، به زه‌ندیق له قه‌ڵه‌م ده‌درێت و ده‌یده‌نه دادگا. ئه‌و پرینسێپه، که ناسیونالیزمی عه‌ره‌بی و تورکیی له پشته‌وه‌یه، زۆر ترسناکه، چونکه ئه‌وه پراکتیزه‌کردنی عه‌قیده‌ی سیاسه‌ته، نه‌وه‌ک عه‌قیده‌ی دین. سووکایه‌تییه به عه‌قیده‌ی ئه‌وانه‌ی به ڕاستی خواپه‌رستن، نه‌وه‌ک له‌به‌ر خاتری لایه‌نێکی سیاسیی دیاریکراو.\nمه‌لا به‌ڕێزه‌کان به‌شێکی زۆرتان له ڕێگای ئه‌و دینه‌وه پاره و سامان په‌یدا ده‌که‌ن و خۆتانی پێ ده‌ژ‌ییه‌نن، له کاتێکدا پێغه‌مبه‌ری ئیسلام ئه‌و که‌سانه‌ی به پاره قورئان ده‌خوێنن، به‌و بلبلانه ده‌چووێنێت، که له‌سه‌ر زبڵدان ده‌خوێنن. (ئه‌مه‌م له سه‌رده‌می هه‌رزه‌کاری له هاوڕێیه‌کمه‌وه بیستووه، که ئه‌مڕۆ یه‌کێکه له مه‌لا ناسراوه‌کان).\nکه‌واته داوای تۆبه له کێ ده‌که‌ن مه‌لا به‌ڕێزه‌کان؟ من وه‌کو نووسه‌رێکی ئه‌ده‌بی گێڕانه‌وه، که مامه‌ڵه له‌گه‌ڵ فانتازیادا ده‌که‌م، له‌جیاتی تۆبه، پێشنیارێکی دیکه‌م بۆتان هه‌یه. وه‌رن ده‌تاننێرمه‌وه بۆ ساڵی حه‌فتا و به‌و خه‌ڵکه بڵێن، که ئێوه کۆمپیوته‌رتان به کار هێناوه.\nچاتتان کردووه. له ماسینجه‌ر ڕووبه‌ڕوو له‌گه‌ڵ دانیشتووی ئه‌ورووپادا قسه‌تان کردووه. باسی ئه‌و ماڵ و که‌لوپه‌لانه‌ی خۆتانیان بۆ بکه‌ن. ئایا به هه‌ڵگه‌ڕاوه‌تان نازانن؟ داوای تۆبه‌تان لێ ناکه‌ن؟ مادام دنیای فانتازیایه، ئه‌وا ده‌توانن بچنه‌وه لای خۆتان و ئه‌و قسانه بۆ خۆتانی ئه‌وسا بکه‌ن، بزانن چیتان پێ ده‌ڵێن.\nناڵێن ئێوه له‌سه‌ر دینی ئێمه نه‌ماون؟ ئه‌گه‌ر له‌وێ هاتنی ئامێرێکی ته‌له‌ڤزیۆن بۆ ماڵ، خه‌ڵکی پێ کافر ببێت، ئه‌ی به ئێوه بڵێن چی، که ئه‌مانه‌تان هه‌ن؟ ئه‌وسا ده‌بێت (شێرکۆ بێکه‌س)، (حسێن عارف)، (ڕه‌فیق سابیر)، (محه‌مه‌د حه‌مه باقی) و (کاکه‌مه‌می بۆتانی)، که نووسه‌رانی ئه‌ده‌بی ڕوانگه‌ن و له‌ولاشه‌وه (فوئاد مه‌جید میسری)، (فازیلی مه‌لا مه‌حموود)، (فوئاد قه‌ره‌داغی)، (محه‌مه‌دی مه‌لا که‌ریم) و (که‌مال غه‌مبار)یش له ڕه‌خنه‌گرانی ئه‌ده‌بی ڕوانگه واز له مشتومڕی ئه‌ده‌بی بێنن و به‌رگری له ئازادیی ئێوه بکه‌ن.\nدڵنیام زۆر به‌و به‌سه‌رهاته‌ش سه‌رسام ده‌بن، که ئێوه له ساڵی دووهه‌زاروده‌وه بۆ ساڵی حه‌فتا گه‌ڕاونه‌ته‌وه، چونکه ئه‌مه بابه‌تی چیرۆک و ڕۆمانه.\nمه‌لا به‌ڕێزه‌کان ئه‌وه ئێوه‌ن به‌و کرده‌وانه‌تان خه‌ڵکی ساده و نه‌فام بۆ دژایه‌تیی قورئان و سوو‌تاندنی هان ده‌ده‌ن، ئه‌گینا سووتاندنی کتێب، ئینجا هیی ئاسمان بێت یان هیی زه‌و‌ی، تاوانه و هه‌ر له ئێوه ده‌وه‌شێته‌وه.\n(بێگومان مه‌به‌ستم له هه‌مووتان نییه). باوه‌ڕ ناکه‌م هیچ که‌سێک، چه‌ندیش بێدین بێت، له داخی ئه‌و مه‌لایانه‌ی، که دوور له توندوتیژی خواپه‌رستیی خۆیان ده‌که‌ن، بێڕێزی به قورئان و دین بکات. ئه‌وه ئێوه‌ن به‌رپرسیاری ئه‌و شته ناشیرینانه. هاوڕێیه‌کی لوبنانیم هه‌یه، ڕاستییه‌که‌ی فه‌ڵه‌ستینییه و له لوبنان له دایک بووه.\nئه‌و هاوڕێیه‌م ڕۆشنبیرێکی ئیسلامییه، به‌ڵام له بواره‌کانی دیکه‌ی مه‌عریفه‌ش به ئاگایه. زۆرجار پێم ده‌ڵێت: ((مارکس و نیچه و فرۆید فێری خواپه‌رستییان کردووم)).\nڕه‌نگه ئه‌و وته‌یه سه‌ره‌تا سه‌یر بێته به‌رگوێ، کاتێک ده‌زانین هه‌ر یه‌کێ له‌و سێ بیرمه‌نده هه‌ڵوێستی زۆر تایبه‌تیان له ئاستی دیندا هه‌یه، به‌ڵام ئه‌و خۆی وه‌ڵامی پێیه و ده‌ڵێت: ((ئه‌وانه ڕووبه‌ری بیرکردنه‌وه‌ی منیان گه‌وره‌تر کرد. هه‌تا ئه‌و ڕووبه‌ره‌ی بیرکردنه‌وه‌شم گه‌وره‌تر بێت، من زیاتر هه‌ست به نزیکیی خودا و خۆم ده‌که‌م)). باوه‌ڕ ناکه‌م هیچ که‌سێ له‌به‌ر ئه‌و هاوڕێیه‌م دژایه‌تیی ئیسلامی کردبێت، چجای قورئان بسووتێنێت!! هه‌ر کاتێ بێته ماڵه‌که‌م، من هه‌وڵ ده‌ده‌م پێش گه‌یشتنی، هه‌موو ئه‌و شتانه لاببه‌م، که له‌گه‌ڵ بیروباوه‌ڕی ئه‌ودا ناگونجێن، به‌ڵام سه‌یر ئه‌وه‌یه ئه‌و له لای خۆیه‌وه ویستوویه‌تی به شێوه‌یه‌ک سه‌ردانم بکات، که نه‌بێته هۆی بێزارکردنم. ناتوانم خۆشم نه‌وێت و ڕێز له خۆی و بیروباوه‌ڕی نه‌گرم، مادام ئه‌و له لایه‌ک ڕێز له خۆی و له بیروباوه‌ڕی خۆی ده‌گرێت و له لایه‌کی دیکه له من و له بیروباوه‌ریشم.\nنایشارمه‌وه له‌و پێوه‌ندییه‌وه زیاتر فێری ئه‌وه بووم، که بیروباوه‌ڕی به‌رانبه‌رم چه‌ند له هیی خۆم جیاواز بێت، هه‌ر ڕێزی لێ بگرم و به‌رگری لێ بکه‌م، به بێ ئه‌وه‌ی ترسم له ده‌ربڕینی بیروباوه‌ڕی خۆشم هه‌بێت. له‌و گفتوگۆیه‌ی له‌باره‌ی (ئه‌نفال)ه‌وه له‌گه‌ڵمدا کراوه، وته‌یه‌کی ئه‌و هاوڕێیه‌مم هێناوه‌ته‌وه، که ده‌ڵێت: ((ئیسلامییه‌کانی ده‌سته‌ڵات و ئیسلامییه‌کانی ده‌ره‌وه‌ی ده‌سته‌ڵات نه‌ک هه‌ر له دنیای عه‌ره‌بی، به‌ڵکو له سه‌رتاپای دنیای ئیسلامیدا، له زۆر مه‌سه‌له‌ی تاکتیکی و ستراتیژی ڕێکن، به‌ڵام له هه‌موو شتێک زیاتر له‌سه‌ر ئه‌وه ڕێکن، که سه‌ددام حسێن موجاهیدێکی پیرۆز و ڕژێمی به‌هێزی به‌عس گه‌وره‌ترین دوژمنی کوفر و کافران بوو)).\nمه‌لا به‌ڕێزه‌کان بۆ یه‌کێک له خوتبه‌کانتان بۆ ئه‌و مه‌سه‌له‌یه تایبه‌ت ناکه‌ن؟ ده‌زانم نایکه‌ن، چونکه نه ئێوه و نه ئه‌وانه‌ی وه‌کو ئێوه‌ن ده‌یانه‌وێت به لای باسی ئاوادا بچن. ئه‌مه گوتارێکی یه‌کگرتووی گشتیی دنیای ئیسلامیی ئه‌مڕۆیه و نابێت لێی لابده‌ن. چاک ده‌زانن دڵی ئه‌و هه‌موو سه‌رکرده ئیسلامییانه‌ی فه‌ڵه‌ستین، عێراق، میسر، ئورده‌ن و باقیی دنیای ئیسلامیتان لێ ده‌ڕه‌نجێت، که هه‌تا ئێستا وازیان له‌وه نه‌هێناوه سووکایه‌تی به کورد بکه‌ن.\nناوی کوردستان ناهێنم، چونکه لای ئه‌وان ئه‌مه قێزه‌ونترین وشه‌یه. هه‌ر ئێمه‌ی ده‌ره‌وه ده‌زانین ئه‌و برا ئیسلامییانه چه‌ند جار له‌سه‌ر ئه‌و وشه‌یه سووکایه‌تییان پێ کردووین. به ده‌گمه‌ن که‌سێکی وه‌کو ئه‌و هاوڕێیه‌ی من ده‌بینیت باوه‌ڕی وابێت کوردیش نه‌ته‌وه‌یه و زوڵمی لێ کراوه. ئێوه پشت\nله‌و هه‌موو شته ناشیرینه ده‌که‌ن و په‌لاماری هونه‌رمه‌ند و نووسه‌ران ده‌ده‌ن. زنجیره دراما ڕاده‌گرن. بۆچی؟ چونکه دژی ڕه‌وشته.\nمه‌لا به‌ڕێزه‌کان، ئێوه پێتان وایه ئێمه ئاگامان له دنیا نییه؟ له فیلمی میسری ژنه سه‌ماکه‌ره‌کان ده‌ڵێن: ((خوا پشتیوانمانه، بۆیه خاوه‌نی ئه‌و هونه‌ره‌ین)). له‌و فیلمانه‌دا ژنی نیمچه‌ڕووت، ئه‌گه‌ر نه‌ڵێم ژنی ڕووتی ته‌واومان به‌رچاو ده‌که‌وێت. (مه‌لا به‌ڕێزه‌کان لێم مه‌گرن، که ئه‌مانه‌م بینیوه، چونکه منیش وه‌کو ئێوه ته‌له‌ڤزیۆن و سه‌ته‌لایتم هه‌یه و ئه‌مانه و له‌مانه‌ش خراپتر ده‌بینم.\nئه‌گه‌ر خانووه‌که‌م به پێی شه‌رع و ڕێنوێنییه‌کانی عومه‌ری کوڕی خه‌تتاب دروست بکرایه، ئه‌وسا بێگومان شوێنی ئه‌و بتانه‌ی تێدا نه‌ده‌بووه‌وه و گوناهبار نه‌ده‌بووم. ئایا به‌و تۆبه‌یه‌ی داواتان لێ کردووم بیکه‌م، ئه‌و گوناهانه‌شم پاک ده‌بنه‌وه؟ یان گوناهم له ئه‌ستۆی ئه‌و حوکومه‌ته‌یه، که ئه‌م بتانه هاورده ده‌کات و که‌س نییه فه‌توایان له دژ ده‌ربکات؟ ئه‌وه بۆ که‌س ناوێرێت نه‌ک ئه‌وانه خۆیان، به‌ڵکو ئاژه‌ڵه‌کانیشیان لغاو بکات؟ ساڵی حه‌فتاونۆ مه‌لاو خه‌تیبی مزگه‌وتی ئازادی ده‌یوت شتێک هه‌یه به ناوی زینای چاو. واته زینا هه‌ر ئه‌وه نییه، که تۆ له‌گه‌ڵ ژنێکدا جووت ببیت، به‌ڵکو سه‌یرکردنی قژی ژنێکیش زینایه.\nئه‌رێ ئه‌وانه‌ی ئێمه له‌و سه‌ته‌لایتانه ده‌یانبینین، چیین؟). له زنجیره دراماکانی سوریدا، به‌تایبه‌تی له‌وانه‌ی باس له مێژووی ئیسلام ده‌که‌ن، ژنان به ڕووتی له‌گه‌ڵ پیاواندا سه‌رگه‌رمی سه‌مان. ئه‌وه ئه‌وانه بۆ حه‌رام نه‌کراون و له که‌ناڵه‌کانی سعودیه و یه‌مه‌ن و کوه‌یتدا پێشان ده‌درێن؟ بۆ که‌س هه‌ڕه‌شه له (حاته‌م عه‌لی)، (باسل ئه‌لخه‌تیب)، (عارف ئه‌لته‌ویل) و ئه‌وانی دیکه ناکات؟ هیوادارم هه‌رگیز نه‌شیکه‌ن، چونکه کۆمه‌ڵێک هونه‌رمه‌ندی زۆر داهێنه‌رن.\nئه‌وه ئێوه بۆ له یه‌کێک له خوتبه‌کانتاندا ناڵێن دنیای عه‌ره‌بی بۆته کافرستان و فیلم و زنجیره درامای به‌دڕه‌وشتی ده‌رده‌هێنن؟ ئێوه له شه‌سته‌کان و حه‌فتاکان، که خه‌ریکی قه‌ده‌غه‌کردنی ئامێری ته‌لفاز بوون، ئه‌وان له بیسته‌کانه‌وه زۆرترین فیلمیان به‌رهه‌م هێنابوو. له بیسته‌کان سێ ده‌رهێنه‌ری ژنیان هه‌بوو و ژماره‌ی ژنی ئه‌کته‌ر له ژماردن نه‌ده‌هات، له کاتێکدا ئێمه هه‌تا حه‌فتاکان و هه‌شتاکانیش پیاومان ده‌کرده ژن. ماڵی هونه‌رمه‌ندانی وه‌ک (عومه‌ر چاوشین) و (ڕه‌سمی جه‌لال) و ئه‌وانی دیکه‌ش ئاوا بێت.\nئه‌وه زاناکانی ئه‌زهه‌ری شه‌ریف، که ئێوه به ڕابه‌ری خۆتانیان ده‌زانن، بۆ قه‌ده‌غه‌یان نه‌ده‌کردن و نایانکه‌ن؟ ئه‌دی ئه‌و سه‌کرده ئیسلامییانه‌ی دنیای عه‌ره‌بی بۆ له ئاستی ئه‌و کافرستانییه بێده‌نگن؟ وه‌ک ده‌رکه‌وتووه له دنیای عه‌ره‌بیی ئیسلامیدا ئه‌وه‌ی به پله‌ی یه‌که‌م قه‌ده‌غه ده‌کرێت، ئه‌و فیکره‌یه، که ده‌یه‌وێت ئیسلام به شێوه‌یه‌کی جیاواز له‌وه‌ی هه‌یه، بخوێنێته‌وه، ئه‌گینا تا ڕاده‌یه‌کی زۆر ڕێگا دراوه له فیلم و زنجیره دراماکاندا ژن به جلی ته‌نکی شه‌وه‌وه به ڕووتی ده‌ربکه‌وێت و له‌سه‌ر ته‌ختی نووستندا له‌پاڵ پیاودا بخه‌وێت.\nله بیرمه له یه‌کێک له‌و فیلمانه‌دا پیاوێک له حه‌ج ده‌گه‌ڕایه‌وه، (عه‌باس فارس)ی ئه‌کته‌ر و (نه‌عیمه عاکف)ی سه‌ماکه‌ر به موزیک و سه‌ماوه پێشوازییان لێ کرد. کاتێ حاجییه‌که ویستی پاداشتیان بداتێ، وتیان ئه‌سته‌غفیره‌لڵا چۆن پاره له که‌سێک وه‌رده‌گرین، که له ماڵی خواوه گه‌ڕابێته‌وه. ئه‌ویش زۆری دووعا بۆ کردن.\nبه‌و منداڵییه‌ی خۆم ده‌متوانی جیاوازیی له‌نێوان خۆمان و ئه‌واندا بکه‌م. بۆ ده‌بێت لای ئێمه هه‌موو شتێک حه‌رام بێت، که‌چی لای ئه‌وان هه‌موو شتێک، ته‌نانه‌ت سه‌مای ژنی ڕووتیش ده‌چێته ڕیزی خواپه‌رستییه‌وه؟ وه‌ڵامه‌که‌ی ئه‌وه‌تا: مه‌لا به‌ڕێزه‌کان. به‌ڵێ، مه‌لا به‌ڕێزه‌کان و ده‌سته‌ڵاتی پارتی و یه‌کێتی. ئه‌و دوو حزبه ته‌نیا ئاسایشی خۆیان مه‌به‌سته، ئه‌گینا هیچ به لایانه‌وه گرنگ نییه نووسه‌ر و ڕۆشنبیر و هونه‌رمه‌ند هه‌ڕه‌شه‌یان لێ ده‌کرێت و به شه‌ڕێکه‌وه خه‌ریک ده‌کرێن، که دوور و نزیک پێوه‌ندیی به داهێنانه‌وه نییه.\nمه‌لا به‌ڕێزه‌کان ئه‌وه‌ی ئێوه ده‌یکه‌ن، نیشانه‌ی به‌هێزییتان نییه، به‌ڵکو مانای ئه‌وه‌یه بێهێزن. وه‌ک (ئیبن خه‌لدوون) ده‌ڵێت کاتێک کۆته‌ره‌دارێکی سووتاو دوا گڕی خۆی نیشان ده‌دات، ئه‌وه مانا‌ی کوژانه‌وه‌یه‌تی. مه‌به‌ستم کوژانه‌وه‌ی که‌سانی وه‌کو ئێوه‌یه، نه‌وه‌ک هیی ئیسلام، چونکه هه‌رگیز ئێوه نین به‌م قسه و هه‌ڵسوکه‌وتانه‌تان ئیسلام ده‌پارێزن و له‌گه‌ڵ کوژانه‌وه‌ی هیچ بیروباوه‌ڕێکیشدا نیم.\nئه‌و حیکمه‌ته چییه ئێوه په‌یڕه‌وی ده‌که‌ن؟ له مزگه‌وته‌کان به خه‌ڵک ده‌ڵێن ئیسلامه‌تی نه‌ماوه و له‌به‌ر خراپه‌کاریی موسڵمانان، ئیسلام زۆر بێهێز بووه، که‌چی له ده‌ره‌وه ده‌ڵێن ئیسلام زۆر به‌هێزه و له سه‌دا نه‌وه‌د و قسووری خه‌ڵکی ئێمه موسڵمانن؟\nمه‌لا به‌ڕێزه‌کان ئێوه هه‌ندێکتان خه‌ریکی ئه‌م شتانه‌ن، بۆیه به‌رده‌وام قسه‌کانتان وه‌کو نوکته ده‌خرێنه سه‌ر یوتووب و ده‌بنه مایه‌ی سه‌رگه‌رمیی خه‌ڵک. هه‌تانه به‌هه‌شتی به شێوه‌یه‌ک بۆ خه‌ڵک وه‌سف کردووه، که ئه‌گه‌ر ئێمه له چیرۆک و شیعردا بیکه‌ین، به هه‌شت و نۆ فه‌توای کوشتنمان بۆ ده‌رده‌که‌ن. (به که‌یفی خۆتان عه‌للاگه له ئێسقانمان پڕ ده‌که‌ن).\nئه‌گه‌ر هه‌زاران خه‌ڵک بۆ ئه‌و قسه بێتامانه ده‌گرین، ئه‌وه له‌به‌ر ئه‌وه‌یه ئێوه له‌باره‌ی دین و مێژووی عه‌ره‌ب و ئیسلامه‌وه هیچ شتێکتان پێ نه‌وتوون. هه‌موویتان بۆ دوو ڕسته کورت کردووه‌ته‌وه: ئه‌وه‌ی خراپه بکات، خۆی له دۆزه‌خ ده‌بینێته‌وه و ئه‌وه‌ی چاکه بکات، ده‌چێته به‌هه‌شت. ئه‌و چاکه و خراپه‌یه چیین؟ ئه‌وا هه‌ر خۆتان ده‌یزانن و پێوه‌ره‌که‌تان بۆ داناوه. به‌شێکی زۆری له‌و سه‌دا نه‌وه‌د و قسوور و له‌و دوو میلیارده‌ی به‌رده‌وام ده‌یڵێنه‌وه هیچ له‌باره‌ی دین و مێژووی خۆیانه‌وه نازانن، بۆیه قسه‌ی ئێوه گوێی لێ ده‌گیرێت، ئه‌گینا ئه‌وه‌ی ئه‌و مه‌لایه له‌باره‌ی به‌هه‌شته‌وه وتوویه‌تی، له کوێی قورئان و حه‌دیسدا نووسراوه؟\nڕێزم بۆ هه‌ر که‌سێک هه‌یه، که به هێمنی خه‌ریکی خواپه‌رستییه. ئه‌وه ئێمه‌ی ڕۆشنبیرین، که به‌رگری له ئیمانی ئه‌وانه ده‌که‌ین و سێ ساڵ له‌مه‌وبه‌ریش هه‌ر له‌و گفتوگۆیه‌ی پێشتر ئاماژه‌م بۆ کرد، پێم له‌سه‌ر ئه‌وه داگرتووه.\nده‌مه‌وێ وه‌ک تێبینییه‌کیش ئه‌وه بڵێم، که من لێره‌دا به ناوی ئازادیی نووسه‌رانه‌وه قسه‌م کردووه و به‌رگری له‌و ئازادییه ده‌که‌م، به‌ڵام به هیچ شێوه‌یه‌ک له‌گه‌ڵ هه‌ندێک له‌و نووسه‌رانه‌دا نیم، که به هه‌مان شێوازی ئێوه ده‌نووسن و له تیڤییه‌کانیش له‌سه‌ر ڕێتمی ئێوه قسه ده‌که‌ن. ئێمه که هه‌تا ئێستا به زمانی ئاوا ڕوون و ساده، وه‌کو ئه‌وه‌ی ئه‌م وتاره‌ی منی پێ نووسراوه، قسه‌مان نه‌کردووه، ئه‌وا ته‌نیا له‌به‌ر ئه‌وه‌یه به ئاستی خۆمانمان نه‌زانیوه. هیوادارم ناچارمان نه‌که‌ن چیتر به‌م زمانه وه‌ڵامتان بده‌ینه‌وه.\nتێبینی: ئه‌م بابه‌ته ئه‌گه‌رچی پێشتر له سایتی (ئاوێنه)دا بڵاو کراوه‌ته‌وه، به‌ڵام له‌م ڤێرژنه‌دا هه‌ندێک شتی دیکه‌ی بۆ زیاد کراوه.\nPrevious خوێندنەوەیەكی فێمێنیستانە بۆ كۆچیرۆكی “دەزگیرانە قوڕینەكەم”\nNext ئەنتەرنێت …. مەولود ئیبراهیم حەسەن


"ژنان و خاوەن كرێ كەمەكان زەرەرمەندترینی كۆرۆنان" | Esta Media Network\nڕێكخراوی كاری نێودەوڵەتی ڕایدەگەیەنێت، ژنان و خاوەن كرێ كەمەكان زەرەرمەندترینی كاریگەرییەكانی پەتای كۆرۆنان.\nڕێكخراوەكەی سەر بە نەتەوەیەكگرتووەكان ئەمڕۆ چوارشەممە 2ی كانونی یەكەم ڕایگەیاند، لەماوەی شەش مانگی یەكەمی ئەمساڵدا موچەی كارمەندان لە زۆرێك لە وڵاتانی جیهاندا بەهۆی ڤایرۆسی كۆرۆناوە كەمبووەتەوە یان وەستێنراوە.\nدەشڵێت، “لەنێو ئەواندا ژنانی كاركەر و خاوەن كرێ كەمەكان زەرەرمەندترینی كاریگەرییەكانی پەتاكەن”.\nبەپێی ئەو داتایانەی ڕێكخراوەكە لە 25 وڵاتی ئەوروپی كۆیكردووتەوە ژنان 8.1%ی موچەكانیان لەدەستداوە لە چارەكی دووەم بەراورد بە ڕێژەی 5.4%ی پیاوان.\nئاماژەی بەوەشكردووە، گرفتەكە بەشێوەیەكی گشتی فشارێكی بەرفراوان دروستدەكات و، بە تێپەڕبوونی كات پاشەكشە دەكات.


هۆشیار جەمال: دیسانەوە ڕیفراندۆم. – WTARIKURD\nهۆشیار جەمال: دیسانەوە ڕیفراندۆم.\nلەوکاتەدا بەدوو ئاراستە داوا دەکرا ڕیفراندۆم نەکرێت یاخود دەنگی نەخێر بەرزبکرێتەوە کە ئەمەیان ئەوەندەی مەرامی حیزبی و شەخسی بوو، ئەوەندە دڵسۆزی نەبوو. بەڵام ئاراستەی دووەمیان کە بەشێک لە ڕۆشنبیر و ئەکادیمی و کەسانی دڵسۆز هاواریان کرد کە ڕیفراندۆم حەقە و ڕێگایە بۆ سەربەخۆی کوردستان، بەڵام ئێستا کاتی نیە، چونکە لە چارەکە سەدەی ڕابردووی حوکمرانی جوت حیزبدا، هیچ پایەیەکی دەوڵەتی کوردی نەچەسپێنراوە و کاریشی بەشێوەی کرداری بۆنەکراوە. بەڵام دواجار ڕیفراندۆم کە پێشتر کارتێکی فشاری بەهێز بوو بەدەست سەرکردایەتی سیاسی کوردەوە ئەنجامدرا. حوکومەتی هەرێمی کوردستانیش نەک هەرخۆی نەگرت لەبەردەم تەحەداو رووبەڕوونەوەکاندا کە وڵاتانی ناوچەکە وەک پیشەی هەمیشەیان کەوتبوونە هەڕەشە لێکردنی، عێراقیش چەندین سزای هەرێمی کوردستانیدا کە لەدەرئەنجامدا ڕووداوەکانی شانزەی ئۆکتۆبەریان لێکەوتەوە و کورد لە قەزای دوزخورماتوو ئەوەی پێی کرا لە جینۆساید کەمتر نەبوو نیوەی خاکی کوردستانیشیان بەهۆی خیانەتەوە لە دەستدا.\nلە پاش سێ ساڵ لەم ڕووداوە بەشێک لە حیزبە کوردیەکان لە بەغداد خەریکی شەڕەی وەرگرتنی وەزارەتدان و ئەوانەش ئەکەنە کاندید بانگی سەربەخۆی کوردستانیان دەدا بەگوێی خەڵکیدا. بەهۆی شکست هێنانی ڕیفراندۆمەوە هەمووان یەکتر تۆمەتباردەکەن کە ئەم دێڕە هەمان ئەو قسەی بیرخستمەوە کە دەڵێت: ( کەوتن هەتیوە و سەرکەوتن هەزارباوکی هەیە). بە دڵنیاوە ئەگەر ڕیفراندۆم سەرکەوتوو بوایە لەو کاتەدا کە سەرکەوتنی بۆ ئەوکاتیش ئەگەرێکی لاوازبوو، ئەوا ئێستا چۆن عیلمانی و ئیسلامی خۆی بەخاوەی ڕاپەڕینی ساڵی 1991 دەزانێت ئەوا ئاوها لە ڕیفراندۆمیشیان دەڕوانی.\nسەرکردایەی سیاسی کورد چی کردوە بۆ ئەوی لە ئایندەدا هەرچۆنێک بووە لە ژێر دەسەڵاتی حکومەتی عێراق دەربازی بێت؟ ئایا پایەکانی دەوڵەتی دروستکردوە؟ ئایا لە ڕیگای کەرتی کشتوکاڵەوە کاری کردوە بۆ دابینکردن و پاراستنی ئاسایشی خۆراک؟ ئایا حیزبەکوردیەکان توانیویانە و هەوڵیانداوە پەیوەندییەکی هاوسەنگ لەنێوان هەرێمی کوردستان و وڵاتانی دراوسێی دروسبکەن؟ لە رووی بازرگانی پەیوەندی پتەوی وای هەیە کە ئەم وڵاتانە لایەنی ئابووریان توشی شکستبێت بێ باشوری کوردستان و نەتوانن هەڕەشەی داخستنی سنووری لێبکەن؟ ئایا حکومەتی هەرێم چی کردوە و دەکات بۆ بوژانەوەی کەرتی پیشەسازی بۆ ئەوەی گەنجەکانی کاری دەستکەوێت و ڕێگای کۆچ هەڵنەبژێرت؟


ژیانی ٣٠ ملیۆن کەس لە مەترسیدایە – Politic Press\nژیانی ٣٠ ملیۆن کەس لە مەترسیدایە\nبەڕێوەبەری بەرنامەی خۆراک رایگەیاند، نزیکەی ٢٧٠ ملیۆن کەس لەسەر ئاستی جیهان بەدەست برسێتییەوە دەناڵێنن، بەڵام ئەمڕۆ بەرنامەی خۆراک تەنیا دەتوانێت یارمەتی ١٣٨ ملیۆن کەس بدات.\nئەمڕۆ هەینی، دەیڤد بیزلی بەڕێوەبەری بەرنامەی خۆراک هۆشداریدا لەبارەی ئەوەی، رەنگە نزیکەی ٣٠ ملیۆن کەس لە جیهاندا بەهۆی برسێتییەوە بمرن، چونکە بەرنامەی خۆراک ناتوانێت بەشی هەمووان یارمەتی پێشکەش بکات بۆیە پێویستە دەوڵەمەندانی جیهان بەشداربن لە رزگارکردنی کردنی ئەو کەسانە.\nئاماژەی بەوەشکرد، بڕی چوار ملیار و ٩٠٠ ملیۆن دۆلار پێویستە بۆ تێرکردنی هەموو ئەو ٣٠ ملیۆن کەسە لەماوەی ساڵێکدا، کە رەنگە ئەگەر یارمەتی بەرنامەی خۆراکی جیهانیان بەدەست نەگات بمرن.\nئەوەشی خستەڕوو، نزیکەی دوو هەزار ملیاردێر لە جیهاندا هەیە کە سامانەکانیان هەشت ترلیۆن دۆلار تێپەڕدەکات، پێویستە هەندێک یارمەتی پێشکەشی کەسانی هەژار بکەن، دەشڵێت: ئێستا جیهان پێویستی بە ئێوەیە تا کارە راستەکە بکەن.\nلەماوەی رابردوودا و بەهۆی بڵاوبوونەوەی ڤایرۆسی کۆرۆنا، کەرتی ئابووری لە زۆربەی وڵاتانی جیهان رووی لە لاوازی کرد و هەژارییەکی زۆر هاتە ئاراوە بەتایبەتیش لەدوای دابەزینی نرخی نەوت و داخرانی بازاڕەکانی ساغکردنەوەی شتومەک.\nTags: برسێتی بەرنامەی خۆراک ڤایرۆسی کۆرۆنا\nبه‌فه‌رمی واده‌ی گه‌یشتنی ڤاكسینی كۆرۆنا بۆ عێراق ڕاگه‌یه‌ندرا\nعێراق واده‌ی به‌كارهێنانی ڤاكسینی كۆرۆنای ڕاگه‌یاند


زۆرترین توشبوو لە شارە کوردییەکانن\nوەزارەتی تەندروستی ئێران ڕایگەیاند، لە ماوەی 24 کاتژمێری ڕابردوودا دوو هەزار و 612 توشبووی نوێی کۆرۆنا تۆمارکراوە و 120 کەسیش بەهۆی ڤایرۆسەکەوە گیانیانلەدەستداوە و ئاماژە بەوەشکراوە، شارەکانی کوردستانی ئەو وڵاتە لە چوارچێوەی ئەو شوێنانەدا پۆڵێن کراون کە زۆرترین توشبووی پەتاکەی تێدایە.\nئەمڕۆ (چوارشەممە،17ى حوزەیرانی 2020) وەزارەتی تەندروستیی ئێران ڕاگەیاندراوێکی بڵاوکردەوە کەتێیدا هاتووە،" لە ماوەی 24 کاتژمێری ڕابردوودا دوو هەزار و 612 توشبووی نوێی کۆرۆنا لە وڵاتەکەدا تۆمارکراون، بەوەش ژمارەی توشبوانی ڤایرۆسەکە گەیشتوەتە 195 هەزار و 51 کەس".\nوەزارەتی تەندروستی ئێران لە ڕاگەیاندراوەکەدا ئاماژەی بەوەشکردووە " لە ماوەی ئەو 24 کاتژمێردا 120 کەس بەهۆی توشبوونیان بە ڤایرۆسی کۆرۆنا گیانیانلەدەستداوە و کۆی گشتی ئەو کەسانەی بەهۆی ڤایرۆسەکەوە مردون گەیشتوەتە نۆ هەزار و 185 کەس".\nڕاگەیاندراوەکە، ئەوەشی خستووەتە ڕوو، " 155 هەزار و 812 توشبوو لە ئێران نەخۆشییەکەیان تێپەڕاندووە و گەڕاونەتەوە ماڵەوە، دوو هەزار و 789 کەسیش دۆخی تەندروستیان ناجێگیرە و لەژێر چاودێری چڕدان ".\nوەزارەتی تەندروستیی ئێران، ئەوەشی ڕوونکردوەتەوە، "هەرێمەکانی خوزستان، ئازەربایجانى خۆرهەڵات، خۆراسان، کرماشان، هورمزگان و کوردستان لەلایەن دەسەڵاتی تەندروستی ئەو وڵاتە لە بارەی دۆخی بڵاوبوونەوەی نەخۆشییەکەوە بە ناوچەیەکی مەترسیدار پۆڵێن کراون".\nئەمە لە کاتێکدایە کە دوێنێ (سێشەممە) ئیرەج حەریرچی، جێگری وەزیری تەندروستیی ئێران، بە میدیاکانی وڵاتەکەی ڕاگەیاند: "لەئێستادا تێکرای مردنی ڕۆژانە بە ڤایرۆسەکە لە ئێران زۆر زیاترە لە تێکڕای ئەو کەسانەی کە لە ڕابردوودا ڕۆژانە لە جەنگی نێوان ئێران وعێراقدا دەکوژران".\nئاماژەی بەوەکردووە: "بەدرێژایی جەنگی نێوان ئێران و عێراق تێکڕا ڕۆژانە 66 سەربازی ئێرانی کوژراون، بەڵام لە ئێستادا و لەدوای بڵاوبوونەوەی ڤایرۆسی کۆرۆنا تێکڕا ڕۆژانە زیاتر لە 100 هاووڵاتی ئێرانی بەڤایرۆسی کۆرۆنا گیانلەدەستدەدەن".\nنرخی تمەن و لیرە بەرامبەر دۆلار شکان


هەولێر:حزبی شیوعی خۆپیشاندانێکی جەماوەری لەدژی جەنگ وداگیرکاری تورکیاونەدانی موچەی تەواو لەکاتی خۆیدالەبەردەم پەرلەمانی کوردستان ئەنجامدا – ماڵپەڕی ئەڵتەرناتیڤی شورایی\nهەولێر:حزبی شیوعی خۆپیشاندانێکی جەماوەری لەدژی جەنگ وداگیرکاری تورکیاونەدانی موچەی تەواو لەکاتی خۆیدالەبەردەم پەرلەمانی کوردستان ئەنجامدا\nOn حوزەیران 7, 2021\nئەڵتەرناتیڤی شورایی شاری هەولێر/\nئەمڕۆ لە ٧-٦-٢٠٢١حزبی شیوعی کوردستان سەرپەرشتی گردبوونەوەیەکی ناڕەزایەتی جەماوەری کرد لەبەردەم پەرلەمانی کوردستان لە دژی لەشکرکێشی دەوڵەتی تورکیا بۆسەر خاکی کوردستانی عێراق وێرانکردنی دیهات ودارەستانەکانی کوردستان لەلایەن سوپای دەوڵەتی تورکیاوە.\nهەرەوەها خەڵکی ناڕازی لەهەمان خۆپیشانداندا داوایی چارەسەری کێشەی نەدانی موچەی فەرمانبەران و کارمەندانی کرد وبەهەمووجۆرێک دژایەتی لێبڕین وکەم کردنەوەی موچەی کارمەندان و نەدانی موچەکانیان لەکاتی خۆی دا کرا.\nهەربۆ ئەو مەبەستەش یاداشتنامەیەک ئاراستەی پەرلەمانی کوردستان و حکومەتی هەرێمی کوردستان ونوێنەری نەتەوە یەکگرتووەکان کرا.کە هەڵوێستی خۆیان نیشان بدەن وپشتیوانی خواست وداواکاری یەکانی جەماوەری ناڕازی وخۆپیشاندەربکەن.\nداواکاری یەکانی خۆپیشاندەران بریتی بوو لە ئەمانە:\n١-ڕێگرتن لەڕوودانی جەنگ و داگیرکاری دەوڵەتی تورکیا.\n٢-فشاربخەنە سەر دەوڵەتی تورکیا بۆ قەرەبووکردنەوەی زەرەروزیانی هاوڵاتیانی ئەو ناوچانەی سوپای تورکیا هێرشی بۆ کردووە داری دارەستانەکانی بڕیوەتەوە لەباشوری کوردستان.\n٣-چارەسەرکردنی کێشەی موچەی فەرمانبەرانی کوردستان.\n٤-پێدانی موچەی تەواو لەکاتی خۆی دا بەبێ لێبڕین .\n٭ئەم هەنگاوە حزبی شیوعی هەنگاوێکی ئەرنێی یە کە لەچەند شارێکی کوردستان خۆپیشاندانی جەماوەری ئەنجامداوە بۆچارەسەری کێشەی کەمی خزمەتگوزاری یەکانی خەڵک .


هەواڵ / ئابوری :: 18/01/2020 :: 6283 جار بینراوە\nدواڕۆژ، رێبین حەسەن- بەختیار شەریف\nوابڕیاره سبه‌ی یه‌کشه‌ممه نه‌وتی سپی به‌سه‌ر دوو ناحیه‌ی سنوری قه‌زای چه‌مچه‌ماڵدا دابه‌ش بکرێت و قەزای پێنجوێنیش بڕە نەوتی خۆی دەدرێتێ.\nبه‌پێی راگه‌یاندراوێکی قائیمقامیه‌تی قه‌زای چه‌مچه‌ماڵ که ئه‌مڕۆ (شه‌ممه 1ی کانوونی دووه‌می 2020) وێنه‌یه‌کیان بۆ دواڕۆژ ناردووه ئاگاداری دانیشتوانی هه‌ردوو ناحیەی شۆڕش و سەنگاو دەکاته‌وه که سبەی یه‌کشه‌ممه لە گەڕەکەکانیان نەوت دابەش دەکرێت.\nقائیمقامیه‌تی قه‌زای چه‌مچه‌ماڵ ئه‌وه‌ش راده‌گه‌یه‌نێت دابەشکردنه‌که بە کۆدی(280)دەدرێت به ئەوهاوڵاتیانەی کەساڵی رابردوو نه‌وتیان وه‌رنەگرتووه.\nبڕی نەوتەکە (216) لیترە و ته‌نها (46) هەزار دینار لە هاوڵاتی وەردەگیرێت .\nهاوكات زانا رەحمان، قایمقامی قەزای پێنجوێن، بەدواڕۆژی راگەیاند "لەدوای خۆپیشاندانەكانی مانگی 12ی ساڵی رابردوو، راستەوخۆ دوای دوو رۆژ، بەدوو قۆناغ نەوت گەیشتە سنووری قەزاكەمان و زۆربەی گەڕەكەكان و گوندەكانی ناحیەی ناڵپارێز نەوتیان وەرگرت".\nوتیشی: "بەڵام هێشتا ژمارەیەك هاووڵاتی ناو پێنجوێن و بەشێك لەگوندەكانی ناحیەی گەرمك نەوتیان پێنەدراوە و هەفتەی رابردوو بڕیاربوو قۆناغی سێیەم و كۆتایی نەوت دابەش بكرێت، دواتر بەهۆی نزمبوونەوەی پلەكانی گەرما و بەفر بارینەوە ئەو كارە نەكرا".\nروونیشیكردەوە،" بەڵێنمان پێدراوە كە 10 تانكەری نەوت بگاتە سنووری پێنجوێن و كۆتایی بەدابەشكردنی نەوت بهێندرێت، بەڵام هێشتا كاتەكەی دیار نییە ئەوەش بەهۆی رەوشی كەشوهەوا و بەفر بارینەوە".\nشایەنی باسە، لەسنووری قەزای پێنجوێن و ناحیەكانی گەرمك و ناڵپارێز و گوندەكانی 11 هەزار خێزان نەوتیان پێدەدرێت و بۆ هەر بەرمیلێكیش بڕی 46 هەزار دینار وەردەگیرێت.


كۆمسیۆنی باڵای سەربەخۆی هەڵبژاردن و راپرسی، ئەنجامی بەرایی هەڵبژاردنی خولی پێنجەمی پەرلەمانی كوردستانی راگەیاند، ئەنجامەكان هەمووانی وەك یەك دڵخۆش و وەك یەكیش نیگەران نەكرد، ئەوانەی دەنگەكانیان هەڵكشاون، بە سەركەوتنی دەزانن. بە پێچەوانەشەوە ئەوانەی دەنگەكانیان داكشاون، نەك تەنیا تێبینی نەرێنیان لەسەر پرۆسەكە هەیە، بەڵكوو كۆی هەڵبژاردنەكە بە ئەزموونێكی شكستخواردوو دەچووێنن و ئەنجامەكەشی رەتدەكەنەوە.\nهەڵوێستی هەموو ئەو لایەنانە، بە هەردوو بەرەكەیەوە، جێی سەرسوڕمان نییە، بەڵكوو زۆریش چاوەڕوانكراوە، هەروەك بینیوومانە دوای هەموو هەڵبژاردنێك حیزبە دۆڕاوەكان زەمی هەڵبژاردن دەكەن و تا پێیاندەكرێت پرۆسەكە دەخەنە نێو بازنەیەكی قێزەون. ئەمە وایلێهاتووە هەندێك لە حیزبە سەركەتووەكانیش بۆ ئەوەی پێیان نەگوترێت ساختەكارییان كردووە، بە چەشنی دۆڕاوەكان رەخنە لە پرۆسەكە دەگرن و خۆیان بە زوڵملێكراو دەزانن.\nداننان بە شكست و دۆڕان سەختە، چجای دۆڕان لەگەڵ نەیارەكانت. خەسڵەتی ئێمەی رۆژهەڵاتی وایە، پاساوی ناواقیعی بۆ هەموو شتێك دێنینەوە، هۆكاری هەڵەی خۆمان دەخەینە ئەستۆی ئەوانی تر. وەك لە رابردوودا بینیوومانە، كاراكتەرەكانی حیزبی كوردی بەردەوام هەڵەكانی خۆیان بە هەڵەی ئەوانی دیكە دادەپۆشن، پاساوی نابەجێ بۆ شكستەكانیان دەهێننەوە، ئامادەن لە پێناو شاردنەوەی شكستەكانی خۆیان، كەس و لایەن و تەنانەت خاك و نیشتمان و مێژووی گەلەكەشیان ناشیرین بكەن و بفرۆشن.\nحیزبەكانی ئێمە، لە جیاتی ئەوەی بەخۆیان دابچنەوە و خۆیان بگۆڕن، پلان و میكانزمی باشتر بۆ بەرنامە و پڕۆژەكانیان بخەنەكار، خۆیان دووبارە دەكەنەوە و پەنا دەبەنە بەر درۆ و دروستكردنی بوختان بۆ بەرامبەرەكانیان.\nئەو هەڵبژاردنەش وەك ئەوانی پێشتر، بێ كەموكورتی و ساختەكاری نەبووە، بەڵام بە بەراورد لەگەڵ هەڵبژاردنەكانی تر، باشترە. ئەگەرچی ئەوانەی كۆمسیۆنی باڵای هەڵبژاردن بەڕێوە دەبەن، نوێنەری حیزبەكانن، وەلێ تا ئاستێكی باش توانیوویانە پیشەییانە ئەركەكانیان بەجێ بگەیەنن و كاری باش بكەن.\nلە دەرەوەی ئەزموونی ئەنجامدانی ریفراندۆمی سەربەخۆیی هەرێمی كوردستان، ئەو هەڵبژاردنە بۆ كۆمسیۆن ئەزموونی یەكەمە، بەڵام لەگەڵ ئەوەشدا توانی تا ئاستێكی باش رێگە لە ساختەكاریەكان بگرێت و سەركەوتوو بێت.\nئەو بڕیارانەی لە شەوی بەر لە هەڵبژاردنیش، كۆمسیۆن دەریكردن، بە تایبەت بڕیاری یەكەم، كە دەنگدەر ناچار دەكات لە كاتی دەنگداندا رەگەزنامەی عێراقی و ناسنامەی باری شارستانی پێبێت، ئەگەرچی یەكێتیی نیشتمانیی كوردستانی توڕە كرد، بەڵام ئەو هەڵوێستەی یەكێتی زۆر بێ مانا و نالۆژیكی بوو. نیگەرانی ئەو حیزبە ئەو كاتە راست بوو، ئەگەر ئەو بڕیارانە تەنیا بەسەر دەنگدەرانی یەكێتی سەپێندرا بووایە. هەر بۆیەشە ناڕەزایی یەكێتی خوێندنەوەی ئەوەی بۆ كرا، كە ئامادەكارییەكی زۆری بۆ ساختەكاریی كردووە.\nدوای راگەیاندنی ئەنجامی هەڵبژاردنی ئەنجومەنی نوێنەرانی عێراق لە 12 ى ئایارى 2018 وتارێكم لە بارەی قەبارە و هۆكاری هەڵكشان و داكشانی دەنگی لایەنە كوردستانییەكان نووسی، لەو هەڵبژاردنەشدا زۆر خاڵی لێكچوو لەگەڵ هەڵبژاردنی ئەنجومەنی نوێنەرانی عێراق، لە رووی دەنگ و قەبارەی لایەنە كوردستانییەكان، دەبیندرێن. هەروەك كاتێك تەماشای ئەنجامی دەنگە بەدەستهاتووەكانی پارتی دیموكراتی كوردستان وەك براوەی یەكەم دەكەین، دەبینین كێرڤی دەنگەكانی، بە رەچاوكردنی رێژەی بەشداری هاونیشتمانیانی هەرێمی كوردستان، هەڵكشاون. ژمارە كورسیەكانیشی لە 38 بۆ 45 بەرز بووەتەوە. بەو پێیەی ژینگە و بارودۆخی نێو پارتی تاڕادەیەكی باش سەقامگیرە، جەماوەرەكەشی جێگیر و وابەستەی سیاسەت و سەركردایەتی حیزبەكەیەتی. پارتی بە هەڵوێستی نەتەوەیی و پێداگیریی لە سەر مافەكانی كورد و پرسی سەربەخۆیی، تا رادەیەكی باش توانیوویەتی دەست بە جەماوەرەكەیەوە بگرێت و لە بازنەی خۆی بیهێڵێتەوە.\nیەكێتیی نیشتمانیی كوردستانیش، كورسیەكانی لە 18 بۆ 21 زیاد بوونە. چاوەڕوان دەكرا یەكێتی لە سایەی سەركردایەتیەكی شڵەژاو و نەبوونی سیاسەتێكی رۆشن بۆ پرسە نەتەوەیی و چارەنووسسازەكان و یەك ناوەندی بڕیار، رووی دەنگ و كورسییەكانی لە داكشاندا بێت، بەڵام وێڕای ئەو دۆخە ئاڵۆزەی تێیدایە، بۆ ئەوان ئەنجامی هەڵبژاردن دڵخۆشكەرە.\nجارێكی دیكەش گوتوومە، پەیوەندیەكی زۆر نزیك لە نێوان جەماوەری یەكێتی و بزووتنەوەی گۆڕاندا هەیە. هەروەك بینیمان لە بەرامبەر زیادبوونی ئەو چەند كورسیەی یەكێتی، كورسییەكانی بزووتنەوەی گۆڕان بە ئاستی نیوە، لە 24 ەوە بۆ 12 دابەزیوون. وەك وتم، جەماوەری یەكێتی و گۆڕان مێژوو و رایەڵێكی رۆحی بە یەكەوە دەیانبەستێتەوە، هەر بۆیەشە سەیر نییە لە هەڵبژاردنێكەوە بۆ یەكێكی دیكە، ئاستی جەماوەریان بە ئاسانی، ئەو بەر و ئەم بەر بكات و گۆڕانی بەسەردا بێت.\nبە تایبەت لە كاتێكدا جەماوەری گۆڕان، دوای كۆچی دوایی نەوشیروان مستەفا تا ئاستی بێ ئومێدی، لە ئەدا و سیاسەتی سەركردەكانیان ناڕازین و پێیان وایە رۆژ بە رۆژ بزوتنەوەكەیان بەرەو هەڵدێر دەبەن. ئەگەر دۆخی نێوخۆی بزوتنەوەی گۆڕان وەك هەنووكە بەردەوام بێت، پێگەی ئێستاشی لەدەست دەدا و هێدی هێدی ئەندام و لایەنگرانی، دەگەڕێنەوە نێو یەكێتی، یان لەنێو لایەنەكانی دیكە، پەرت و بڵاودەبنەوە.\nئەمە بەو مانایە نییە، دۆخی سەركردایەتی یەكێتی لە دۆخی گۆڕان باشتر بێت، بەڵام خاڵی جیاوازی نێوانیان ئەوەیە، یەكێتی لە دەسەڵاتە و پارە و ئاسایش و دامودەزگای زۆری ئەو وڵاتەی لە دەستە، ئەمەش وایكردووە بەرژەوەندی خەڵكێكی زۆر، پێیەوە گرێ بدرێت.\nبە گشتی، دەنگی حیزبە ئیسلامییەكانیش لە پاشەكشێ دایە. لە هەڵبژاردنی 2013 یەكگرتووی ئیسلامی كوردستان 10 كورسی، كۆمەڵی ئیسلامی كوردستان 6 كورسی، بزووتنەوەی ئیسلامی كوردستان یەك كورسییان بەدەستهێنابوو، بەڵام لەم هەڵبژاردنەدا، تەنیا 12 كورسیان بەدەست هێناون.\nلەگەڵ ئەوەی سیاسەت و بەرنامەی ئەو سێ لایەنە ئیسلامییە جیاوەزە، بەڵام پێش هەموو شتێك ئەنجامەكەی ئەوەمان پێدەڵێت، كە كۆمەڵی كوردستان ژینگەیەكی لەبار نییە بۆ گەشەی ئیسلامی سیاسی. بیرماننەچێت تاوانەكانی داعشیش ئەوەندەی تر وێنای ئیسلامی سیاسی لە بەر چاوی خەڵكی كوردستان ناشیرین كرد.\nرەنگە ئەگەر پرسیاری ئەو پاشەكشێیە لە ئەندام و لایەنگرانی ئەو لایەنەنانە بكەیت، بەر لە هەر شتێك پەنجەی تۆمەت بۆ حیزبە فەرمانڕەواكان درێژ بكەن، بەو مانایەی هەموو شتێكیان بۆ خۆیان قۆرخ كردووە و لەم هەڵبژاردنەشدا پەنایان بردووەتە بەر ساختەكاری. ئەمەش لە كورتبینی سیاسی و بیانوویەك زیاتر، شتێكی تر نییە.\nراستە، ئەو لایەنانە بێ جەماوەر نین، بەڵام ئەزموونی رابردووی ئیسلامی سیاسی لە وڵاتانی عەرەبی و جیهانی ئیسلامیدا، دەرفەتی گەشەكردنی حیزب و رەوتە ئیسلامییەكانی، بۆ حیزبەكانی ئێرەش نەهێشتووەتەوە.\nچەند مانگێك لەمەوبەر و دوای راگەیاندنی ئەنجامی هەڵبژاردنی خولی ئێستای ئەنجومەنی نوێنەرانی عێراق، لە بارەی كورسیە بەدەستهاتووەكانی جوڵانەوەی نەوەی نوێ، وتم، ئەو دەنگانەی بەدەستی هێناون، لە بڕوای دەنگدەرەوە بۆ چاكی و جوانی ئەو بزووتنەوە تازیە، سەرچاوەی نەگرتووە، بەڵكوو سەرچاوەكەی لە تووڕەیی خەڵكەوە بە هۆی ئەدای خراپی حوكمڕانی وڵاتەوە، گرتووە.\nنابێ ئەوەشمان بیربچێت، ئیشكردنی چەند ساڵەی شاسوار عەبدولواحیدی سەرۆكی ئەو جوڵانەوەیە لە رێگەی كەناڵێكی وەك NRT، لەژێر پەردەی بێ لایەنی و ئەهلیبوون، زەمینەی كۆكردنەوەی ئەو هەموو دەنگە ناڕازیەی بە دەوری جوڵانەوەكەی، وەك لایەنێكی هێشتا تاقی نەكراوە، رەخساند.\nئیشكردن لەسەر سۆز و هەستی خەڵكی بێ دەرەتان و ماندوو، هێندە زەحمەت نییە، بەڵام بەردەوامی پێدان و دەست پێوەگرتنی ئەو جەماوەرە، هێندە ئاسان و تا سەر نییە.\nئەوە دونیابینی و لێهاتوویی و پاكپەرێزی شاسوار و دەورووبەرەكەی نییە، ئەوانی كردونەتە خاوەن 8 كورسی، بەڵكوو بێ ئومێدی خەڵكێكە لە دۆگمابوونی نەرێنی و دەموچاوی سواوی كاراكتەرەكانی حكوومەت و حیزبەكان.\nبا بزانین، بۆ چوار ساڵی تر پێگەی جەماوەری ئەو حیزبانە بە كوێ دەگات و كێرڤی دەنگەكانیان بەرەو كوێ دەچن؟ خەڵكی كوردستان چی لەو لایەنانە، بەتایبەت ئەوانەی لە دەسەڵات دان دەوێت؟ بێگومان خەڵكی كوردستان چاوەڕوانی گۆڕانكاریی ریشەیین لە سیستەمی بەڕێوەبردنی وڵات و تێپەڕاندنی دۆخی چەقبەستووی ژیانیان و باشكردن و فراوانكردنی ئاستی خزمەتگوزارییەكان. ئەمەش ئەگەر بە جدی كاری لەسەر بكرێت، هێندە سەخت نییە. بەڵام ئایا ئەوە دەكەن، یان نایكەن؟ پرسیارێكە و وەڵامەكەی لای خۆیانە.


سوارێز پێش مێسی و ئیتۆ كەوتەوە 2018-01-27\nیاریزانی ئۆرگوایی لویس سوارێز لە ئارەزووی شكاندنی ژمارە پێوانەییەكانی لەگەڵ یانەی بەرشلۆنە بەردەوامە، دوای ئەوەی بووە خێراترین یاریزان لەگەڵ یانەی كاتەلۆنی بتوانێت 100گۆڵ لەلالیگا تۆمار بكات، دوای ئەوەی توانی لەیاری رابردوویان بەرامبەر ریال بیتیس 2گۆڵ تۆمار بكات. كە بەسەركەوتنی یانەی كاتەلۆنی كۆتایی هات بە 5گۆڵی بێ وەڵام.\nپێش یاری رابردووی یانەی كاتەلۆنی تەنها 4یاریزان ئەم شانازییەیان پێدرابوو بەدرێسی یانەی بەرشلۆنە، ئەوانیش سیزار رۆدریگێز و لادیسلاو كوپالای هینگاری و ساموێل ئیتۆی كامیرۆنی و لیۆنێل مێسی، بەر لەوەی سوارێز پەیوەندیان پێوە بكات. بەڵام ئەمجارەیان سواێرێز پێش هەموویان كەوتەوە و هاتە پێشەنگی ئەم لیستە، دوای ئەوەی توانی تەنها لە 114یاریدا 100گۆڵ تۆمار بكات.\nبەڵام ساموێل ئیتۆ پێویستی بە 130یاری هەبوو بۆ ئەوەی بگاتە ئەم ژمارەیەو كوپالا 132 یاری و مێسی 154یاری و سیزار 159یاری. لەم وەرزە سوارێز 15گۆڵی تۆماركردووەو لەپلەی دووەمی گۆڵكارانی ئەم وەرزەی لالیگا دێت لەدوای مێسی خاوەن 19گۆڵ.


👫 بەکر حەوێزی کەسایەتییەکان\n📅 کاتی تۆمارکردن Aug 30 2018 6:42PM\nیەکێک لە ئەفسەرەکانی سوپای ئێراق بووە، لەکاتی دروس [ زۆرتر... 👁] ✖ ✖ ✖ 0 4 ✔ 99% ✍ س.ئـ. 30-8-2018 18:42:02\n✌ خەیروڵڵا عەبدولکەریم شەهیدان\n📅 کاتی تۆمارکردن Nov 8 2008 3:27PM\n👁 ئەم بابەتە 17,785 جار بینراوە\nکوڕی عەبدولکەریم ئەفەندی کوڕی عەبدوڵڵا ئاغای گورجی [ زۆرتر... 👁] ✖ ✖ 2 1 ✔ 99% ✍ هـ.ب. 8-11-2008 15:27:22\n👫 شاسوار ئەحمەد هەرشەمی - شاسوار هەرشەمی کەسایەتییەکان\n📅 کاتی تۆمارکردن May 3 2014 8:49PM\n👁 ئەم بابەتە 9,556 جار بینراوە\nنووسەر و زمانناس و مامۆستا و پێشمەرگەی دێرین، شاسو [ زۆرتر... 👁] ✖ ✖ 1 9 ✔ 99% ✍ هـ.ب. 3-5-2014 20:49:56\n👁 ئەم بابەتە 10,302 جار بینراوە\nسەرهەنگ عێزەت عەبدولعەزیز، یەکێک بوو لە ئەفسەرانی [ زۆرتر... 👁] ✖ ✖ 1 7 ✔ 94% ✍ س.ئـ. 5-12-2015 1:59:19\n✌ عەبدوڵڵا مستەفا وسو مستەفا خۆشناو شەهیدان\n📅 کاتی تۆمارکردن Jun 9 2015 9:02PM\n👁 ئەم بابەتە 3,156 جار بینراوە\n(1931 - هەولێر/ شەقڵاوە)، لە ڕێکەوتی (16-10-1987)د [ زۆرتر... 👁] ✖ ✖ ✖ 0 0 ✔ 78% ✍ م.ب. 9-6-2015 21:02:29\n✌ محەمەد قودسی شەهیدان\n📅 کاتی تۆمارکردن Nov 8 2008 3:28PM\n👁 ئەم بابەتە 13,933 جار بینراوە\nناوی محەمەد کوڕی مەحمود ئەفەندی رەسامە، ساڵی 1921 [ زۆرتر... 👁] ✖ ✖ 1 8 ✔ 99% ✍ هـ.ب. 8-11-2008 15:28:14


ژن هێنان ؟ - angel\nتا ئێستا ئەندام نیت؟\tتۆمارکردن\n| مێزی یارمە‌تی\nبپرسه هە‌رچی پرسیارێك که ئارە‌زووته. له بیرنە‌کە‌ی هاوپۆلێکی گوونجاوی پرسیارە‌کە‌ت هە‌ڵبژێریت.\nحە‌ز دە‌کە‌ی یارمە‌تی خە‌ڵك بدە‌ی؟ دە‌کە‌واتە دە‌ست بکە بە‌گە‌ڕۆکی پرسیارە‌کان بۆ وە‌ڵام دانە‌وە‌یان. بدۆزەوە\nبگە‌ڕێ بە‌دووای گە‌ڕۆکی پرسیاری چارە‌کراوی وە‌ڵامدراو بۆ دۆزینە‌وە‌ی وە‌ڵامی پرسیارە‌کە‌ت.\nگەڕان بەدوای پرسیار : گەڕان\nتۆ ئێستا لێرە‌ی ماڵەوه\nخێزان و کۆمەڵگه\nپرسیارەکە چارەکراوه\tهاوپۆلەکان » ئامێری ئەلیکترۆنی\t» کۆمپیوتەر و ئینتەرنێت\t» تەکنەلۆجیا و یاری\t» جوانکاری و ستایەل\t» خێزان و کۆمەڵگه\t» خوێندن و پەروەرده\t» تەندرووستی\t» سەفره و گەڕان و بلیت\t» ماڵ و باخچه\t» ئاین و کەلتوور\t» زانست و فەلەك\t» سرووشتی و ژینگه\t› هەواڵ و ڕووداو\t» هونەر و گۆرانی\t» سیاسەت و حکومەت\t» ڕاگەیاندن و تەلەڤزێۆن\t» وەرزش\t» کاروبارو درا و کۆمپانیا\t» سەیاره - هاتووچۆ\t» گیانەوەر و باڵندە\t› پرسیاری تێکەڵاو\tangel\nژن هێنان ؟\tبه ريزان هاورييه كم هه يه زن ماره ئه كات ئه ليت فرم به سه ر يه كه م شه وى زاوايه تى يه وه نييه جيبكه م؟؟؟؟؟؟؟؟؟؟؟؟؟؟؟؟؟.......هه روه ها به يه يه ك شه و به رده ى كجينى ئه ته قى؟؟؟؟؟؟؟؟؟؟؟؟؟؟؟تكايه وه لاميكى بوخت و روون سوباستان ئه كه م پێش 1205 ڕۆژ.\nڕاپۆرتدان XazaneAfswnawe\tباشترین وەڵام\nهاوسةكيرى كاريكى بيروزة شةوى زاوايةتى شةويكى جياوازة زياتر قسة و دلةراوكى زورة وة هةروةها خوى كاريكةرة لة يةكةم شةودا يان شةوةكانى تردا بةردةى كجينى بتةقينيت جونكة بةردةى كجينى (جينى) 5 - 7 سانتيم دوورة لة عةورةتى رةكةزى ميينةوة.\tناردراوه 1204 ڕۆژ پێش ئێستا\n( 0 ) ( 0 ) بۆچوونەکان (0)\nڕاپۆرتدان\tبۆچوونی خۆت بنووسه\nتا ئێستا هیچ بۆچوونێك نەنووسراوه !!! تۆ یەکەم کەس به بۆچوونی خۆت بنووسه لەسەر ئەم وەڵامه !!! دۆزینەوەی بەسوود بۆ هاوڕێتی بنێرە دڵخواز به‌شداربوون له ئاگاداری وەڵام بۆچوونی خۆت بنووسه\nتا ئێستا هیچ بۆچوونێك نەنووسراوه !!! تۆ یەکەم که‌س به بۆچوونی خۆت بنووسه !!!\nوەڵامەکان (3) shaho\nklikk lasar aw saita bka zor ba jwani basi krdwaa..\nsexzani.kurdblogger.com ناردراوه 1204 ڕۆژ پێش ئێستا\nڕاپۆرتدان\tبۆچوونی خۆت بنووسه داخستن\nتا ئێستا هیچ بۆچوونێك نەنووسراوه !!! تۆ یەکەم کەس به بۆچوونی خۆت بنووسه لەسەر ئەم وەڵامه !!! sarbaz\nslaw..barez hawsar giri shteki basha wa shawi zawa wata yakam shaw har zor asana hich dla rawkayaki nawet peshan bagftw go krdn trsi yak brawenna wa pashan kari xer ..grng nya yakam shaw hamw shte tawaw b bet asaiya dwam seyam chwaram hich lamasalaka nagore..balam aw pardai kchenya har dabe tepare ..wadatwann tafawm bkan ba kchakash naxte tr si kam betawa dwai bxan bo seyam chwaram shaw..swpas\nناردراوه 1204 ڕۆژ پێش ئێستا\nتا ئێستا هیچ بۆچوونێك نەنووسراوه !!! تۆ یەکەم کەس به بۆچوونی خۆت بنووسه لەسەر ئەم وەڵامه !!! هۆژه\nتکایه پرسیاره‌کانتان له هاوپۆلی گوونجاو دابنێ، ئه‌م جۆره پرسیاره شوێنی پرسیاری تێکه‌ڵاو نیه، به‌ڵکوو له هاوپۆلی خێزان و کۆمه‌ڵگه دووای لقی ژن و مێرد هیوادارین به زاوا بێت. ناردراوه 1204 ڕۆژ پێش ئێستا\nتا ئێستا هیچ بۆچوونێك نەنووسراوه !!! تۆ یەکەم کەس به بۆچوونی خۆت بنووسه لەسەر ئەم وەڵامه !!! پرسیاری چارەکراوی تر له هاوپۆلی ژن و مێرد\nناوی ئەو حەبە چیە بۆ ڕێگرتن لە منداڵ بوون؟\nچەند ڕێگا هەیە بۆ ڕگرتنی لە منداڵبوون ؟\nخوێنی کچێنی ؟\nشەوی بوک و زاوایەتی؟\nیه‌که‌م شه‌وی زاوایه‌تی چۆن به‌سه‌ر ببه‌یت ؟\nژنت هەبیت و حەز لەژنی تر بکەی؟\nبۆچوونت لە‌سە‌ر ئە‌م پرسیارە\n| ڕێگە‌دراوە بە‌دانانی بە‌ستە‌ر وە‌ك ئە‌م نموونە‌ی خوارە‌وە: پێناسە‌ی بە‌ستە‌ر = جیەانی مۆسیقا\nناونیشانی بە‌ستە‌ر = http://www.worldmusic.cn\n(لە‌سە‌رە‌تای بە‌ستە‌ر بە "//:http" دە‌ستپێبکات)\nدانان | هە‌ڵوە‌شاندن\nئە‌م جۆرە جۆریاتە ڕێگە‌پێدراوه - *.jpg, *.gif, *.png & *.bmp.\n(لە‌سە‌رە‌تای بە‌ستە‌ری وێنە‌کە هە‌میشە بە " //:http " دە‌ستپێبکات)\nپیکسل (نابێت لە ٤٥٠ پیکسل گە‌ورە‌تر بێت.) دانان | هە‌ڵوە‌شاندن\nئە‌وپە‌ڕی ڕێگە‌دراو : ٨٠٠٠ پیت\nژمارە‌ی پیتە‌کانی ئێستات : 0\nلێدوانت لە‌سە‌ر ئە‌م وە‌ڵامە\nئە‌م جۆرە جۆریاتە ڕێگە‌پێدراوە - *.jpg, *.gif, *.png & *.bmp.\nپۆستکردنی بەستەری ئەم پرسیاره بۆ هاوڕێکانت\tپێویسته ناوی هاوڕێت وه ناونیشانی پۆستی ئەلیکترۆنی بنووسیت.\nهاوڕێ #1 - هاوڕێ #2 - هاوڕێ #3 - هاوڕێ #4 - هاوڕێ #5 - کۆدی پارێزی بنووسە : *\n.Copyright 2011 © www.bprsa.net . All rights reserved


نووچە نێت | ڕاستگۆیی بێ لایەنی| گێچەڵپێکردن لە هەرێمی کوردستان بووتە دیاردە؟\nگێچەڵكردن بریتییە لە هەر کردەوە، رەفتارو گوفتار، یان دەست لێدان و قسەو ئاماژەیەک کە بەبێ ویستی کەسێک بەرامبەری ئەنجام دەدرێت.\nبەرامبەر هەر دوورەگەز و هەموو تەمەنێک. رێژە، هۆکار و فۆرمەکەی لە کۆمەڵگەیەک بۆ کۆمەڵگەیەکی تر، جیاوازە.\nگێچەڵکردن دوو جۆرە بە گشتی\nیەکەم: گێچەڵی جەستەیی: کە خۆی لە دەست لێدان، پەلاماردان و دەستگرتن تا ئەنجامدانی دەستدرێژی سێکسی. یان نوقرچ لێگرتن.\nدووەم: گێچەڵی دەرونی: وەکو ئاماژە و نامە ناردن و تەلەفۆن کردن.\nگێچەڵپێکردن لە زۆر شوێن ئەنجام دەدرێت، تەنیا شوێنێک نییە کە بەبەردەوامی بڵێی زۆربەی ژنان لەم شوێنە گێچەڵیان پێدەکرێت. ژن هەیە لە ماڵە، شوێنی کار، سەرشەقام و ناوبازاڕ گێچەڵی پێکراوە.\nزۆرجار شوفێرێک بە لێدانی هۆڕینی ئۆتۆمبیلەکەی گێچەڵ بە خانمێک دەکات بەبێ ئەوەی هیچ شتێ لە بارەی ژیانییەو بزانێت.\nهەندێجاریش لە شوێنی کار، بەڕێوەبەر یان کارمەندانی دەزگا یان کۆمپانیایەک، گێچەڵ بەو خانمانە دەکەن کە کاریان لەگەڵ دەکەن. هەندێجاریش ئەم گێچەڵپێکردنە لەلایەن خزمانەوە ئەنجام دەدرێت لە کاتی هاتووچۆی خزمایەتی بۆ ماڵی یەکتر.\nبەشێک لە قوربانیانی گێچەڵپێکردنیش، لە ناو خێزان و ماڵەکانی خۆیان روو بە روو بوونەتەوە، لەلایەن مام، برا، خاڵ، باوک، باپیرە.\nزۆرجار بەوە رێگە بۆ دەستدرێژیکاران خۆش دەکرێت، کە گوایە پەیوەندی بە جل و بەرگ و چوونە دەرەوەی ئافرەتەوە هەیە، لە کاتێکدا خانمانی بەتەمەنیش رووبەرووی گێچەڵپێکردن و هەتا دەستدرێژی سێکیش بوونەتەوە. یان خانمانی باڵاپۆش و خانمانی ماڵەوە، کەواتە هۆکارەکانی گێچەڵپێکردن زیاتر پەیوەندی بە ژینگەی کۆمەڵایەتی و دەرونی تاکەکانەوە هەیە.\nلە کاتی دیمانەی یەکێک لە قوربانیانی دەستدرێژی سێکسی، خانمەکە دووگیان بوو، ئەو هەموو گیانی دەلەرزی کاتێک باسی ئەوەی کرد کە شوبراکەی(برای هاوسەر) دەستدرێژی سێکسی لە ماڵەکەی خۆیدا کردووتەسەر کاتێک زانیویەتی هاوسەرەکەی لە ماڵ نییە.\nلە ساڵی ٢٠١٤، کێشەیەکی کۆمەڵایەتی گەورە لە یەکێک لە شارۆچکەکانی کوردستان روویدا کاتێ زانرا، ژنێک لەلایەن برای هاوسەرەکەیەوە دەستدرێژی کراوەتە سەری لە ئەنجامی ئەم دەستدرێژییەدا سکی پڕبووە. دواجار ژنەکە و دووکەسیتر بوونە قوربانی و برای هاوسەرەکەشی رایکرد.\nئەم نموونانەو چەندین نموونەی تر هەن، ئەم بۆچوونانە رەتدەکەنەوە کە دەڵێن: گێچەڵپێکردن و گێچەڵی سێکسی پەیوەندی بە جل و بەرگ و چوونە دەرەوەی ژنانەوە هەیە.\nبەپێی راپرسی دەزگایەکی ژنان لە ساڵی (٢٠٠٨-٢٠٠٩) لە سەدا پەنجای ژنان گێچەڵیان پێدەکرێت. لە حاڵەتی زۆر ئاساییدا جۆری گێچەڵكپێکردنەکە توانج و هۆڕێن لێدانی شوفێران بووە. بۆیە بەشێک لە چالاکانی مافەکانی مرۆڤ پێیانوایە، گێچەڵپێكردن لە هەرێمی کوردستان بووەتە دیاردە.\nدەستدرێژیکردن بۆسەر منداڵان\nبەپێی زانستی دەرونناسی ئەو کەسانەی کە گێچەڵی سێکسی بە منداڵان دەکەن، نەخۆشی(پیدۆفیل)یان هەیە. ئەم نەخۆشییە وادەکات کە کەسەکە حەزی بۆ سێکسکردن لەگەڵ منداڵ هەبێت ق چێژ لە منداڵ وەربگرێت. ئەم نەخۆشییە بۆی هەیە دووچاری هەردوو رەگەزی نێر و مێ ببێتەوە، بەڵام زیاتر تووشی پیاوان دەبێت.\nپسپۆڕانی دەرونی دەڵێن: ئەو کەسانەی کە هەستیان کرد حەزی سێکسیان بۆ منداڵ دەچێت دەتوانن بە زوویی سەردانی پسپۆڕی دەرونی بکەن، بۆ چارەسەرکردن بەر لەوەی کە تاوان ئەنجام بدەن.\nکاتێک کارم لەسەر دەستدرێژیکردنە سەر کچێكی دە ساڵان کرد، لەلایەن باپیرەیەوە. بۆم دەرکەوت کە وابەستە بوونی توند بە هەندێ کلتور و بەهای کۆمەڵایەتییەوە زۆرجار دەبێتە هۆی شاردنەوەی ئەم جۆرە تاوانانە، چونکە کاتێک دایکی کچەکە زانی کچەکەی دەستدرێژی کراوەتە سەر ویستی سکاڵا لەسەر خەزوری تۆمار بکات هاوسەرەکەی لێی جیابووەوە بۆئەوەی بڵێن، بەهۆی ئەم کێشەیەوە ئەم قسەیە دەکرێت. ئەوان وەکخۆیان دەیانگوت"شەرم و حەیا و پاراستی ناوبانگ لە ژاینی مرۆڤەکان گرنگترە".\nهەندێجاریش دەستدرێژی سێکسی کراوەتە سەر منداڵانی کوڕ، دەستدرێژیکاریش خزم و کەسی خێزانەکە بووە.\nبەپێی ئەزمونی کارم، زۆربەی ئەو منداڵانەی کە لە دەرەوەی ماڵ دەستدرێژی سێکسیان کراوەتەسەر، ئەو کاتانە بووە کە نێردراون بۆ دوکان و بازاڕی کۆڵانەکان بۆ شت کڕین، بەجۆرێک لە جۆرەکان توانیویانە بیانترسێنن و دەستدرێژییەکە ئەنجام بدەن و نەشتوانێ بۆ کەسی باس بکات، هەندێجاریش لەلایەن پیاوانی ماڵە دراوسێکانەوە بووە، کاتێک منداڵێك بۆ یاریکردن رووی کردووەتە ئەم ماڵە.\nیەک لەو دەستدرێژییانەی کە زیاتر پێی کاریگەر بووم، هی کچۆڵەیەکی چواردە ساڵبوو، کاتێک دایکی ئامۆژگاری کردووە پێی گوتووە، کە براکەت هەرچی گوتی دەبێ بە قسەی بکەی بۆت نیە بێ گوێی لەگەڵ بکەی، بۆیە زۆربەی ئەو نیوەڕۆیانەی کە خێزانەکە نوستون، براکە خوشکەکی بانگ کردووەتە ژوری خۆی و دەستدرێژی کردووەتە سەر.\nهێرۆ بەرزنجی، مافپەروەر، سەبارەت بە سزای یاسایی گێچەڵ پێکردن دەڵێت" ئەو کەسەی کە گێچەڵ بە کەسێکی دیکە دەکات، بەپێی ماددەی(٤٠٢) لە یاسای سزادانی عیراقی سزا دەدرێت، بە حەپسکردن بۆ ماوەی(٣) مانگ، هەروەها پێبژاردن بەپێی ئەوەی کە دادوەر دیاری دەکات. ئەگەر حاڵەتەکە دووبارە ببێتەوە سزای حەپسکردنەکە دەبێت بە ماوەی ساڵێک".\nسەبارەت بە گێچەڵی سێکسی تا دەگاتە دەستدرێژی، هێرۆ بەرزنجی گوتی"گێچەڵی سێکسی، ئەگەر بە کەسی سەروو ١٨ساڵ بکرێت بەپێی ماددەی(٣٩٦) سزای بۆ دیاری کراوە کە (٧)ساڵ زیندانییە، ئەگەر قوربانی تەمەنی خوار هەژدەساڵبوو، ئەوا بەپێی ماددەی(٣٩٧) سزا دەدرێت، ئەم سزادانە بەپێی حاڵەت دەگۆڕدرێت، سزای کەسانی نزیک و مەحرەم زیاترە لە سزای کەسانی دیکە".


دەسەڵاتەکان بۆ وا دەکەن ؟ / ڕەشاد _ مستەفا سولتانی – زاگرۆس پۆست\nماڵەوە / وتار / دەسەڵاتەکان بۆ وا دەکەن ؟ / ڕەشاد _ مستەفا سولتانی\nدەسەڵاتەکان بۆ وا دەکەن ؟ / ڕەشاد _ مستەفا سولتانی\nچوار شه‌ممه 19 نیسان 2017\tوتار 113 جار خوێنراوه‌ته‌وه\nئەم وێنە تراژدی و تاوانەکانی حکومەتی بەعس جاڕ دەدات . لێرە مرۆڤی بێ تاوان و خەڵکی سڤیلی کورد بە دەستی ماشینی جەنگی داگیرکەرێک زیندە بە چاڵ کراون . تەنیا ئاسەواری مرۆڤاکانی ناو ئەم گۆڕە ، جووتێک پێڵاو و ملوانەکەی کچێکی ناسکۆڵەی کوردە ، کە دەست بەستراو ، لە لایەن بێ وێجدانەکانەوە لە گٶڕی ئازادیدا ، گیانیان سپارد .\nجیهانی کارتیلەکان و زلهێزەکانیش وەک جاری جاران هەر سکوتیان کرد و سانسوری تۆخیان بە سەر گوڤار و ڕۆژنامەکانیان دا ، بە شێوەیەکی نامرۆڤانە داسەپاند . لەم پێڤاژەیەدا تۆزقاڵێک بۆ ویجدانی ئازادیخوازانی جیهان نرخیان دا نە نا . ئەم کارەساتە هێشتا دەرسی عیبرەت و قوتابخانەیەک بۆ حیزبەکانی کوردستان نیە ، بە ئاشکرا دەسەڵاتەکەیان لە خزمەتی هەژاران و ڕەنجدەرانی کوردستاندا نە بوە و نیە . ئیستا حیزبەکان باشوور ئەوندە لە دونیای پارە و بازرگانیدا نوقمن ، کە دەنگ و هاواری دلسۆزانەی تەنانەت دوکتور ئیسمایل بیشکچی بەرز بوەتەوە و دەڵێت : “بەسە بازرگانی ، بەسە فریوی جەماوری خەڵک ، بەسە قسەی زلی ریفراندوم و بەسە درۆ و دەلەسە . ” بیروڕای گشتی ئازادیخوازانی کوردیش دەنگی خۆیان داوتە پال دەنگی ڕەوای دوکتور بیشکچی و هاوار دەکەن : ئەگەر ڕاست دەکەن و ڕیفراندوم وەک تاکیکی فریو بۆ کۆکردنەوەی دەنگەکان بە کار ناهێنن ، بۆچی بە فەرمی حکومەت ڕاناگەیەنن ؟؟؟ کە ئەگەر ئەم هەڵویستە شیاوە نەگرن کێشە و پرسی کورد بۆ سەد ساڵی تر بێ چارەسەری دەمێنیتەوە .چاڵە نەوتەکان وشکاییان هات و بە تاڵان چوون . کشت و کاڵ لەم هەرێمە بناغەی وێران کرا و بۆ دابین کردنی پەتاتە و خیار و دەرمانی کات بە سەر چوو ، لە تورکیا و ئێران سواڵ دەکەن .هەرێمەکەیان کردوەتە سێ بەش و هەر بەش بۆ خۆی نیمچە حکومەتێکی گەندەڵ و داروخاو و لە داهٶڵ دەچێت .حیزبەکان گاڵتە بە بەها مرۆڤایەتیەکان،ئازادی ژنان ، دیموکراسی ،حورمەتی بیر جیاوازەکان ، ئەنفال، گیانبەخت کردووان ،ماڵوێرانی شار و دێ ،ژینگە ، سەنعەتی جاسوسی داگیرکاران ، شەڕی داسەپاوی ئاو ،پەروردە ی عیلمی و خوێندنی پڕ بایەخی باڵا و دامەزراندنی ئوڕگانە دیموکراتیکەکان دەکەن . هەموو شتیکیان کردوەتە قوربانی شەڕی دەسەڵات . قەڵەم و خامەیان لە ژیر ، دیاردەی سانسوردا خنکاندووە .کار بە جێگایەک گەیشتوە ، کە بارودۆخ بۆ دەسەڵاتی ڕیشپانەکان ویاساکانی بیابان دەستە بەر کراوە . و حیزبەکانی ڕۆژهەڵاتیش بە شێنەیی و دوای سی و پێنج ساڵ تازە خەریکن بە ئەستەم دیواری بەرزی حیزبیان بجوڵێنن و یەکبگرن . ئەمما سەد مخابن کاتی لە دەس چوو ئاوی ڕووبارێکە کە تێپەڕ بووە ! دەبوا حیزبەکانی ڕۆژهەڵات لێکدانەوی مێژوویان لەمە قووڵتر بوایە و. لە بەرانبە دڕەندەکان و کۆڵە دیکتاتورەکان، رۆحی تەبایی و یەکگرتنیان لە چڵە پۆپەی خۆیدا بوایە .ئایا وڵاتی داگیرکراوی کوردستان و حیزبەکانی بەرگەی ئەم ڕەشەبا و بۆرانەی سەدەی بیست و یەک دەگرن؟؟ بەداخەوە حیزبەکان ، تەنانەت ناتوانن هەل و مەرج و بارو دۆخی یەهودیەکان وەک ئەزمونێک لە بەر چاو بگرن . نازیەکان بۆ مەبەستە گڵاوەکانی خۆیان یەهودیەکانیان بە تەواو یەهوودی ، نێوە یەهودی و چوار یەک یەهودی دابەش کردبوو . و کوشتاریان ئاستی جۆراجۆری هەبوو . بەڵام گەلی کورد هەمیشە قوربانی دەستی ژەڕندەکان ، ناکۆکی ناوخۆیی ، دیوار و دیاردەی پیسی حیزبی و تاڵان وخیانەتە .و ناهێڵن مرۆڤە خوێندەوارەکان دڵسۆزەکان ، لیهاتوەکان ودەست پاکەکان، ڕێبەری و دەسەڵات بە دەستەوە بگرن و خزمەتی مرۆڤایەتی و شارۆمەندانی ڕۆژهەڵاتی ناوەڕاست بکەن ! و ئورگاگەلێکی مودێڕن و دیموکراتیک و شیاوی مرۆڤی سەردەم دامەزرێنن .\nهەژدەی ئاوریلی ٢٠١٧


داواکاری ڤیزای شینگن بۆ هۆکارە تەندروستیەکان | ڤیزای شینگنی تەندروستی\nڤیزای شینگنی هۆکارە تەندروستیەکان\nئەگەر تۆ بەشێوەیەکی سەرەکی گەشت دەکەیت بۆ هۆکارە تەندروستیەکان نم. تۆ هەوڵی بەدەستهێنانی چارەسەری پزیشکی دەدەیت، ئەوا دەبێت داواکاری پێشکەش بکەیت بۆ ڤیزای شینگنی هۆکارە تەندروستیەکان.\nڤیزای شینگنی هۆکارە تەندروستیەکان چیە؟\nجۆرێکە لە ڤیزای مانەی کورت (جۆری سی) کە ڕێگەت پێدەدات بگەیت بە ناوچەی شینگن بۆ زیاتر لە ٩٠ ڕۆژ لە ماوەی ١٨٠-ڕۆژدا بۆ مەبەستەکانی تەندروستی.\nهاوڵاتیانی وڵاتانی لایەنی سێهەم بەدەرکراون لە بەدەستخستنی ڤیزای بێ پارە یان ڤیزاکانی دوای گەیشتن بە ناوچەی شینگن وە ئەوانەی کە هۆکاری شەرعی، کارا، و بەڵگەییان هەیە بۆ چوونە ناو دەوڵەتێکی شینگن بۆ کردنی کاری بازرگانی شایستەن بە پێشکەشکردنی داواکاری بۆ ڤیزای شینگنی هۆکارە تەندروستیەکان.\nلەگەڵ بەڵگەنامە سەرەتاییە پێویستەکان، بۆ داواکردنی ڤیزای تەندروستی، پێویستە تۆ ئەمانەی خوارەوە ئامادەبکەیت (تکایە تێبینی ئەوە بکە کە فۆڕمە داواکراوەکان جیاوازن لەسەر بنەمانەی ئەوەی ئاخۆ تۆ نەخۆشەکەیت یان یارمەتیدەر).\nئەگەر تۆ نەخۆشەکەبیت:\nڕاپۆرتی پزیشکی نوێ.\nنامەی دیدار لەلایەن ئەو نەخۆشخانە\_کلینیك\_دکتۆرەی کە تۆ دەتەوێت چارەسەری لێوەرگری. ئەم فۆڕمە دەبێت:\nمۆر و\_یان واژۆ کرابێت.\nڕوونی بکاتەوە کە تۆ چۆن پارەی چارەسەرکردنەکە دەدەیت (نم. ئاخۆ دانانی پارەیە یان پارەدانی ئازادە دوای گەیشتن).\nئەگەر تۆ یارمەتیدەری نەخۆشەکەیت:\nنامەی پاڵپشت کە یارمەتیدەرەکە بناسێنێت، وردەکاری پەیوەندیەکەت لەگەڵ نەخۆشەکە ( دەبێت ناوی تەواوی هەردوو یارمەتیدەر و نەخۆشەکە لەخۆبگرێت).\nنامەی دیدار بۆ چارەسەرکردنی نەخۆشەکە (پەسەند تر ناوی تەواوی یارمەتیدەرەکە هاتبێت تێیدا).\nزانیاری\_بەڵگە لەسەر خەرجی تێجووەکانی پەیوەندیدار بە گەشتەکە وەكو یارمەتیدەرێك-کە لەکوێ دەمێنیتەوە و چۆن پارەی مانەوەکەت دەدەیت، هتد.\nئەو وڵاتە شینگنە دیاریبکە کە تۆ زۆرترین کاتی گەشتەکەتی تێدا بەسەر دەبەیت. تۆ داواکاری پێشکەش دەکەیت بۆ ڤیزای شینگنی هۆکارە تەندروستیەکان لە ڕێگەی کونسوڵخانەی وڵاتەکە.\n“هۆکارە تەندروستیەکان” دیاری بکە وەکو مەبەستی گەشتەکە.\nبەڵگەنامە پێویستەکانت کۆبکەرەوە. وە بە هەمان شێوە ئەو بەڵگەنامانەی کە پیویستن بۆ ڤیزای تەندروستی.\nپێویستە تۆ داواکاری بۆ ڤیزای شینگنی هۆکارە تەندروستیەکان پێشکەش بکەیت لە ڕێگەی کونسولخانە یان باڵوێزخانەی ئەو وڵاتەی کە تۆ گەشتی بۆ دەکەیت لە ناوچەی شینگن، یان لە ڕێگەی ناوەندی داواکردنی ڤیزای پەیوەندیدار بە کونسوڵخانەی وڵاتەکە.\nکاتی گشتی پرۆسەکردن بۆ ڤیزای شینگنی هۆکارە تەندروستیەکان بەگشتی نزیکەی دوو هەفتەیە (١٥ ڕۆژە). لە هەندێك دۆخدا، کونسوڵخانەکان ڕەنگە نزیکەی ٣٠-٦٠ ڕۆژ وەربگرن بۆ بڕیاردان لەسەر داواکاریەکە.


شه‌ریف هه‌ژاری: له سێ ساڵی ڕابردووه‌وه ته‌نها ئه‌م ڕسته‌یه‌ی دوێنێی (قادری حاجی عه‌لی) سه‌رنجی ڕاكێشاوم!\nنوسینی : شەریف هەژاریی | 24.07.2017 6:03 PM | بەشی: فرە بابەت | بێ کۆمێنتە\nنایشارمه‌وه، به كه‌می گوێ له دیدار و چاوپێكه‌وتنی به‌رپرسه‌كانی كورد ئه‌گرم. چونكه له ڕاستیدا پێموانییه هه‌موو ئه‌وانه‌ی له ناو كورد دا به‌رپرسیارێتیان هه‌یه: هوشیاربن. بۆیه هێنده‌ی كاتی خۆم به‌وانه‌وه سه‌رقاڵ بكه‌م، وا سودمه‌ندتره كه هه‌وڵ بده‌م چه‌ند په‌ڕه‌یه‌ك بخوێنمه‌وه، یاخود: چه‌ند دێڕیكی به‌سود بنوسم.\nبه‌م پێیه، نه هیچ به‌رپرسێكی كورد له لوتكه‌یانه‌وه تا به‌رپرسی مه‌ڵبه‌ندێك و پارێزگا و قایمقامێك له خۆم به (مه‌ردتر) ئه‌زانم. نه خۆشم له هیچ كه‌سێك به (زیاتر) داده‌نێم. به‌ڵكو (خواشاهیده) به بیروباوه‌ڕی من: باوكم كه ڕیشی سپییه هیچ جیاوازی نیه له‌گه‌ڵ ئه‌و كاكه‌یه‌ی كه قۆنه‌ره بۆیاخ ئه‌كات له‌سه‌ر جاده‌دا.\nواته لای من: مرۆڤبوون چه‌قی پیرۆزیه. كام به‌رپرسه‌ی له لوتكه‌دایه له‌گه‌ڵ قۆنه‌ره بۆیاخكه‌رێك له ماف و ڕێز لێ گرتن دا یه‌كسانن. خۆ ئه‌گه‌ر به‌رپرسه‌كه گه‌نده‌ڵی كردبوو، لای من شیاوی ڕیز لێ گرتن نیه!\nدوێنێ چاوپێكه‌وتنێكی قادری حاجی عه‌لیم خوێنده‌وه، (كه من قادری حاجی عه‌لی ناناسم). ته‌واوی به‌رپرسیارێتیه‌كانی قادری حاجی عه‌لی، كه له ناو یه‌كێتیی دابووه هه‌مووی ئه‌زانم. چونكه به حوكمی ئه‌وه‌ی بواره زانستیه‌كه‌م مێژووه و، خۆشم زۆر هه‌وڵه‌ده‌م به تۆزێ له زه‌ریای بێ بنی مێژوو ئاشنابم.\nله چاوپێكه‌وتنه‌كه‌دا قادری حاجی عه‌لی باسی له‌وه كردووه كاتێك زانیویه‌تی كه عومه‌ری سه‌ید عه‌لی خۆی هه‌ڵ ئه‌بژێرێ بۆ ڕێكخه‌ری گشتی گۆڕان، ئیدی ئه‌و بۆ خۆكاندیدكردن كشاوه‌ته‌وه. من قسه له‌سه‌ر ئه‌و كاره‌ی ناكه‌م، چونكه مرۆڤ ئازاده چی ئه‌كا و چۆن بیر ئه‌كاته‌وه. به‌ڵام یه‌كێك له كۆتا دێڕه‌كانی قادری حاجی عه‌لی زۆر لام گرنگ و پڕبایه‌خ بوو، چونكه پێموایه: ئه‌و دێڕه‌ی كلیلی چاره‌سه‌ری دۆخی زۆرێك له حیزبه‌كانی هه‌ر چوار پارچه‌كه‌ی كوردستان بوو.\nیه‌كێك له كۆتا دێڕه‌كانی قادری حاجی عه‌لی ئه‌مه بوو: (وه‌ك هه‌ڵسوڕاوێكی گۆڕان هه‌میشه بۆ دژایه‌تی به به‌بنه‌ماڵه‌یی كردنی كاری حیزبی ده‌وه‌ستمه‌وه).\nپێموایه ئه‌گه‌ر قادری حاجی عه‌لی، دڵسۆز بێ و به‌كرده‌وه بۆ ئه‌م ئه‌ركه پیرۆزه تێ بكۆشێ، هه‌میشه له لوتكه‌ی مه‌زنێتیی دا ئه‌مێنێته‌وه. چونكه له ئێستادا كێشه‌ی زۆرێك له حیزبه‌كانی هه‌ر چوارپارچه‌ی كوردستان به بنه‌ماڵه‌یی كردنی حیزبه‌كانیانه و به‌مه‌ش كۆمه‌ڵگای كوردی وه‌ك گزیر و كوڕه ئاغا دابه‌ش ده‌بێت.\nشیاوی ئاماژه‌یه (ناوچه‌گه‌ری)ش یه‌كێكی دیكه‌یه له ترسناكترین ده‌رده‌كان كه زۆرێك له حیزبه‌كان تێی كه‌وتون و، به‌هۆی ناهوشیاری به‌رپرسه‌كانیانه‌وه، هه‌نگاو بۆ چاره‌سه‌ركردنی نانێن.\nقاسملو و ئۆجه‌لان بۆیه لای من گرنگن، چونكه له كرده‌وه‌دا دژی به بنه‌ماڵه‌یی كردنی كاری حیزبایه‌تیی بوون.\nكاك نه‌وشیروان لام كه‌سێتیه‌كی گرنگه، به‌لام كاتێك له چاوپێكه‌وتنه‌كه‌ی (ئاوێنه) مه‌حمود ڕه‌زای ئامۆزای كاك نه‌وشیروان دانی به‌وه‌دا نابوو كه كاك نه‌وشیروان گردی زه‌رگه‌ته و ڕاگه‌یاندنی گۆڕانی كردۆته ناوی (چیا)ی كوڕییه‌وه، ئیدی لای من و لای هه‌ر نوسه‌ر و ڕوناكبیرێكی نه‌ته‌وه‌یی تر گه‌وره‌ترین پرسیار له‌سه‌ر نه‌وشیروان مسته‌فا دروست بوو!!\nوه‌ك ئه‌كادیمیستێكی نه‌ته‌وه‌یی بێ- لایه‌ن پێموایه: پڕ- بایه‌خترین ئه‌ركی ژیانی حیزبی بۆ گۆڕانخوازه‌كان ئه‌وه‌یه ڕێگربن له به بنه‌ماڵه‌یی بوونی بزووتنه‌وه‌ی گۆڕان. چونكه له ئێستادا زۆرینه‌ی حیزبه‌كانی باشور بوونه‌ته بنه‌ماڵه‌یی و، به‌شێك له دیموكرات و كۆمه‌ڵه‌كانی خۆرهه‌ڵات به ته‌واوی هه‌نگاو بۆ به بنه‌ماڵه‌یی كردنی حیزبه‌كانیان ده‌نێن.\nدڵنیاشبن مێژوو هیچی له یادناچێ و، ئه‌سته‌مه فێڵی لێ بكرێ. به‌رپرسی دڵسۆز ئه‌و كه‌سه‌یه: دژی به بنه‌ماڵه‌یی كردن و به كۆیله‌كردنی كاری حیزبایه‌تیی بێت.\nئه‌و كۆتا دێڕه‌ی قادری حاجی عه‌لی به‌لامه‌وه له هه‌موو وتاری سه‌ركرده‌كانی كورد گرنتر بوو. چونكه كلیلی چاره‌سه‌ری ژیانی حیزبایه‌تی بوو له ته‌واوی پارچه‌كانی كوردستان. ته‌نانه‌ت ئه‌بینین: پڕۆفیسۆر و دكتۆرا قبوڵخاسه‌كانی زانكۆكان، چۆن ده‌ست ده‌گرن به سنگه‌وه بۆ مناڵ و زاواكانی به‌رپرسه دزه‌كان. له كاتێكا (له كۆمه‌لگاكانی تر دا) زانكۆ ناوه‌ندی پێشكه‌وتنه، كه‌چی له كوردستانیش به‌وهۆیه‌وه زانكۆ بووه‌ته ناوه‌ندی سه‌ركزكردن!!\nئه‌ركی هه‌موو تاكێكی سه‌نگینی كورده دژی كوشنده‌ترین ده‌رد كه ڕژێمی وه‌ره‌ساتگه‌رایی كۆیله‌كارانه‌یه، بووه‌ستێته‌وه.\nبورهان شێخ ڕەئوف: ڕۆژهەڵاتى ناوێن لەسەر دەریاییەک لە ئاگر.


مانای هەندێك لە كورتكراوەكانی جیهانی ئۆتۆمبێل\nزۆرێك لە ئێمە لە كاتی خوێندنەوەی هەواڵی تایبەت بە ئۆتۆمبێل یان زانینی تایبەتمەندییەكانی ئۆتۆمبێلێك، هەندێك دەستەواژە دەبینین كە لێیان تێناگەین.\nدیارە هەرە ئۆتۆمبێلیك كۆمەڵێك تایبەتمەندی خۆی هەیە، لە رووی سیستمی كارپێكردن و قەبارەی بزوێنەر و هی تریشەوە، ئەو تایبەتمەندێتیانەش زۆركات بە شێوەی هێما ئاماژەیان پێدەكرێت، لێرەدا چەند هێمایەك لەوانە روون دەكەینەوە:\n- (*) ئەم هیمایە، مانی ئەوەیە خێرایی ئەو ئۆتۆمبێلە بە شێوەی ئەلیكترۆنی لەوەندە كیلۆمەتردا داخراوە، بۆ نمونە: 180* كیلۆمەتر/سەعات.\n- (2.5SC) واتە، بزوێنەرێكی قەبارە (2.5) یان هەر ژمارەیەكی تر، بە هەواكێشی ئاسایی.\n- (2.5TC) واتە، بزوێنەرێكی قەبارە (2.5) یان هەر ژمارەیەكی تر، بە هەواكێشی توربۆ.\n- (2.5D) واتە، بزوێنەرێكی قەبارە (2.5)ـی دیزڵ (گاز).\n- (2.5TDI) واتە، بزوێنەرێكی قەبارە (2.5)ـی دیزڵ (گاز)، لەگەڵ توربۆ.\n- (l4) واتە، بزوێنەرێكی (4) بستۆن كە بە شێوەی ئاسۆیی بستۆنەكانی دانراوە.\n- (l6) واتە، بزوێنەرێكی (6) بستۆن كە بە شێوەی ئاسۆیی بستۆنەكانی دانراوە. (نمونەی بزوێنەرە پێشووەكانی كۆمپانیای تۆیۆتا)\n- (V6) واتە، بزوێنەرێكی (6) بستۆن یان هەر ژمارەیەكی تر، كە بستۆنەكانی بە شێوەی پیتی (V) دانراوە، لەم سیستمەدا كە زۆرینەی بزوێنەرە نوێیەكانی لەسەر بنیاد نراوە، هێزێكی زیاترمان بە بڕێكی كەمتر لە سوتەمەنی دەستدەكەوێت.\n- (FWD)، كورتكراوەی (Front Wheel Drive)ـە، واتە ئەو ئۆتۆمبێلە هێزی بزوێنەرەكەی دەدات بە تایەكانی پێشەوە، بۆ ئەوەش تەنها تەماشەیەكی بزوێنەرەكە دەری دەخات، ئەگەر بزوێنەرەكە لە باری پانی ئۆتۆمبێلەكە دانرابوو، ئەوا (FWD)ـە.\n- (RWD)، كورتكراوەی (Rear Wheel Drive)ـە، واتە ئەو ئۆتۆمبێلە هێزی بزوێنەرەكەی دەدات بە تایەكانی دواوە، ئەگەر بزوێنەرەكە لە باری درێژی ئۆتۆمبێلەكە دانرابوو، ئەوا (RWD)ـە.\n- (AWD)، كورتكراوەی (All Wheel Drive)ـە، واتە ئەو ئۆتۆمبێلە هێزی بزوێنەرەكەی بە شێوەی ئۆتۆماتیك و بە سیستمێكی كۆمپیوتەری، دابەش دەكات بەسەر هەر چوار تەگەرەكەدا بە شێوەی هەمیشەیی.\n- (4WD)، كورتكراوەی (4 Wheel Drive)ـە، واتە ئەو ئۆتۆمبێلە هێزی بزوێنەرەكەی بە شێوەی دەستی یا ئۆتۆماتیكی كاتێك شۆفێر بیەوێت، دابەش دەكات بەسەر هەر چوار تەگەرەكەدا، لەم جۆرە ئۆتۆمبێلانەدا دەتوانرێت تەنها تەگەرەكانی دواوە بخرێنە كار، لە كاتی پێویستیشدا هەر چواریان.\n- (5M) واتە، گێربۆكسی ئۆتۆمبێلەكە، (5) نمرە یان هەر ژمارەیەكی دیكەی دەستییـ(Manual)ـە.\n- (5A) واتە، گێربۆكسی ئۆتۆمبێلەكە، (5) نمرە یان هەر ژمارەیەكی دیكەی ئۆتۆماتیكیـ(Auto)ـە.\n- (5AM) واتە، گێربۆكسی ئۆتۆمبێلەكە، (5) نمرە یان هەر ژمارەیەكی دیكەی دەستی و ئۆتۆماتیكیشە.\n- (RPM)، كورتكراوەی (Round Per Minute)ـە، كە ئاماژەیە بۆ خولانەوەی فڕەكانی كرانك شەفتی بزوێنەرەكە لە یەك خولەكدا، لێرە پێی دەڵێن (پەستانی مەكینە).\n- (ABC) كورتكراوەی (Active Body Control)ـە، واتە كۆنترۆڵی چالاكانەی بۆدی ئۆتۆمبێلەكە، ئەم تایبەتمەندێتییە لە ئۆتۆمبێلە گرانبەهاكاندا هەیە، كە لە پێچكردنەوەدا ناهێڵێت ئۆتۆمبێلەكە زۆر بكەوێتە سەر لا و بە رێكی دەیهێڵێتەوە.\n- (ABS)، كورتكراوەی (Anti Lock Brake System)ـە، كە ناهێڵێت برێكی ئۆتۆمبێلەكە قوفڵ ببێت و بخلیسكێت، بەڵكو بە شێوەی راست و چەپ تەگەرەكان دەگرێت و بەری دەدات، تا ئۆتۆمبێلەكە بە هاوسەنگی بمێنێتەوە.\n- (ESP)، كورتكراوەی (Electronic Stability Program)ـە، واتە جێگیرهێشتنەوە ئۆتۆمبێلەكە بە شیچوەی ئۆتۆماتیكی، ئەم تایبەتمەندێتییەش ناهێڵێت ئۆتۆمبێلەكان لە پێچەكاندا، یاود لەسەر جادە خلیسكەكان بخلیسكێن.\n- (EBD)، كورتكراوەی (Electronic Brakeforce Distribution)ـە، كە بە شێوەی ئۆتۆماتیكی هێزی برێكەكە دابەشی هەر چوار تەگەرەكە دەكات، هەركام پێویستی بە زیاتر بوو زیاتر دەیگرێت و كامیان پێویستی بە كەمتر بوو، كەمتر دەیگرێت، ئەوەش لە كاتی برێكی توند و پێچدا ناهێڵێت ئۆتۆمبێلەكە بەملاولادا بچێت، هاوكاری سیستمی (ABS)ـە لە كاركردندا.\nئه‌م بابه‌ته 6823 جار خوێنراوه‌ته‌وه


شۆك... "ئاشكرا بوو كریستیانۆ په‌یوه‌ندی به یانه‌یه‌كی كه‌نداوی عه‌ره‌بی ده‌كات"\nكریستیانۆ رۆناڵدۆ خولی كه‌نداوی عه‌ره‌بی\nڕۆژنامەی "ئینتەرلێنیس"ـی ئیسپانی هەواڵێکی گەورەی تەقاندۆتەوە تێیدا باس لە پەیوەندی کردنی کریستیانۆ ڕۆناڵدۆی ئەستێرەی یانەی یوڤێنتۆسی ئیتاڵی دەکات بۆ یانەیەکی ئیماڕاتی .\nلە چەند ڕۆژی ڕابردوودا ڕۆناڵدۆ بەمەبەستی وەرگرتنی خەڵاتی گڵۆب سۆکۆ ڕوویکردە شاری دوبەی، لەوێدا چاوی بە بەڕێوەبەرێکی کاروباری یاریزانان دەکەوێت، ئەو بەڕێوەبەرە داوای لە ڕۆناڵدۆ کردووە ڕووبکاتە خولی ئیماراتی .\nئەو ڕۆژنامەیە باس لەوەش دەکات کە ئەو بەڕێوەبەره بەڵێنی بە ڕۆناڵدۆ داوە گەر بێت پێشنیارەکەی قەبوڵ بکات ئەوا مووچەی ساڵانەی 60 ملیۆن یۆرۆ دەبێت لەگەڵ یانەکەدا واتە دوو هێندەی ئەو مووچەیەی کە کوڕە ئاڵتونیەکەی پۆرتوگێز لە یوڤێ وەریدەگرێت.\nهاوینی ساڵی ڕابردوو کریستیانۆ ڕۆناڵدۆ دوای 9 ساڵی پڕ لەشکۆمەندی ڕیزەکانی یانەی ڕیال مەدریدی ئیسپانی جێهێشت و ڕوویکردە یانەی یوڤێنتۆسی ئیتاڵی، لەگەڵ یانە نوێیەکەشیدا درەوشاوەتەوە و کاریگەریێکی تەواوی تەنیوە لەسەر ئەنجامەکانی ئەم دواییەی خانمە پیرەکە .\nبەڵام بەتێپەڕبوونی کات و هەڵکشانی تەمەنی ڕەنگە کریس نەتوانێ وەک جاران یانه زه‌به‌لاحه‌كان بدا بەزەویدا و بوونی خۆی لەنێو زلهێزەکانی ئەورووپا بسەلمێنێت بۆیە پەیوەندیکردن بەخولێکی وەک ئیماڕات بژاردەیەکی باشدەبێت.\nئاماده‌كردنی: سەردار جەبار


ئاژانسی کوردپا: سێ هاووڵاتیی خەڵکی شاری جوانڕۆ، کە بەشدارییان لە کۆبوونەوە ناڕەزایەتییەکانی شاری کرماشاندا کردبوو دەسبەسەر کران.\nبەپێی ڕاپۆرتی گەیشتوو بە ئاژانسی هەواڵدەریی کوردپا، سێ هاووڵاتیی کورد بە ناوەکانی "شۆڕش، هێرش و کوورش محەممەدی" خەڵکی شاری جوانڕۆ و دانیشتووی گەڕەکی "دەوڵەت‌ئاوا"ی شاری کرماشان لە کۆبوونەوە ناڕەزایەتییەکانی ئەم دواییانەی ئەو شارە دەسبەسەر کران.\nئەو سێ هاووڵاتییە کوردە کە برای یەکترن، پاش دەسبەسەرکرانیان بۆ شوێنێکی نادیار ڕاگوێزراون و هیچ زانیارییەک لەمەڕ چارەنووسیان لە بەردەستدا، نییە.\nهەتا ئێستا بەدواداچوونی بنەماڵەی ئەو سێ هاووڵاتییە کوردە، بۆ ئاگاداربوون لە چارەنووسی منداڵەکانیان، بێئاکام ماوەتەوە.\nلەو پەیوەندییەدا، ڕۆژی شەممە ١٦ی سەرماوەز، چالاکێکی مەدەنیی کورد بە ناوی "ئەکبەر گەوێڵی" خەڵکی شاری سنە، پاش ئامادەبوونی لە دادگوستەری ئەو شارەدا، لە لایەن هێزە ئیتلاعاتییەکانەوە، دەسبەسەر و بۆ شوێنێکی نادیار ڕاگوێزراوە.\nئەو چالاکە مەدەنییە بۆ پێڕاگەیشتن بە دۆسییەکەی، بانگهێشتی دادگوستەریی شاری سنە کرابوو.\nهەتا کاتی بڵاوبوونەوەی ئەم هەواڵە، هیچ زانیارییەک سەبارەت بە چارەنووسی "ئەکبەر گەوێڵی" لە بەردەستدا، نییە.\nئەو چالاکە مەدەنییە، ڕۆژی دووشەممە، ٢٩ی گەلاوێژ، لە کاتی گەڕانەوە لە تاران بۆ شاری سنە لە گەڕەکی "فەیزئاوا" لەلایەن هێزە ئیتلاعاتییەکانەوە دەسبەسەر کرابوو.


عێراق، سەد ساڵ لەململانێی قەبیلەکان - تۆڕی میدیایی خەڵک\nعێراق، سەد ساڵ لەململانێی قەبیلەکان\nپێکهاتەی ناوچەکە ، بەر لە دروستبوونی دەوڵەتی ئیسلامیش تێکەڵەیەکی قەبیلەیی بووە لە سنووری هەردوو ئیمپراتۆری ساسانی و بەیزەنتەدا . هەردوو قەبیلەی غەسانی و مونزری لەنێوان ئەو دوو دەوڵەتەبەهێزەدا دابەشبوون بەسەریاندا . قەبیلەی غەسانی ئیمارەتی ئۆتۆنۆمیان لەباشوری ڕۆژئاوای بەیزنتەدا هەبوو ، قوستەنتینیە لەدژی ساسانیەکان پشتیوانیان دەکردن . لە رۆژهەڵاتی ئەو قەبیلەیەشدا ، ساسانیەکان پشتیوانی مەنازیرەکان بوون .\nڕێکەوتی یادی سەدساڵەی دامەزراندنی دەوڵەتی عێراق ، هەمان ڕۆژی یادی ١٣٩٤ ساڵەی سەرکەوتنی بەیزنتەیە لە شەڕی نەینەوادا بەسەر ساسانیەکاندا لە ساڵی ٦٢٧ زایینیدا . ئەگەر پێشڕەوی قەبیلەی غەساسینەکان نەبوایە ، زەحمەت بوو سەرلەشکری بەیزنتەکان (هەرقل ) بتوانێت هێزەکەی ڕاهزادی ساسانی بشکێنێت کەبووە سەرەتای لاوازبوونی دەوڵەتی ساسانی . حەوت ساڵی نەبرد بەهۆی پشتیوانی قەبیلەکانی مەنازیرە و غەسانیەکان لە سوپای قەبیلەئیسلامیەکانی حیجاز ، ساسانیەکان لەبەردەم شاڵاوی ئەو قەبیلانەدا کۆتاییان پێهات .\nدروستبوونی دەوڵەتی مەدینە هەر لەسەرەتاوە بەهۆی فیدراسیۆنی قەبیلە عەرەبیەکانیەوە بوو و هاوپەیمانیان لەگەڵ قورەیش و بەنوهاشمیدا بەست . لەپاش داگیرکردنی شام و ساسان ، ئەو فیدراسیۆنی قەبیلانە ناکۆکیان تێکەوت . دابەشبوون بەسەر قەبیلەی ئەمویەکان لە شام و هاشمیەکان لە مەدینە و دواتر سەرهەڵدانی عەباسیەکان لە عێراقی ئێستا .\nشەڕ و ناکۆکی ئەو قەبیلانە تێکەڵاوی شەڕی ئایین و مەزهەب کرا . کوشتار و جەنگەکانیان بووە هۆی پەنابردنی عەباسیەکان بۆ قەبیلەکانی ناوەڕاستی ئاسیا، . وەکو مورتەزەقە لەدژی یەکتر بەکاریان دەهێنان، بەمەش قەبیلە تورکەکانیان هێنایە ناوچەکە، تا لە خۆشیان ( عەباسیەکان) هەڵگەڕانەوە .\nقەبیلە تورکەکان خۆیان دەوڵەتێکیان دروستکرد ( ئیمپراتۆری عوسمانی) و هەموو قەبیلە عەرەبەکانیان خستەژێر ڕکێفی خۆیانەوە .\nدەوڵەتی قەبیلەیی عوسمانی هێندەی تر بووە هۆی چەسپاندنی سیستەمی قەبیلەیی لەناوچەکەدا . سەرۆک قەبیلەکانیان دەکردە ئەمیر و والی و پاشا لەو ناوچانەی بۆیان دیاری دەکردن . لەناو یەکدیشدا دەیاندان بەگژ یەکتردا .\nلەپاش کەوتنی دەوڵەتی عوسمانی ، بەریتانیەکان بەهەمان ئەزموونی عوسمانیەکان چەند دەوڵەتێکی تەواو قەبیلەییان لە شێوە دورگەی عەرەبی بۆ سەرۆک قەبیلەکان دامەزراند . ئال سوباح لە کوەیت ، ئال سعود لە سعودیە ، ئال قابوس لە عومان ، ئال حەمەد لە قەتەر و … هتد . عێراقیشیان دایە دەست نەوەی قەبیلەی هاشمیەکان ( فەیسەڵی کوڕی شەریفی مەکە ) بەو مەرجەی پلە و پایە و بەرژەوەندی قەبیلەکانی تری ناو عێراقی تازە بپارێزێت . قەبیلەی ڕفاعیەکان ( تاڵیب نەقیب) خۆی دانابوو بکرێتە پادشای عێراق ، لەناو قەبیلەی مەنتەفیق و ئال سەعدون و ئال هاشمیشدا هەمان نیەت هەبوو ، هەتا لەناو کوردەکانیشدا وەچەی بابانی و بریڤکانی و بەرزەنجی و جاف بەبێ پێدانی پۆست و کێکی عێراقی تازە دروستبوو بە فەیسەڵ و شانشینەکەی ڕازی نەدەبوون . ئەو ناکۆکیانەی نێوان قەبیلەکان لەسەر دابەشکردنی دەستەڵات و بەڕێوەبردن لە عێراقی تازەدا بەردەوام بوو ..\nئەم فەرهەنگە هەزار ساڵەیە لەناوچەکە و عێراقدا تا ئەمڕۆی یادی سەدساڵەی دامەزراندنی عێراق هەر بەردەوامە . قەبیلەکان بڕیاردەر و یەکلاکەرەوەی پرسە سیاسی و ئیداریەکانی دەوڵەتن . لە فۆرمی حیزب و مەزهەب و میلیشیادا هەمیشە ئامادەییان هەیە . سیستەمە قەبەلیەکەی خۆیان بەردەوامی پێدەدەن .\nفازڵ حاجی: كۆتایی تیژڕۆیی هەمیشە كارەساتە بەڵام هەمان ڕەفتار دووبارە دەكەنەوە\nچەند بڕیار و ڕێكارێكی دیكە بۆ پێوەر و پارەی ئاوی ماڵان دەردەچێت


ئەو ڕۆژانەی قەت لەبیر ناچنەوە به‌شه‌کانی ۵۶ تا ۶٠ له نووسینی خدر پاکدامه‌ن – سه‌رده‌شت\n« ئەم ڕۆژانەی قەت لەبیر ناچنەوە به‌شه‌کانی ۵١ تا ۵۵ له‌نووسینی خدر پاکدامه‌ن\nئەو ڕۆژانەی قەت لەبیر ناچنەوە(بەشی ۶١) له نووسنی خدر پاکدامه‌ن »\nئێوارەیە، خۆر خەریکە لەسەر چیای جەنگی تیشکەکانی بێ هێز دەبن. کەشێکی ئارام و فێنک باڵی بەسەر ناوچەکەدا دەکێشێ. لە داوێنی ئەم چیا سەربەرزانە، هەڵۆ تیژباڵەکانی دێموکرات خەریکی خۆئامادەکردنن. هێدی هێدی تیمەکان بەڕەمز قسە لەگەڵ یەکتر دەکەن، بێ ئەوەی بهێڵن دووژمن هەست بەهیچ بکات.\nبەرە بەرە هەموو تیمەکان بەرەو شوێنی خۆیان وەڕێ دەکەون. سەرەنجام لە سەعاتی ۵ی سەرلە ئێوارێ گورهانی ئاغەڵان غافڵگیر کرا و کەوتە بەر هێرشی تێکۆشەرانی هێزی گیاڕنگ. زۆری نەکێشا دەنگی تەقەی تێکۆشەرانی دێموکرات ناوچەکەی تەنی، لەگەڵ تەقاندی هەر فیشەکێک دووژمن بێ هێز دەبوو، دەستەکانی پشتیوان بەئاوری چەکەکانیان گرووهانی جێگر لە گوندی ئاغەڵانیان غەرقی دووکەڵ و ئاگر کرد. هەروە هاوکات لە گەڵ هێرش بۆ سەر ئەم مۆڵگەی هێزی دووژمن پایەگای “پوورەپان”ێ هەڵکەوتوو لە پشتی ماڵی زەلێ لە ژێرئاوری تووندی دەستەیەکی دیکە لە پێشمەرگەکان دابوو. دەستەکانی دیکەش لە شوێنی خۆیان ئامادەبوون بۆ بەرپەرچدانەوی هەر جمووجۆڵێکی دووژمن. دوای بەجێگەیاندنی ئەرکی هێزی پشتیوان، دەستەی هێرش کە پێک هاتبوو لە کۆمەڵێک پێشمەرگەی ئازا و تێکۆشەری ڕاهاتوو بە هەموو شێوەکانی شەڕ، هێرشی خۆیان بۆ سەر هێزی دوژمن دەستی پێ کرد. لە ماوەیەکی کورت دا توانیان خۆیان لە سەنگەرەکانی دوژمن نزیک بکەنەوە و شەڕێکی قورس لەگەڵ دووژمن دەست پێ بکەن. لە کۆتایی‌دا بەسەردووژمن دا سەرکەوتن و گرووهان بەتەوای کەوتە دەستی تێکۆشەرانی دێموکرات. ئەفرادی نێو مۆڵگە، چەند کەسێک کە تائاخرین فیشەک شەڕی سەنگەر بەسەنگەریان لە گەڵ پێشمەرگەکان کرد، کووژران. چەند کەسێکش هەڵاتن و باقی هێزی دووژمن لەلایان هێزی پێشمەرگەی کوردستانەوە بەدیل گیران. تەواوی چەک و چۆڵی نێو مۆڵگە کەوتە دەستی هێزی پێشمەرگەی کوردستان. بەشێک لەو چەک و چۆڵانە ڕاگوێزران و ئەوانی دیکە لەنێو مۆڵگەدا ئاگریان تێ بەردران. بەم جۆرە گرووهانی ئاغەڵان کەیەکێک بوو لە هێزە هەرە سەرکوتکەرەکانی ڕێژیم لە ڕێکەوتی ٨ی خەرمانانی ١٣٧١ی هەتاوییەوە بەدەستی بەتوانای تێکۆشەرانی هێزی گیاڕەنگ تەفر و توونا کرا.\nدەستەکانی دیکەش توانیان ئەرکی خۆیان بەجێ بگەیەنن و تا کۆتایی عەمەلیات مۆڵگەی پوورەپانێ لە ژێر ئاوری دەستەیەکی دیکە لە تێکۆشەرانی هێزی گیاڕەنگ‌دا بوو. تا لە کۆتاییدا ئەو دەستە لە پێشمەرگەکان دەکەونە بەر هێرشی قۆمپارەی هێزی دووژمن و هەر دوو بەرپرسی ئەم تیمە کاک عەلی حاجی و کاک عەلی شێلمان بریندار بوون.\nدەستەی سەرجادەی ئاغەڵان بۆ نەڵاس تا هاتنەوەی هەموو دەستەکان هەر لە شوێنی خۆیان چاوەڕوان بوون. دوای تاریکی هەوا وکۆتای حە مەلیات هەموومان بەیەکەوە شوێنی شەڕەکەمان بەجێهێشت و بەرەو مەسیری دیاریکراوی خۆمان وەڕێ کەوتین. سەرەڕای ئەوەی سێ بریندارمان پێبوو لە گەڵ هەموو دیلەکانی شەڕ و چەک و چۆڵێکی زۆر و ماندووبوونێکی زۆری پێشمەرگەکان، دەبوا وریا بین چونکی ڕێگەی گەڕانەوەمان بێ مەترسی نەبوو. دەبوو بە دەوروبەری چەند مۆڵگەیەکی دووژمن‌دا تێپەڕ بین و هەست بە بوونی ئێمە نەکەن. سەرەنجام هەموومان بەیەکەوە بە وریاییەکی زۆرەوە خۆمان لە مەرزی وەردێ و بنەوخەڵێف نزیک کردەوە. لەسەر مەرز بەیانییەکەی زۆر ماندوو بووین، پشوویەکی کورتمان دا تا کەمێک بحەسێینەوە. پاشان بەڕۆژ بەرەو گوندی هەڵشۆ لە باشووری کوردستان وەڕێ کەوتین. ئەو کاتە وەزعەکە باش بوو، تازە لە باشوور ڕاپەڕێن کرابوو، کۆماری ئیسلامی هێشتا بەقەت ئێستا دەستی نەبوو. هەستی کوردایەتی لەوپەڕی بەهێزی‌دا بوو. ڕووت لە هەرکوێ دەکرد خەڵک بە باوەشی ئاوەڵاوە وەریان دەگرتی، ئێمەش ئەو ڕۆژە هەم خۆمان هێزێکی زۆر بووین و هەم حە مەلیاتێکی گەورەمان لە ناۆچەی سەردەشت ئەنجام دابوو. نیزیک بە بیست کەسی دیلی شەڕمان پێ بوو، بۆیە خەڵک بەچاوی ئومێدەوە چاویان لێ دەکردین. کاتێک هەموومان بەیەکەوە گەیشتینە نێو گوندی هەڵشۆ، خەڵک لێمان کۆبۆونەوە، لەو کاتەدا جەوێکی خۆش باڵی بەسەر ئێمەدا کێشابوو کە هێند خۆش بوو ئێستاش بەتەواوەتی هەست بەو دۆخە دەکەم و دەڵێی لە نێو ئاوایی هەڵشۆ وەستام و بە تەواوەتی دڵخۆشم کە ئەو جێگەو پێگە بەرزەمان لە نێو خەڵکی کوردستان دا هەبوو.\nدوای ماوەیەک مانەوە و پەیداکردنی چەند ماشێن، کاروانی ماشێنەکان بەرەو گوندی شیوەڕەز وەڕێ کەوت. دەنگی شوعار و دەربڕینی خۆشحاڵی تەواو باڵی بەسەر ئێمەدا کێشابوو. دوای ماوەیەک گەیشتینەوە بنکەکانی خۆمان لە شیوەڕەز. بە گەیشتنەوەمان بۆ بنکە لە گەڵ پێشوازی هاوڕێ و هاوسەنگەرانمان بەرەوڕوو بووین. دوای گەیشتنەوەمان بۆ مەقەڕ، هەردوو فەرماندە و تێکۆشەری ڕۆژە سەختەکانی خەبات؛ کاک عەلی حاجی کە بە سەختی بریندار ببوو لە گەڵ کاک عەلی شێلمان و برادەرێکی دیکە کە پێم خۆش نیە ناوی بێنم، سەختییەکی زۆریان چەشت، بەرەو نەخۆشخانە بەڕێ کران\nڕێکەوتی٩ی خەرمانان لە بنکەی سەرەکیی خۆمان لە کومیتەی شارستانی سەردەشت لە لایەن بەرپرسی کۆمیتەی شارستانەوە وەک سیاسەتی هەمیشەیی حیزب لە سەر سیاسەتی حیزب قسە بۆ دیلەکانی شەڕ کرا و پاشان بە ماشێن بۆ زەڵێ و قاسمەڕەش بەڕێ کران. تەنیا یەک کەسیان نەبێ، ئەویش خوا لێخۆشبوو کاک فایەق کاژەیەی بوو کە بە دڵخوازی خۆی نەچوویەوە و داوای کرد کە دەبێتە پێشمەرگە و لە ڕێزی تێکۆشانی حیزب دا خزمەت بە خاک و خەڵکی کوردستان دەکات کە بەداخەوە دوای تێپەڕاندنی ٢٧ ساڵ پێشمەرگایەتی چەنمانگ پیش ئێستا بۆ هەمیشە بە هۆی نەخۆشییەوە ماڵاوایی لێ کردین. ڕۆحی شاد ویادی بەرز و بەڕێز بێت.\nپێویستە بگوترێ لەم کاتە ئاستەمەدا سیاسەت هەڵوێستی حیزبی دێموکرات بەرانبەر بە دیلەکانی شەڕ لەگەڵ دووژمنێکی غەداری وەک کۆماری ئیسلامی، شێوەیەک لە خەبات بوو. کۆماری ئیسلامی زۆری پێ خۆش بوو ئێمە هەموو دیلەکانی شەڕ بکووژین، بۆ ئەوەی تەبلیغاتی ناڕەوا دژ بە بزووتنەوەی مافخوازانەی خەڵکی کوردستان بکات. بەم جۆرە لە هەلوومەرجێکی تایبەتی‌دا تێکۆشەرانی هێزی گیاڕەنگ بە کەمترین ئیمکانات، گەورەترین زەربەیان لە هێزی دووژمن دا.\nسڵاو بۆ هەموو ئەم کادر و پێشمەرگانەی لەم سەرکەوتنە بێ وێنەدا بەشدار بوون.\nوێنەکە دەستەیەک لە پێشمەرگەکانی هێزی گیاڕەنگ لە خۆدەگرێ دووساڵ دواتر لە نیزک گوندی نارست گیراوە لە شوێنێک بەناوی خۆڵە پۆل .\n(بەشی ۵۹ )\nڕووداوە گرینگەکانی مێژووی دوورودرێژی حیزبی دێموکراتی کوردستان هێندە زۆرن کە رەنگە گێڕانەوەیان هەروا ئاسان نەبێ. هەرکات بیر لە نووسنەوەی داستانێکی تۆمارکراوی تێکۆشەرانی دێموکرات دەکەمەوە بەدڵ و گیان بەڕووح و جەستە، دەچمەوە سەرەتای هەنگاوە یەکەمەکانی ئەو کاتە کە بەیەکەوە ڕێگە سەخت و دژوارەکانمان دەبڕی تا مێژوویەک بۆ نەتەوە و حیزبەکەمان درووست بکەین کە بۆ ئەبەد لە بیر و مێشکی ڕۆڵە کانی کورددا بمێنێ.\nساڵی ١٣٧١ ئەو کاتە بنکە و بارەگاکانمان لە گوندی “شیوەڕەز” بوو، بەرپرسانی ئەو کاتەی هێزی گیاڕەنگ بۆ داڕشتنی گەڵاڵەیەکی دیکەی عەمەلیاتی لە جموجۆڵ‌دا بوون. لە گەڵاڵەی ئەم جارەی تێکۆشەرانی هێزی گیاڕەنگدا گورهانی هێزەکانی دووژمن، جێگیر لە گوندی ئاغەڵان دەست نیشان کرا. ماوەیەک پێش گرتنی گورهانەکە، شناسایی ورد و دەقیقی بۆ کرابوو. دوای ماوەیەک تێپەڕین بەسەر داڕشتنی گەڵاڵەکە، سەرنجام جمووجۆڵ لەنێو لک و پەلەکانی هێزی گیاڕەنگدا بۆ دەست بەسەرداگرتنی گورهانی ئاغەڵان دەستی پێکرد. لە ئێوارەیەکی درەنگان دا ئەو کادر و پێشمەرگانەی کە بۆ ئەم عەمەلیاتە ئامادە کرابوون، بە چەند ماشێن بەرەو مەرزی نێوان هەڵشۆ و وەردێ وەڕێکەوتین. لە نێو کادر و پێشمەرگەکاندا فەرماندەری هێز، جێگری هێز، ئەندامانی کومیتەی شارستان و فەرماندە لک بەدی دەکران. هەموومان بەیەکە و بە ڕووحێکی پێشمەرگانە هەورازو و شیودۆڵی ناوچەکەمان بەدوای خۆمان‌دا بەجێ دەهێشت.\nکاتێک کە لە بنکەکان وەڕێ کەوتین هەر پێشمەرگەیەک ئیمکاناتی دوو بۆ سێ ڕۆژمان لە گەڵ خۆمان هەڵگرتبوو. چونکی وا بڕیار بوو تا کاتی عەمەلیات خۆمان لە هیچ کوێ ئاشکرا نەکەین. ئەوە یەکێک لە خاڵە گرینگەکان بوو، چونکی ئەگەر بەم جۆرە نەبوایە ڕەنگە دوژمن غافگیرنەبایە. ڕۆژی پێشتر کە لە “سیویسکە”ی نیزیک گوندی “بەردەسوور” مابووینەوە، هەر ئەم ڕۆژە لە کۆبوونەوەیەک‌دا تەقسیمی کاری هەموو تیمەکان کرا. ئەوەندەیئ لەبیرم بێ هەموو هێزەکە بە ۵دەستە دابەشکران؛ دەستەی یەکەم بەسەرپەرشتی کاک عەبدوڵڵای شەخسە، وەک دەستەی هێرش بۆ سەرگورهان کە کۆمەڵێک سەرپەل و بەرپرسانی دیکەش لە تیمەکەدا بوون کە کاری ئەم تیمە لە سەخترین کارەکان بوو. بەڵام پێشمەرگە لەو هەل و مەرجەدا لە هیچ سەختییەک نەدەکشانەوە. دەستەی دووهەم بەسەرپەرستی کاک عەلی حاجی و کاک عەلی شێلمان هەردوو تێکۆشەری ڕۆژەسەختەکانی خەبات بۆ لێدانی پایەگای پوورەپانێ، هەڵکەوتوو لە پشتی ماڵی زەلێ و نیزیک لە گورهانەکە کە یەک دۆشکەیان پێ بوو، ئامادە بوون. دوو دەستەش هەم بۆ لێدانی گورهانەکە دیاری کرابوون تا دەستەی هێرش لە ژێر ئاوری ئەم دوو تیمەدا هێرشی خۆیان بۆ سەر گورهان دەست پێ‌بکەن. دەستەی پێنجەم کە منیشی تێدا بووم لە گەڵ چەند پێشمەرگەیەک بۆ سەرجادەی ئاغەڵان بۆ نەڵاس دیاری کراین تا ئەگەر هێزی دووژمن بێت، بە هاواری ئەم گورهانەوە بیانخەینە کەمینی خۆمانەوە. شوێنی ئێمە زۆر لە پایەگای پشتی سەرشیوو نیزیک بوو، دەشتێکی ڕووتەن بوو. بەم جۆرە هەموو هێزەکە بەسەر ئەم پێنج دەستەدا دابەش کران.\nدوای کۆبوونەوە بۆ هەموو پێشمەرگەکان خوێندنەوەی ناوی هەموویان لە دەستەکان‌دا هەموومان بەرەو مەسیری خۆمان وەڕێ کەوتین. لە پشتی ماڵی دیواڵان لەیک جیا بووینەوە. دەستەی هێرش و دەستەی دۆشکە لە ئێمە جیا بوونەوە و بۆ شوێنی خۆیان لە نیزیک ڕەشە گەڵوو پشتی ماڵی ئاغەڵان لە ڕۆژهەڵات وەرێک کەوتن. ئێمەش هەرسێک دەستەکە لە نێوان گوندی ئاغەڵان و دیواڵان‌دا ماینەوە. شوێنی ئێمە ئاوی لێ نەبوو، هەر شەوەکەی ئاومان دابین کردبوو. ماینەوە و خۆمان حاشاردا بۆ ئەوەی کەس نەمانبینی.\nتا کۆتایی عەمەلیات، ئەم ڕۆژە دەبوا لە هەموو ڕۆژان وریاتر بین، نەکا پەکی کارەکەمان بکەوێ. شوێنی ئێمە لە گورهانەکە نیزیک بوو، تا ئێواررێ چەند جار گورهانەکە خرایە ژێر چاوەدێری خۆمان. بەم جۆرە هەموو تیمەکان لە شوێنی مانەوە ئامادە بوون تا کاتی عەمەلیات، بەڵام پیوەندیمان لە گەڵ یەکتری هەبوو. ئەو کاتە من جگەرم دەکێشا، بەڵام پێم نەمابوو، زۆرم ئیشتیای جگەرە کرد بوو، نەمدەزانی کێ جگەرەی پێ ماوە. ئەگەر تەماشام کرد چەند میترێک لە خوار خۆمان لە نێو پۆلە دەوەنێک دووکەڵ هەڵدەستا!! زوو زانیم ئەوە جگەرە دەکێشن، چووم بۆلایان کە چووم قادر مەمۆی ڕەحمەتی لە گەڵ دوو کەس لە نێو پۆلە دەوەنەکە دابوون، کە تەماشام کرد قادر شتێک دەکێشێ بەڵام لە جگەرە ناچێ، منیش داوای جگەرم کرد. قادر وتی خۆ جگەرە نیە. تەماشام کرد گیایەک هەیە پێی دەڵێن “تاڵی‌تۆز”، وردی کردبوو لە نێو پەڕێک کاغەز دەیکێشا. بۆنێکی ناخۆشی لێ دەهات، زۆر ناخۆش بوو، زۆرم پێ سەیر بوو. تەحەموولی نەمابوو، پەنای بۆ گەڵا تاڵی‌تۆز بردبوو.\nلە بەشی ۶٠ دا چۆنیەتی دەست بەسەرداگرتنی گورهانی ئاغەڵان بۆ ئێوەی ئازیز دەگێڕمەوە کە چۆن هەڵۆئاسا بە دەستی هەڵۆ تیژباڵەکانی گیاڕنگ بوو بە خۆڵەمێش.\nوێنەکان کاک حوسێن پیرەوان کاک عەبدوڵای شەخسە هەردوو تێکۆشەر فەرماندەی ڕۆژە سەختەکان وێنەی خۆم لە ناوچەی سەردەشت.\nدوای تێپەڕینی ٢٧ ساڵ جارێکی دیکە بەبیرکردنەوە و وەبیر هێنانەی ڕابردووی ئەم مێژوەی کە قەت فەرامۆش ناکرێ و هەمیشە وێردی سەر زمانی نەوە لە دوای نەوەی کوردە و هەموومان وەک پڕشەنگدارترین شێوەی خەبات لە تاریخی کورد چاوی لێ دەکرین. ئێستا کە دەمهەوێ ئەم بیرەوەریە بنووسمەوە هەروا دەزانم ئێستا و لەگەڵ پۆلێ لە هاوڕێکانم بەرەو تۆمارکردنی داستانێکی دیکە هەنگاو دەنێین، داستانێک کە لەودا مەسئوولینی تیپێک لە هێزی داگیرکەری کۆماری ئیسلامی کەوتنە کەمینی پێشمەرگە تێکۆشەرەکانی هێزی گیاڕەنگ و کوژران و برینداربوون تەواوی چەک و چۆڵەکانیشیان کەوتە دەستی هێزی پێشمەرگە.\nهەروەک لە بەشی ۵٧دا باسم کرد کاتێک ئەم ڕۆژە هێزی دووژمن نەهات بۆ سەرکەشی پایەگا چۆڵەکانی ئێمە دەبوا ڕێڕەوی خۆمان بگۆڕین. ئێوارێ کۆبووینەوە، لە کۆبوونەوەکەدا وابڕیار درا کە شەوەکەی بۆ خۆاردنی ناوچای و پێوەندیگرتن لەگەڵ خەڵک بچینە گوندی کاولان و لەوێشەوە بۆ مانەوە بچینە دۆڵێ لەقلەقێ کە نیزیکە لە مووچە و مەزرای ماڵی خۆمان. لەوێشەوە ئێوارێ بەدەشتی مردواوێدا تێپەڕبن بەرەو گوندەکانی سوێسنایەتی جەولەیەک لێ بدەین. هەرواشمان کرد، دوای خواردنی نان و چای لە گوندی کاولانی ناوچەی سەردەشت و جێبەجێکردنی ئەرکە حیزبییەکان بەرەو دەشتی وەزنێ، واتە مەسیری دیاریکراوی خۆمان وەڕێ کەوتین. بەڵەدی ئەسڵیی ئەو گەشتە من بووم. دەشتی وەزنێ بەهاران هەر هەموو ئاوە، دەرباز بوون لەو دەشتە زۆر ناخۆشە. هەرچەند دەشتێکی خۆش و دڵڕفێنە و لە جوانیدا وێنەی کەمە، هەوڵی زۆرم دا کە بتوانم کەوش و لیباسی کوڕەکان تەڕ نەبن. بەڵام بۆم نەکەرا، بەڕاستی زۆر هیلاک بووین. کاتێک کە گەیشتینە شوێنی مانەوە لەبەر تەڕبوونی لاق و لەتەرمان خەومان لێ نەکەوت. سەرەتا هەر لە کۆتایی دەشتەکە ئاورمان کردەوە و خەریکی خۆگەرمکردنەوە بووین کە کەسێکی گوندی خۆمان (دۆڵەتوو) پەیدا بوو! پێ ڕاگەیاندین کە زۆر ڕۆژان ماشێنێک هێزی دوژمن دێنە ئێرە بۆ سەردانی پایەگاکانی جاسووسان و دەوروبەری و دەڕۆن. کاتێک ئەوەی گووت ئێمەش شوێنی خۆمان جێ هێشت، کەمێک هەڵکشاین بۆ دۆڵی لەق لەقێ کە مڵکی خۆمانە. ماشێن لەوێ زیاتر نەیدەتوانی بڕوات لەبەر ڕنووی بەفەر، ئێمەش لەوێ ماینەوە بەڵام دیدەبانمان بوو کە پێشتر خۆم لە گەڵی چووبووم بۆ شوێنی دیدەبانی. ئەوەندەی لەبیرم بێ خالید پەردەدار بوو. زۆری نەکێشا دیدەبانەکە ئاگاداری کردینەوە کە خۆمان وەپێچن. ماشێنێک بەرەو ئێمە دەهات، ئێمەش هەرزوو خۆمان ئامادە کرد دەستەیەک هەر لە شوێنی مانەوە سەنگەریان گرت. ئێمەش کەمێک لە خوارتر هێشتاش نازانم چۆن بوو ئێمەیان نەدی. ماشێنەکە گەیشتە شوێنی مانەوە کە ۱۸کەسی تێدا بوون و هەموویان فەرماندە و موهەندیس بوون. سەرتیپ، فەرماندەی گورهان و چەندین فەرماندەی دیکە لە هەموو لایەکەوە کەوتنە بەر هێرشی تێکۆشەرانی هێزی گیاڕەنگ. زۆربەیان هەر یەکەم دەستڕێژدا کوژران. دوو کەسیان بەرەو لای ئێمە هەڵاتن، لە خوارێ لەگەڵ ئێمە دەرگیر بوون؛ سەرتیپەکە بەناوی بێهروزی کاکی، هەڵات و خۆی گەیاندە بن کەندی جادەی و لەگەڵ ئێمە دەستی بەشەڕێ کرد. تا کوژرا شەڕێکی باشی کرد. لە بن کەندی جادە خۆی مات دابوو و تەقەی دەکرد، من و کاک عەلی سوورەچۆمی بەیەکەوە بووین. خالید پەردەدار لەوبەری ئێمە بوو، بەهەر سێکمانەوە دەمانەویست ئەو بەکرێگیراوە بکوژرێ بەڵام مەجالی نەدەدا. کاک عەلی نارنجۆکی چووکەی پێ بوو، گووتم کاک عەلی پێیدادە با ڕزگارمان بێت. گووتی تازە ئەو نارنجۆکەم کڕیوە دڵم نایە، هەرپێشیدا نەدا!! بەهەرحاڵ ئەویش کووژرا. سەرەنجام شەڕەکە کۆتای پێ هات؛ لەو ١٨ کەسە ١۶ کەسیان کوژرا، دوو کەسەکەی دیکەش بە برینداری بەدیل گیران، یەکمان لە گەڵ خۆمان هێنا و ئەوەی دیکەش لە بەر قوورسیی برینەکەی لە شوێنی شەڕکە ئازاد کرا. ماشێنەکەش لەوێ ئاگری تێبەردرا و هەموو چەک و چۆڵی نێو ماشێنەکە کەوتە دەستی ئێمە.\nدوای ئەم عەمەلیاتە هەموومان بێ‌زیان شوێنی شەڕەکەمان جێهێشت. بەم جۆرە لە جەوێکی خۆشی بەهاریدا تێکۆشەرانی هێزی بەهێزی گیاڕەنگ بە لێهاتۆویی خۆیان توانیان زەربەیەکی قورس لە هێزی داگیرکەر بدەن.\nجارێکی دیکە دوای ٢٧ ساڵ لە ڕێگەی ئەم کورتە نووسینەوە سڵاو دەنێرم بۆ فیداکاری هەموو ئەم پێشمەرگانەی لەم عەمەلیاتەدا بەشدار بوون.\nوێنەکە دەستەیەک لە پێشمەرگەکانی ئەو کاتەی هێزی گیاڕەنگ.\nلە ڕاستەوە برایم شێخی مستەفادۆڵەی عەلی سوورەچۆمی حاجی جوودی فەرماندەری هێز کەریم فەرخەپوورعومەرقازانی دانیشوو حسن قەلەڕەشی ئەحمدڕەزگەی شەهید خدری زەینی .\nهەروەک لە بەشی پێشوودا باسم کرد، لە ڕێکەوتی١٣٧٠/٧/١٠ دوای نیزیک بە چوار مانگ مانەوە لە ناوچە جۆربەجۆرەکانی مەهاباد دوای گەشتێکی بەرفراوان و وەشاندنی چەند زەربەی قوورس لە هێزی دووژمن بە سەرکەوتوویی گەڕاینەوە بۆ گوندی ئەستێرۆکان لە بناری قەندیل. بە گەیشتەوەمان بۆ نێو بنکە و بارەگانی کومیتەی شارستانی مەهاباد و هێزی پێشەوا لە گەڵ پێشوازیی هاوسەنگەران و بنەماڵەکان بەرەوڕوو بووین. ئەو ژنەی کە چاوەڕێی هاوسەرەکەی دەکرد، ئەو منداڵانەی کە دەمێک بوو چاوەڕوانی هاتنەوەی باوکی خۆیان دەکرد هەر هەموویان لە بناری قەندیل مەکۆی شۆڕشگێڕان یەکتریان لە باوش دەگرت و بە دیداری یەک شادبوونەوە.\nدوای چەند مانگ مانەوە لە ئەستێرۆکان لە نێوەڕاستی زستانە سارد و بەناوبانگەکەی بناری قەندیل، نەقڵی هێزی گیاڕەنگ بوومەوە. دوای ماوەیەک مانەوە لە گوندی بۆکریسکان لە یەکێک لە لکەکانی ئەو هێزە دەستم بە کار و تێکۆشان کردەوە. لەو لکە سازمان درامەوە کە بنکەی لە گوندی شیوەڕەزی ناوچەی پشدەر بوو و شەهید سەعدوون مارەغانی، سەرلکی بوو. چوومەوە بۆ گوندی شێوەڕەز. کاتێک لە فەسڵی کار و تێکۆشان نیزیک دەبووینەوە پێویست بوو سازماندەیی بکرێتەە. دوای سازماندەیی هێز، منیش هەر لەو لکە درێژەم بە کار و تێکۆشانی خۆم دایەوە. دوای سازماندیی هێز و کومیتەی شارستان و خۆئامادەکردن بۆ گەڕانەوە بۆ نێو خەڵک و فەسڵی کار و تێکۆشان.\nلە لایەن دڵسۆزێکی جوڵانەوەوە خەبەرمان بۆ هات کە ڕۆژانە هێزێکی دوژمن لە گوندی ئاڵواتانی ناوچەی سەردەشت دێن بۆ سەردانی پایەگاکانی کوێستانی دەشتی وەزنێ و گوێزێ، پێش ئەوەی ئاوەدان بکرێنەوە. چونکی بەهۆی سەختی و کوێستانی بوونی ناوچەکە چۆڵ دەکران. بەم جۆرە زەربەلێدانی ئەو هێزەی دوژمن وەک یەکەم عەمەلیات لە ساڵی ٧١دا کاری لە سەر کرا. بۆ ئەم مەبەستە دستەیەک لە پێشمەرگەکانی هێزی گیاڕەنگ بە فەرماندیی فەرماندە تێکۆشەر و چاونەترسەکەی هێزی بەهێزی گیاڕەنگ، حەمەنارستی کە ئەو کات جێگری هێزی گیاڕەنگ بوو، لە گەڵ کۆمەڵێک لە تێکۆشەرانی ئەو کاتی هێز لە مانگی جۆزەردانی ساڵی ١٣٧١ بەرەو کوێستانەکانی گوێزێ و دۆڵە کۆگێ لە کەشێکی بەهاردا کە هێشتا بەفرێکی زۆر لە کوێستانەکان مابوو و ڕێگە سەخت و شاخاویەکەی دۆڵەگۆگێ‌مان گرتە بەرێ. هەموو ئەم پێشمەرگانی کە بۆ جارێکش ڕێیان لەم دۆڵە کەوتبێ دەزانن چەند ناخۆش تاقەتپڕوکێنە. بەڵام سەڕای ناخۆشی ئەم دۆڵە هەوای سازگاری و کوێستانی بوونی ناوچەکە هێندە دڵڕفێن و خۆشە هەموو سەختییەکانی سەر ڕێگەت لە بیر دەباتەوە.\nلە بەرە بەیانییەکی فێنکی بەهاری‌دا گەیشتینە دۆڵە کۆگێ شوێنی بنکەوبارەگاکانی یەکێتی نیشتمانی کە پێشتر لەوێ بووبوون. ڕۆژەکەی لەوێ ماینەوە و لای ئێوارێ بەرپرسەکان لە دەوری یەک کۆبووینەوە و بەرنامەمان بۆ زەربەلێدان لەو هێزەی دوژمن دیاری کرد. بە سێ دەستە دابەش بووین. وامان قەراردا کە بەری بەیان بە تاریکی، خۆمان لە شوێنی مەبەست ئامادە بین. هەرواشمان کرد، کاتێک لە شوێنی مەبەست نیزیک بووینەوە دوو دەستە لە نێو هەر دوو مۆڵگە چۆڵەکەی دووژمن هەڵکەوتوو لە بەرزایەکانی کوێزێ کەزاڵە بەسەر دەشتی وەزنێ‌دا جێگر بوون دەستەی سێهەمیش لە گەڵ شەهید حەمەنارستی لە نێوان ئێمەدا بوون بۆ کۆنترۆڵی هەردوو بەشەکەی دیکە. چاوڕوانی ئەوەمان دەکرد هێزی دوژمن بخەینە داوی خۆمان. تا سەعاتی ١٠ی بەیانی لە چاوەڕوانیدا بووین. بەڵام خەبەرێک لە هێزی دووژمن نەبوو!! ئەو ڕۆژە نەهاتن و سەردانیان نەکرد. ڕۆژەکەی لەوێ ماینەوە، لە کۆبوونەوەی خۆمان‌دا بەرنامەکەمان گۆڕی و وامان دانا تازە کە هاتووین سەرێک لە ناوچە بدەین. پاشان بگەڕێینەوە بۆ بنکە. چونکی هێشتا هەوا زۆر سارد بوو، بۆ ئەوە نەدەبوو شەوێ لە دەرێ بمێنیەوە.\nلە بەشی داهاتوو دا باسی ڕۆژی دووهەم دەکەم کە توانرا هێزی دووژمن بخەینە داوی خۆمان و دەستێکی باشیان لێ بوەشێنین.\nوێنەکە دەستەیەک لە پێشمەرگەکانی هێزی گیاڕەنگ نیزیک گوندی کۆدەڵێ\nهەر وەک لە بەشی پێشوو دا باسم کرد دوای بەڕێکردنەوەی ئەو بریندارەی پێمان بوو، لە گەڵ دەستەیەک لە پێشمەرگەکان کە تازە لە بناری قەندیل بەرەو ناوچە گەڕابوونەوە لە ناوچەکانی مەهاباد درێژەمان بەگەشتی خۆمان دا. دوژمنیش هێزێکی زۆری لە ناوچەکانی گەورک و مەنگوڕایەتی کۆ کردبۆوە و زۆربەی گوندەکانی گرتبوو تا بە خیاڵ پێش لە چوونی ئێمە بۆ گوندەکان بگرێ بۆ ئەوەی نەتوانین خۆمان تەداروک بکەین.\nئەوەی ڕاست بێ ئێمە کەمێک فشارمان لەسەر بوو، سەرەڕای هەموو ئاستەنگەکان گەشتەکانمان بەردەوام بوو. لە ناوچەی گەورکایەتی بووین، چەند شەوێک بوو بەهۆی گیرانی گوندەکان نەماندەتوانی خۆمان تەداروکات بکەین. بۆیە چەند شەوێک بێ نان بووین. لە درێژەی گەشتەکاندا ڕۆژێک بۆ مانەوە چووینە مووچەیەک لە پشتی گوندی “گرشیلان”، چاوڕێی هاتنی خاوەن مووچە بووین کاتێک ڕۆژ بۆوەوە، کابرای خاون مووچە هات و باسی ئەوەی کرد کە نێو گوند پڕە لە هێزی دوژمن. لە نێو مووچەکە لە گەڵ خاوەن مووچە قسە کرا کە بچێ بۆ نێو ماڵان و هێندێک نان و پێخۆرمان بۆ بێنێ بێ ئەوەی هێزی دووژمن هەست پێ بکات. کابرا ڕۆیی و زۆری نەکێشا لە ڕووبەڕووی خۆمان کە کۆنە پایەگایەکی لێ بوو، هێزێکی دووژمن هات بۆ ئەوێ. جا نازانم کابرا ڕاپۆرتی دابوو یان نا!!. جێگەی ئێمە باش نەبوو تەنیا هەر ئەو پۆلە دارە بوو کە لە تیایدا مابووینەوە، لەوێ ترازباین، دەکەوتنینە ژێر چاودێری ئەوەنەوە. خۆمان کۆکردەوەو ئامادە بووین، چەند کەسێک لە ئێمە بەهێواشی چوون بۆ لای نیگابانی خۆمان، ئێمەش بە فاسلە لە نێو باغەکە دەرکەوتین و کەوتینە بەر دەستڕێژی هێزی دوژمن. سەرەڕای ئەوەی بەتەواوی لە وان دیار بووین بەسەختی تەقەمان لێ دەکرا. سەرەڕای تۆپباران و تەقەی هێزی دووژمن بەبێ زیان بۆ مەیدان‌چۆغە سەرکەوتین. ئەم شوێنە زۆر هەوراز و ناخۆش بوو. ئێمە لە مەیدان‌چۆغە بووین، تا ئێوارێ دووژمنیش ناوچەکەی تۆپباران دەکرد. ئێوارێ بەرەو دۆڵی گەنمان شۆڕ بووینەوە و لە نیزیک گوند چووین بۆ کۆخەکانی پشتی گوند. هەوڵمان ئەوە بوو کەمێک نان و پێخۆرما دەست بکەوێ، بەڵام بێ دەسکەوت گەڕاینەوە. کاتێک گەڕاینەوە بۆ لای برادەرانی دیکە هەر ئەو تیمە کە چووین بۆ نان وەک تیمی پێشڕەو بە قەڕاغ گوندی گەنماندا وەڕێکەوتین. دەمانهەویست لەوێ ڕەت بین.\nئەو تیمە بریتی بوون لە کاک سۆفی، قادر ڕەبەن، حوسێن سینگ‌شێر، کەریم ساڵەزادە و من. بەداخەوە ناوی کەسەکەی دیکەم لە بیرنەماوە. لە خوارماڵانی گەنمان کەوتینە کەمینی دووژمن!! لە هەموو لایەکەوە تەقەمان لێکرا. کە کەمێک دوور کەوتینەوە کاک سۆفی دیار نەما، ماوەیەک چاوەڕوان بووین سۆفی هەر دیار نەبوو. ئێمە پێمان وابوو شەهید بووە. تەنیا بێسیمێکمان هەبوو، ئەویش بە کاک سۆفی بوو. کاک سۆفی لە شوێنی خۆی، خۆ مات دەدات، هەر چۆنێک بێ لە گەڵ برادەرانی هێز تەماس دەگرێ و دەڵێ؛ بەتەنیا بەجێماوم. ئەوەندەی لەبیرم بێ کەوتبووە نێو زەلەوە و کەوشەکەی بەجێ مابوو. کەمینەکەیشی لێ نزیک بوو و ناشتوانێ خۆی دەرباز بکات. کاتێک لێی دەپرسن باشە لە کوێی؟! دەڵێ لە ڕاستی چراتۆڕەکەم!! چراتۆڕەکە مەبەستی مانگ دەبێ. بەهەر حاڵ دوای ئەوەی شوێنی خۆی بە کوڕەکان دەڵێ، بەبێسیم دەستەیەک لە پێشمەرگەکان پشت لە کەمینەکە دەگرن و تەقەیان لێ دەکەن و سۆفی ڕزگاری دەبێ.\nئێمە بەرەو “بناوەڕەشان” دەچووین کە دیتمان دیسان دەنگی تەقە دەهات، بەڵام لە بەر ئەوەی ئێمە هیچ شتێکمان پێ نەبوو کە تەماس بگرین، نەماندەزانی تەقەکە چیە و هی کێیە. بەهەرحاڵ دوای ماوەیەک چاوەڕوانی بەرەو گوندی بەردەڕەش وەڕێ کەوتین. لە ئەوەڵین کۆخ لامان دایە. ماڵێک خەریکی خواردنی نان و چا بووین کە دەنگە دەنگی زۆر پەیدا بوو. کە نزیک بوونەوە مەعلووم بوو کە پێشمەرگەکانی خۆمان بوون. لەوێ یەکمان گرتەوە. هە رلەو دەوروبەرە ماینەوە. بەیانی کە بۆیان باس کردین کە کاک سۆفی لە شوێنی کەمینەکە کەوتۆتە نێو زەلکاوێک و نەیتوانیوە خۆی لە کەمینە کە دەرباز بکات. دوو ڕۆژ لەو دەوروبەرە ماینەوە و کەمێک خۆمان تەداروک کرد. دووبارە جارێکی دیکە بەرەو هەوارگەی مەیدان‌چۆغە گەڕاینەوە. چەند ڕۆژێک لەوێ ماینەوە و چاوەڕوانی هاتنەوی تیمی تەشکیلاتی شاروێرانمان دەکرد. شەوانە بۆ تەداروک دەچوینە گوندەکانی دەوروبەر. هەوا تەواو ساردی کردبوو. مەیدان چۆغەش گەلێک سارد بوو. دوای یەکگرتنەوە لە گەڵ هەموو تیمە تەشکیلاتییەکان، بە مەرزی بانەدا بە هاوکاریی هێزی ئاربابا و دوای مانەوی چوارمانگ لە ناوچە گەڕاینەوە بناری قەندیل بۆ ئەستێرۆکان.\nئەو ساڵە بۆ من ساڵێکی خۆشی ژیانی پێشمەرگایەتی بوو، چونکی بەڕاستی تەجرووبەی زۆرم وەگرت و شتی زۆر بەکەڵک لە تێکۆشەرانی هێزی پێشەوا فێر بووم. لە ماوەی مانەوەم لەو هێزە قەت بۆ جارێکیش هەستم بە جیاوازی نەکرد. بەڵکوو ئەوەی لەوێ فێری بووم ڕێز و خۆشەویستی بوو.\nلە نیوەی زستانی ساڵی ١٣٧٠ی هەتاوی دا جارێکی دیکە نەقڵی هێزی گیاڕەنگ بوومەوە و کار و تێکۆشانی خۆم لەم هێزە دەست پێکردەوە . ئێستا کە ٢٩ ساڵ بەسەر ئەم ڕۆژگارەدا تێدەپەڕی، هەروا دەزانم ئێستایە.\nسڵاو بۆ تێکۆشەرانی ئەو کاتەی هێزی پێشەوا بە پێشمەرگە و فەرماندە و کادرەکانەوە.\nڕێز و سڵاو بۆ هەموو ئەوانەی لە ژیاندا ماون و کڕنۆش بۆ ڕۆحی پاکی هەموو ئەو کەسانە دەبەم کە لەساڵانی ئاخیردا شەهید بوون.\nگێڕانەوەی بیرەوەریەکان لە ساڵی ١٣٧١ لە ناوچەی سەردەشت درێژەیان دەبێ.\nوێنەی هەردوو فەرماندەی ڕۆژە سەختەکانی خەبات کاک عومەرباڵەکی وکا ک برایم چوکەڵی تێکۆشەرانی شەڕە حەماسیەکانی ناوچەی مەها باد و بۆکان .


بەهرۆز جەعفەر : کاریگەرییەکانى ( دین و نەتەتەوە ) لەسلێمانییەوە بۆ ئەمریکا . – WTARIKURD\nناکرێت ، لەشارێکدا حکومەتێک سەدوپەنجاهەزار پۆلیس بۆ سەدو پەنجاهەزار هاوڵاتى دابین بکات ، تاوەکو تاوان نەکەن ، دەستدرێژى نەکەنە سەرئەوانى تر ، بەڵکو دەبێت لەویژدان و ناخى هەر تاکێکدا پۆلیسێک بچێنیت ، تا واى لێبکات کەمترین کارى ناشایستەو نامرۆیی بکات . ئەوەى لە زهنیەت و دیوى ناوەوەى مرۆڤەکاندا ، ئەم ئەرکەى گێڕاوە بریتى بووە لە ” دین”.. تاوەکو خەڵکى چاکە بکەن و خراپە نەکەن . دینیش خەیاڵە . خەیاڵیش ناوکى ژیان و جوانیی و ئیرۆتیکە ، بڕین و بینینى گشت دیوارە سروشتى و دەستکردەکانە.هەروەختێ جەستە خاڵى بوو لەخەیاڵ ، خاڵییە لە ڕۆح .بارگاوییە بەماددە ، بەتەکنەلۆژیا ، بەکەرەستەکانى ژیان .\nدەکرێت ئەمەى سەرەوە زەرورەتى ئاین بێت بۆکۆمەڵگە . نەک بۆ دروستکردنى دەوڵەتێک کەتاکەکان تیایدا هەست بەئارامى و داوەریی بکەن . ئەگەر ئاین و یاساکان پێوەرن بۆئەوەى مرۆڤەکان دووربن لەنەهى وتاوان، ئەوەتا دواى ڕۆما کۆنترین یاساکانى ژیان لەعێراقەوەسەریانهەڵداوە،وەکو ئۆشۆسناى و حامورابى و … هتد. باشترین شاعیرو ئەدیب و کۆنترین شارستانیەتەکان لە (3000) ساڵ ( پ . ز) ەوە ، لەدۆڵى رافیدەین ( عێراق ) دا بوون ، کەچى لەمێژوودا یەک کاتژمێر بێ کوشت و بڕ نەبووە . ئەوەتا سەرۆکى پێشووى ڕێکخراوى مافى مرۆڤى عێراق ( فیراسی جبوریی ) لەساڵى (2011) دەستوپێی (14) منداڵ بەبلۆک دەبەستێتەوەو دەیانخاتە ئاوى دیجلەوە !.\nئێمە نامانەوێ ، لەچوارچێوەى سیستەمى سیاسییدا قسە لەسەر جیاکاریی نێوان دوو دەوڵەت بکەین ، نامانەوێ دووشار بەیەک بچوێنین ، دەزانین ئەمریکا بەئاو دەوردراوە ، سلێمانیش بەعەربەت و چەمچەماڵ . بەڵکو گەرەکمانە لەکاریگەرییە سلبیەکانى جینات و بونیادى ئاینى و نەتەوەیی بدوێین ، سەرنج بە : ئەمریکا ساڵى (1777) سەربەخۆیی خۆى ڕاگەیاندووە ، سلێمانیش ساڵى (1783) دروست بووە ، واتە هەردوکیان بەنزیکى (250) ساڵێک تەمەنیانە ، کە بۆمێژوو هیچ نییە ، ئەمریکا کەدروست بوو ، خەڵکى وڵاتانى ئەوروپا چوونە ناوییەوەو ، دروستیانکرد.\nلەهەر وڵاتێک سەدان و هەزاران کەس بوون بەهاوڵاتى ئەمریکا. ئەوانەى کە دروستییان کرد دەوڵەمەندەکان و عەقڵ کراوەکان بوون ، سلێمانیش کەدروست بوو ، خەڵکى ناوچەى پشدەرو قەڵاچوالان و قەرەداغ و پیرەمەگرون و دەوروبەرەکەى ، هاتنە شارەکەوە . واتە ئەوخەڵکانەى دەوڵەمەند بوون و ، تواناى دروستکردنى خانوویان لەشارەکەدا هەبوو ، هەروەها ئەوانەش کە خاوەن عەقڵ و داهێنان و ڕچەشکێن بوون ، مرۆڤ کەى داهێنان دەکات ؟ تەنها ئەو مرۆڤانەى ئیرادەى موجازەفەکردن و سەرکێشی یان هەیە ، دەتوانن داهێنان بکەن ، ئەگەر شکاندنى ترس و ئامادەگى بۆ موجازەفەکردن نەبوایە ، هەرگیز مرۆڤ نەیاندەتوانى فڕۆکەیەک دروست بکا ، بەسەدان سەرنشینەوە ، لەسەرووى هەورەکان چەندین کاتژمێر ڕێ ببڕێت . ئێستا هەقە بپرسین بۆچى ئەمریکا لەماوەیەکى کەمدا توانى دروست بێت و ببێتە سەردارى عالەم،کەچى سلێمانى سال بەساڵى خۆزگەى بەپار !، ڕۆژ بەڕۆژ چەندین دەستى ئەمنى و حزبی بەبەرنامەوە سیماو دیمۆگرافیاى شارەکە دەشێوێنن . بۆچى وایە ؟.\nسلێمانى کەدروست بوو ، هەموو ئەهلەکەى موسڵمان بوون ، کەمێکى زۆرکەم جولەکەش هەبوو ، ئەمریکا کەدروست بوو ، مەسیحیەت و یەهودیەت و بێ دینى تیابو ، لەناو مەسیحیەتیشدا سێ مەزهەب هەبوو ( کاسۆلیک و پرۆتستانت و ئەرسەدۆکسیش کەدەکاتە ماسۆنیەتى جاران ) . واتە دین پەرت پەرت بوو ، زاڵێتى خۆى نەنواند . لەسلێمانى دین وحوجرەو فەقێکان هۆکاری بڵاوبونەوەى عەقڵ و خوێنەوارى بوون ، کۆمەڵگەیەکى تاسەر ئێسک خێڵەکى و داخراو لەکوردستان بەرجەستە بوبو . ئێستاش هەمان ڕیتمە بەڵام تەکنەلۆژیا تەکانێکى پێی داوەو ئاڕاستەى ئەکا. لەئەمریکا مادام هاونیشتمانییەکانى خڵتەیەکن لە زۆربەى وڵاتانى ئەوروپاو دەوروبەرو ناوخۆیی ، کەواتە شتێک نەبووەو نی یە ناوى ( نەتەوە) بێت . بەڵکو (نیشتمان) ى ئەمریکا هەیە . هەموو کەسێک هەموو بەیانیەک ، لەتەنیشت خوێندنگەیەکەوە تێدەپەڕێت ، کەگوێی لەسرودى نیشتمانى دەبێت ، وەک ڕێزێک دەبێت بوەستێت .پیرۆزترین شتێک بریتى یە لەئاسایشى نیشتمانى ئەمریکا. ئەوان یەکەم هەنگاو کەهاتن (نیشتمانێک) یان بۆخۆیان دروست کرد. لەسلێمانى و کوردستانیش ، هەموو شتەکان بەستراون بە ( نەتەوە) ەوە. مزگەوتەکانیش پرکراون لەبیرى ئوسوڵى و سەلەفى و چەندین بیروبۆچونى ئاینى ، بۆبەرژەوەندیی تەسکى حزبایەتى . گەورەترین شەرف و شانازیی لاى تاکێکى ئەمریکیی ئەوەیە لەدەزگایەکى ئاسایشى نیشتمانیدا کاربکات ، لاى ئێمە دەزگاکانى زانیارى و پاراستن وەکو دێو خەڵکى لێیان دەترسێت .\nئەمڕۆکە ، بەملیۆنان کورد ، وەک خەڕات لەوڵاتانى ئەمریکاو ئەوروپا بەبێ نیشتمان دەژین ، تەنانەت هەرکەسێک لەئێمە کەسەفەردەکات ، پێی دەڵێن (where are u from) واتە ( لەکوێوە هاتووى ؟) دەبێت بڵێین ( لەعێراقەوە) یان ئێمە (عێراقین ) . لەهەر شوێنێکى دونیا کوردەکانى سوریا بەسوری ناویان تۆمارئەکرێت ، ئەوانەى ئێران و تورکیا بە ئێرانى و بەتورکى ناویان دەنوسرێت ، لەهەر وڵاتێک بن و بۆى بچن . کەواتە نەبونى ( دین و نەتەوە) لەهاوکێشەى دەوڵەتداریدا ، ئەمریکای کرد زلهێزترین وڵاتى جیهان ، تاک جەمسەرانە لەهەموو کونجێکى ئەم کەونەدا بونى هەیە ، سلێمانیشى کرد بەو شارەى کەهێدى هێدى دابخرێت و ، لەڕاپۆرتى شەش مانگ جارێکى نەتەوە یەکگرتووەکاندا ، سەبارەت بەدۆخى ڕۆژهەڵاتى ناوەڕاست،ناوى بە ( مدینە غیر امنە) هاتبێت .